text:
དེ་ཡང་འདིར་གླེང་བར་བྱ་བའི་གཞི་ནི། བོད་ཀྱི་མཁས་དབང་རྣམས་ཀྱིས་བརྩམས་པའི་ལོ་རྒྱུས་དང་། ཆོས་འབྱུང་། རྩིས་གཞུང་། ས་དཔྱད། བཟོ་རིག མོ་དཔེ། གཏོ་གཞུང་། གཟུངས་འདུས་སོགས་བན་བོན་གྱི་གཞུང་ཆེན་མོའི་ཡིག་ཆ་གང་མང་ཞིག་ཏུ་“ཀོང་ཙེ་འཕྲུལ་རྒྱལ་”ཞེས་གྲགས་པ་དེ་ཉིད་ཡིན་ལ། སྔོན་བྱུང་ལོ་རྒྱུས་ཀྱི་ཡིག་ཚང་ཁག་ལ་གཞིགས་ན། ཁོང་ནི་ཧ་ལམ་གཉའ་ཁྲི་བཙན་པོའི་ཡར་སྔོན་ཞིག་ཏུ་བྱོན་པ་ལོ་རྒྱུས་ཀུན་ཞལ་མཐུན། ཁོང་གིས་མཛད་པའི་བསྟན་བཅོས་རྣམས་བན་བོན་གྱི་མཁས་པ་ཚང་མས་ཁས་ལེན་པས་མི་ཚད་ལག་ལེན་དུ་བཏབ་སྟེ་ད་ལྟའི་བར་ཚད་ལྡན་དུ་བརྩི་བ་རེད། ཡིན་ན་ཡང་། ཁོང་གི་འཁྲུངས་ཡུལ་དང་རིགས་རུས་ཐད་ལ་བཤད་ཚུལ་མི་འདྲ་བ་ཅི་རིགས་ཤིག་མཆིས་ཏེ། ཁ་ཅིག་གིས་རྒྱ་ནག་ཏུ་འཁྲུངས་པ་མ་ཟད་རུའུ་ལུགས་གསར་གཏོད་པ་ཁུང་ཧྥུ་ཙི་ཡིན་པར་བཤད་ཅིང་། ལ་ལས་བོད་ཀྱི་མངའ་རིས་ཞང་གཞུང་དུ་འཁྲུངས་པ་དང་སྟོན་པ་གཤེན་རབ་ཀྱི་དངོས་ སློབ་ཡིན་པར་འདོད། འགའ་ཞིག་གིས་དེ་ནི་ཐང་རྒྱལ་རབས་ཀྱི་རྒྱལ་པོ་ཐང་ཐེ་ཙུང་གི་འབོད་མིང་ཡིན་ཞིང་ ཀོང་ཙེ་ནི་དེའི་སྲས་མོ་ཝུན་ཁྲིན་ཀོང་ཇོའི་མིང་ཟུར་ཉམས་པའམ་སྒྲ་ནོར་བྱུང་བར་ འདོད་པ་སོགས་བཤད་ཚུལ་མི་འདྲ་བ་མང་དུ་བྱུང་། དེ་ལྟར་མཁས་པ་ཚོར་ཞལ་སྒྲོས་མི་མཐུན་པ་དེ་དག་བྱུང་དོན་ནི། གཙོ་བོ་མཁས་པ་སོ་སོའི་ཁུངས་གཏུགས་སའི་ལོ་རྒྱུས་ཀྱི་ཡིག་ཆ་མི་འདྲ་བ་ལ་སོགས་ པའི་རྐྱེན་གྱིས་བྱུང་བ་ཞིག་རེད། དེའི་ཕྱིར་མཁས་པ་སོ་སོའི་བློ་གྲོས་ཀྱི་རྩལ་དང་། གོ་སྟོབས་ཀྱི་ཤུགས་ཆེ་ཆུང་དབང་གིས་ལྟ་སྟངས་མི་གཅིག་པའི་དཔྱད་རྩོམ་རིགས་མི་ འདྲ་བ་མང་དུ་བྱུང་ངེས་ལ། ཕྱིས་སུའང་མི་མཐུན་པ་འབྱུང་ངེས་པ་དེ་ནི་ལོ་རྒྱུས་ཞིབ་འཇུག་གཏིང་ཟབ་ཏུ་སྤེལ་ བའི་དན་རྟགས་ཤིག་ཏུ་འཁུམས་སོ།།
ཉེ་ཆར་པིར་མིང་འཛིན་པ་ངེད་ཀྱིས་བོད་ཀྱི་ལོ་རྒྱུས་ཐོག་གི་བཟོ་རིག་མཁས་པ་དང་གནའི་བཟོ་རྙན་སྐོར་གྱི་ལོ་རྒྱུས་འཚོལ་སྒྲིག་བྱེད་སྐབས། ཡིག་ཚང་ཅི་རིགས་ཤིག་ལས་ཀན་སུའུ་ཡི་བྱམས་པ་འབུམ་གླིང་གི་“བྱམས་ཆེན་”དེ་བཟོ་ ཀོང་ཙེ་འཕྲུལ་རྒྱལ་གྱིས་བཞེངས་ཞེས་འཁོད་ཡོད་པ་དང་། ད་དུང་དེའི་ཉེ་འཁོར་གྱི་སྐུ་བརྙན་འགའ་རེ་ཁོང་གི་བུས་བསྐྲུན་ཞེས་བཤད་ཡོད་པ་ མཐོང་བྱུང་བས། ད་རེས་ཆེད་དུ་དེའི་སྐོར་གྱི་དཔྱད་གཞིའི་ཡིག་ཅ་མང་པོ་ཞིག་བཀླགས་ནས་ཞིབ་ བསྡུར་བྱས་པས་ཅུང་ཟད་ངེས་ཤེས་འདྲོངས་ཐུབ་པའི་བློ་སྟོབས་ཤིག་སྐྱེས། དེས་ན་གཤམ་དུ་ངེད་ཀྱིས་མིག་མཐོང་ལག་ཟིན་དུ་གྱུར་པའི་དཔྱད་གཞིའི་ཐོག་ནས། ཀོང་ཙེ་འཕྲུལ་རྒྱལ་ཞེས་པ་དེ་དོན་དངོས་སུ་ཡིན་པའི་སྐོར་ལ་རང་ཉིད་ཀྱི་མ་སྨིན་ པའི་ལྟ་ཚུལ་འགའ་དམིགས་བཀར་གྱིས་ཞུ་བར་འདོད་པ་ལ།
གཅིག ཀོང་ཙེ་འཕྲུལ་རྒྱལ་རྒྱ་ནག་གི་ཁུང་ཙིར་བཞེད་པའི་སྐོར་བཤད་པ།
དེ་ཡང་ཐོག་མར་ཀོང་ཙེ་འཕྲུལ་རྒྱལ་ཁུང་ཙིའམ་ཁུང་ཧྥུ་ཙི་ཡིན་པར་འདོད་པའི་ལྟ་ ཚུལ་རྣམས་གླེང་བར་བྱ་སྟེ། ཐུའུ་བཀྭན་བློ་བཟང་ཆོས་ཀྱི་ཉི་མའི་《ཐུའུ་ཀྭན་གྲུབ་མཐའ་》ལས། “ཁུང་ཕུའུ་ཙིའམ། ཁུང་ཙི་ཞེས་གྲགས་པ་སྟེ་བོད་རྣམས་ཀྱིས་རྒྱ་སྐད་ཇི་བཞིན་མ་ཐོན་པར་ཀོང་ཙེ་ཞེས་ འབོད་པ་དེའོ། །འདི་སངས་རྒྱས་འཇིག་རྟེན་དུ་བྱོན་ནས་ལོ་ཧ་ཅང་མི་མང་ཙམ་ན། ཊིའུ་ཝང་ཞེས་པའི་རྒྱལ་རབས་ཀྱི་མཇུག་ཙམ་ཊིའུ་ཝི་ཝང་གི་དུས་སུ་རྒྱ་ནག་གི་ཞིང་ ས་ཆེན་པོ་བཅུ་གསུམ་གྱི་ཡ་གྱལ་ཤན་ཏུང་གི་ཡུལ་དུ་བྱུང་། འདིའི་ལོ་རྒྱུས་རྣམ་ཐར་རྒྱ་ཡུལ་དུ་ཀུན་ཏུ་གྲགས་ཆེ་ཞིང་། སྐྱེས་མཆོག་ཁྱད་པར་བ་ཞིག་ཡིན་པར་སྣང་། ད་ལྟ་རྒྱ་ནག་གི་ཁྲིམས་དང་མི་དྲག་ཞན་འབྲིང་གསུམ་གྱི་མི་ཆོས་བྱེད་ལུགས་སོགས་ འདིས་བྱས་པའི་ལུགས་ཀྱི་བསྟན་བཅོས་ལ་ཁུངས་ཚད་མར་བྱེད་ཅིང་། དུས་དེ་ནས་བཟུང་སྟེ་ད་ལྟའི་བར་རྒྱལ་སྲིད་འཕོ་འགྱུར་མང་པོ་བྱུང་ཡང་། ཀོང་ཙེའི་ལུགས་ཁོ་ན་གཙོ་བོར་བཟུང་སྣང་ལ། རྒྱལ་སྲིད་ཀྱི་སློབ་དཔོན་ཡིན་ཞེས་ཀོང་ཙེའི་གཟུགས་དང་མིང་བྱང་ལ་རྒྱལ་པོ་ན་ རིམ་གྱིས་ཕྱག་བྱེད་པའི་སྲོལ་ཀྱང་ད་ལྟའི་བར་དུ་ཡོད། ཀོང་ཙེའི་རིགས་རྒྱུད་ལ་གོང་ནས་ད་ལྟ་གུང་གི་ལས་ཚན་གནང་བཞིན་པ་ཡིན་ཞིང་། དེང་སང་གི་གུང་འདི་ཀོང་ཙེ་ནས་མི་རབས་བདུན་ཅུ་དོན་གསུམ་པ་ཡིན་ཟེར་རོ།། བོད་དག་གི་ཀོང་ཙེ་འཕྲུལ་གྱི་རྒྱལ་པོ་ཞེས་རྒྱལ་པོ་རྫུ་འཕྲུལ་ཅན་ཞིག་ཏུ་བྱས་ པ་དང་། ནག་རྩིས་ཀྱི་གཏོ་བཅོས་ལ་ལར། ཀོང་ཙེའི་མངོན་རྟོགས་བསྒོམ་ཚུལ་སོགས་རྣམ་གཞག་བྱས་པ་དང་། ཡང་ལ་ལས་བཟོ་བོ་ཀོང་ཙེ་ཞེས་བཟོའི་འདུ་བྱེད་ལ་མཁས་པ་ཞིག་ཏུ་གོ་འདུག་པ་ནི་ མུན་ནག་ལག་ནོམ་གྱི་དཔེར་སྣང་ངོ།།”1 ཞེས་ཀོང་ཙེ་འཕྲུལ་རྒྱལ་རྒྱའི་ཁུང་ཙི་ཡིན་པ་ཚིག་ཐག་བཅད་ནས་གསུང་ཡོད་པ་མ་ ཟད་། བོན་གྱི་སྟོན་པ་གཤེན་རབ་ཀྱང་རྒྱ་ནག་གི་ལའོ་ཙི་ཞེས་པ་དེར་ངོས་འཛིན་གནང་འདུག་ པ་དེ་ཉིད་ལས། “འདི་བྱུང་བའི་དུས་ནི་ཁུང་ཙི་དང་དུས་རགས་པ་མཉམ་ཞིང་། མའི་མངལ་དུ་ལོ་བརྒྱད་ཅུ་རྩ་གཉིས་བསྡད་ནས་སྐྱེ་དུས་སུ་སྐྲ་ཡང་དཀར་པོར་སོང་ བས་ལོའུ་ཀྱུན་ཞེས་མིང་བཏགས་པར་སྣང་ངོ་།། འདིས་རི་ཕུག་ཅིག་ནས་གནམ་གྱི་ཆོས་ལེའུ་བདུན་ཅུ་རྩ་གཉིས་བརྙེད་ནས་སློབ་གཉེར་ བྱས་ཏེ་དོའུ་སིའི་ལུགས་དར་བར་བྱས་ཞེས་བཤད་པ་མཐོང་ཞིང་། ལོའུ་ཀྱུན་འདི་བོན་གྱི་སྟོན་པ་གཤེན་རབ་དང་གཅིག་ཅེས་བདག་གི་བླ་མ་ཐམས་ཅད་ མཁྱེན་པས་གསུངས།”2 ཞེས་འཁོད་ཡོད། བདག་གི་བླ་མ་ཐམས་ཅད་མཁྱེན་པ་ཞེས་པ་ནི་ལྕང་སྐྱ་རོལ་པའི་རྡོ་རྗེ་ལ་གོ་བ་ཡིན། དེས་ན་གོང་གསལ་ལོ་རྒྱུས་རྣམས་ཀྱི་ཁུངས་གཏུགས་ས་ནི་ལྕང་སྐྱ་རོལ་པའི་རྡོ་རྗེ་ ཡིན་པ་རྟོགས་ཐུབ། འོན་ཀྱང་ཤར་རྫ་ཚང་གི་《ལེགས་བཤད་གཏེར་མཛོད་》《ལས། བཤད་ཚུལ་འདི་ལ་དགག་པ་བསྐྱོན་ཡོད་པ་གཤམ་དུ་གླེང་རྩིས་ཡོད། གོང་གི་ལོ་རྒྱུས་ལ་གཞིགས་ན། སྟོན་པ་གཤེན་རབ་དང་ཀོང་ཙེ་གཉིས་རྒྱའི་ལའོ་ཙི་དང་ཁུང་ཙི་གཉིས་ཡིན་ལུགས་ཤོད་ མཁན་ཐོག་མ་ལྕང་སྐྱ་རོལ་པའི་རྡོ་རྗེ་ཡིན་པ་འདྲ། ལྕང་སྐྱ་རོལ་པའི་རྡོ་རྗེ་《སྤྱི་ལོ་1717-1786 བར་ཡིན་》སྐུ་ན་ཕྲ་དུས་ནས་རྒྱ་ནག་ཏུ་ཕེབས་ཏེ། རྒྱ་བོད་སོག་མཉྫུ་བཅས་ཀྱི་ཡིག་རིགས་ཀུན་ལ་སྦྱངས་པ་དང་། ཕྱི་ནང་གི་རིག་གནས་དང་མདོ་སྔགས་ཡོངས་སུ་རྫོགས་པ་ལ་མཁས་པའི་གོ་འཕང་བརྙེས་ཏེ། གོང་མ་ཡུང་ཀྲིན་དང་ཆན་ལུང་གཉིས་ཀྱི་དབུ་བླར་བཞུགས་པ་སོགས་ཀྱིས་མཚན་སྙན་རྒྱ་ བོད་སོག་གསུམ་ཀུན་ཏུ་གྲགས་ཆེ། དེའི་ཕྱིར་ཁོང་གི་གསུང་རྩོམ་རྣམས་ཉིད་ཀྱི་སློབ་བུ་ཙམ་དུ་མ་ཟད་བོད་རྒྱ་སོག་ གསུམ་གྱི་མཁས་པ་སོ་སོས་ཚད་ལྡན་དུ་ཁས་ལེན་ནོ།། རྒྱུ་མཚན་དེའི་དབང་གིས། ཕྱིས་ཀྱི་མཁས་པ་མང་པོས་ཁོང་གི་གསུང་ཚིག་གི་རྗེས་སུ་འབྲངས་ཡོད་དེ་དཔེར་ན། ཀོང་སྤྲུལ་ཡོན་ཏན་རྒྱ་མཚོས། “ཁྱད་པར་ཁུང་ཧྥུ་ཙི་ཞེས་འཇམ་དབྱངས་ཀྱི་སྤྲུལ་པ་བོད་དུ་ཀོང་ཙེ་འཕྲུལ་རྒྱལ་ དུ་གྲགས་པ་དེས་ཀྱང་རྩིས་དང་གཏོ་གཞུང་མཐའ་ཡས་པའི་སྲོལ་གཏོད་”3 ཞེས་གསུངས་པ་དང་། བྲག་སྒོམ་པའི་《མདོ་སྨད་ཆོས་འབྱུང་》ལས་། “ཀོང་ཙེ་ནི། ཙི་ནའི་ཡུལ་གྱི་སྐྱེས་མཆོག་རྣམ་བཞིའམ། བོད་ཀྱི་ནག་རྩིས་པ་དག་ལ་ལེན་པ་མི་བཞིར་གྲགས་པའི་ནང་ཚན་ཁུང་ཧྥུ་ཙིའམ་ཁུང་ཙི་ ཞེས་པ་ཟུར་ཆག་པ་ཡིན་ཞིང་།”4 ཞེས་དང་། ཀཿཐོག་སི་ཏུ་ཆོས་ཀྱི་རྒྱ་མཚོའི་《གནས་ཡིག་ཨ་དར་ཤ་》ནང་དུ། “ཁུང་ཙེ་ཧུ་སྟེ། ཀོང་ཙེ་འཕྲུལ་རྒྱལ་སེང་གེ་ཞོན་པ། གོང་མའི་ཆས་ཅན་སོགས་ཡོད། གཤེན་རབ་ཀྱི་དམ་ཞྭ་རུས་སྦལ་ཁོག་པ་ལྟ་བུ་གྱོན་པའི་རྒྱ་ཁ་སྤུ་ཨག་ཚོམ་ཅན”5 ཞེས་སྣང་ཞིང་། མཁས་དབང་ཚེ་ཏན་ཞབས་དྲུང་ཚང་གི་《བསྟན་རྩིས་ཀུན་བཏུས་》ལས། “བཻ་དཀར་གཡའ་སེལ་དུ། ཀོང་ཙེ་འཕྲུལ་གྱི་རྒྱལ་པོ་བོད་དུ་བྱོན་མྱོང་ཟེར་ཏེ། ཀོང་ཙེ་འཕྲུལ་རྒྱལ་ནི་རྒྱ་ནག་གི་ཁུང་ཙི་ཡིན་པ་ལྕང་སྐྱ་རོལ་པའི་རྡོ་རྗེ་ཡབ་ སྲས་ཀྱི་བཞེད་པ་དང་། དེ་བོད་དུ་བྱོན་པར་བཤད་པ་ནི་ཁུངས་མེད་རྟོག་བཟོ་ཁོ་ནའོ།།”6 ཞེས་སྡེ་སྲིད་སངས་རྒྱས་ཀྱིས་དེ་ལྟར་གསུངས་པ་ལ་མི་འཐད་པའི་རྒྱུ་མཚན་དུ་ལྕང་ སྐྱ་རོལ་པའི་རྡོ་རྗེ་ཡབ་སྲས་ཀྱི་གསུང་རྒྱབ་རྟེན་དུ་དྲངས་འདུག་པ་དེ་ལས་ཁོང་ གི་རང་ལུགས་གང་ཡིན་གསལ་པོར་ཤེས་ནུས། དུང་དཀར་ཚང་གི་《དུང་དཀར་ཚིག་མཛོད་ཆེན་མོ་》ལས། “ཀོང་ཙེ། འདི་ལ་བོད་ཡིག་ཐོག་བཤད་ཚུལ་མི་འདྲ་བ་འགའ་ཞིག་སྣང་ཞིང་། ཐུའུ་བཀྭན་ཆོས་ཀྱི་ཉི་མས་མཛད་པའི་《གྲུབ་མཐའ་ཤེལ་གྱི་མེ་ལོང་》གི་ནང་གསེས་ མཧྰ་ཙི་ནའི་ཡུལ་དུ་རིག་བྱེད་དང་གྲུབ་མཐའ་བྱུང་ཚུལ་གྱི་ཐད་ཤེའུ་འམ་བཞུ་(儒)ཞེས་གྲགས་པའི་གཞུང་རྩོམ་པ་པོ་ཁུང་ཧྥུ་ཙིའམ་ཁུང་ཙི་(孔子)ཞེས་ འབོད་པ་དང་། བོད་སྐད་ཐོག་ཀོང་ཙེ་ཞེས་སུ་གྲགས་པ་མིང་གི་རྣམ་གྲངས་ཡིན་པ་དང་། རྒྱ་སྐད་ཀྱི་སྒྲ་བོད་སྐད་ཐོག་ཇི་བཞིན་མ་ཐོན་པར་ཀོང་ཙེ་ཞེས་ཟུར་ཆག་པ་ཡིན་པར་ གསུངས་ཤིང་། 《མདོ་སྨད་ཆོས་བྱུང་》ལས་ཀྱང་དེ་དང་འདྲ་བར་གསུངས། འདི་ཉིད་བྱུང་བའི་དུས་ཚོད་སྐོར་《ཐུའུ་བཀྭན་གྲུབ་མཐའ་》ལས། སངས་རྒྱས་འཇིག་རྟེན་དུ་བྱོན་ནས་ལོ་ཧ་ཅང་མི་མང་ཙམ་ན། ཊིའུ་ཝང་(周王)ཞེས་པའི་རྒྱལ་རབས་ཀྱི་མཇུག་ཙམ་ཊིའུ་ཝིང་ཝང(周文王)གི་དུས་སུ་རྒྱ་ནག་གི་ཞིང་ས་ཆེན་མོ་བཅུ་གསུམ་གྱི་ཡ་གྱལ་ཤན་དུང་(山东)གི་ ཡུལ་དུ་བྱུང་ཞིང་། ལོ་རྒྱུས་དང་རྣམ་ཐར་རྒྱ་ཡུལ་ཀུན་ཏུ་གྲགས་ཆེ་ཞིང་སྐྱེས་མཆོག་ཁྱད་པར་ཅན་ཞིག་ ཡིན་པར་སྣང་ཞེས་གསལ། 1979ལོར་ཧྲང་ཧེའི་ཚིག་མཛོད་དཔེ་སྐྲུན་ཁང་ནས་དཔར་སྐྲུན་བྱས་པའི་《རྒྱ་ཡིག་ ཚིག་མཛོད་ཆེན་མོ་》ཤོག་གྲངས་1119ཐོག་ཁུང་ཙི་ཞེས་པའི་འགྲེལ་བཤད་ནང་གསལ་བར། ཁུང་ཙི་(སྤྱི་ལོའི་གོང་551ནས་479)ནི་ཁྲུན་ཆིའུ་དུས་མཇུག་གི་བསམ་བློ་མཁས་ཅན་ དང་། ཆབ་སྲིད་མཁས་ཅན། སློབ་གསོ་མཁས་ཅན། རུ་ལུགས་(儒家)ཀྱི་གསར་གཏོད་པ་བཅས་ཡིན་པ་དང་། མིང་གཞན་ཁུང་ཆིའུ་(孔丘)དང་། ཀྲུང་ཉི་(仲尼)ཡང་ ཟེར། ཁྲུན་ཆིའུ་དུས་རབས་ཀྱི་ལུའུ་རྒྱལ་ཁབ་ཀྱི་ས་གནས་ཙོའུ་ཡེ་སྟེ། དེང་སང་ཧྲན་ཏུང་གི་ཆུས་ཧྥུ་གྲོང་ཚོའི་མི་རེད། གཞོན་ནུའི་དུས་སྐབས་སུ་ལུའུ་རྒྱལ་ཁབ་ཀྱི་ནོར་ལུག་དང་འབྲུ་གཟན་དོ་དམ་བྱེད་ མཁན་གྱི་དཔོན་ཆུང་བྱེད་མྱོང་བ་དང་། རྗེས་སུ་ལུའུ་རྒྱལ་ཁབ་ཀྱི་ཁྲིམས་དཔོན་དང་། བློན་ཆེན་གྱི་ལས་ཚབ་ཀྱང་བྱས་མྱོང་། ལོ་ན་མཐོ་པོར་སླེབས་རྗེས་སློབ་གསོའི་ལས་ཀ་དང་། གནའ་རབས་ཀྱི་གཞུང་ཁག་གཅིག་ཕྱོགས་བསྒྲིགས་བྱས་པའི་ནང་ནས་ལུའུ་རྒྱལ་ཁབ་ཀྱི་ ལོ་རྒྱུས་ཟིན་ཐོ་《ཁྲུན་ཆིའུ་》(春秋)ལ་ བཅོས་སྒྲིག་བྱས། དེ་ནི་རང་རྒྱལ་གྱི་ཐེངས་དང་པོའི་ཆ་ཚང་བའི་ལོ་རྒྱུས་ཆེད་རྩོམ་ཞིག་ཡིན། ཁོང་ལ་སློབ་མ་སུམ་སྟོང་ལྷག་ཙམ་བྱུང་བའི་ནང་ནས་སྙན་གྲགས་ཡོད་པའི་སློབ་མ་ བདུན་བཅུ་ལྷག་ཙམ་ཡོད་ཅིང་། ཁོང་གིས་བྱམས་སྐྱོང་དང་། གུས་བཀུར་སོགས་ཆབ་སྲིད་སྐྱོང་སྟངས་ཀྱི་རྣམ་བཞག་མང་པོ་ཞིག་བཤད་པ་རྣམས་སློབ་ མ་རྣམས་ཀྱིས་རྒྱས་འགྲེལ་བྱས་པ་ལ་རྒྱ་སྐད་དུ་སི་ཧྲུའུ་(四书)ཞེས་བོད་སྐད་དུ་དེབ་བཞིའམ་ཡིག་ཆ་བཞི་ཞེས་འབོད་པ་དེ་ཡིན་པར་བཤད།”7 ཅེས་འཁོད་ཡོད་པ་དང་། ཡང་འཇིགས་མེད་ཐེག་མཆོག་གིས་མཛད་པའི་《བོད་བརྒྱུད་ནང་བསྟན་ལྷ་ཚོགས་ཆེན་མོ་》 ཞེས་པ་ལས། རྩིས་ཀྱི་སྐོར་ཤོད་སྐབས། “ཀོང་ཙེ་ཞེས་གྲགས་པ་ཁུང་ཧྥུའུ་ཙི་ནི་ཙི་ནའི་ཡུལ་དུ་སྐྱེས་མཆོག་རྣམ་བཞིར་ གྲགས་པའི་ནང་གི་གཅིག་སྟེ། ལུགས་ཀྱི་བསྟན་བཅོས་ལ་མཁས་ཤིང་། རྒྱལ་སྲིད་ཀྱི་སློབ་དཔོན་དུ་ཚད་མར་བྱེད་ཅིང་། ད་ལྟ་སྤོར་ཐང་ནག་རྩིས་སུ་གྲགས་པ་སོགས་རིག་གནས་མང་པོ་བྱུང་།”8 ཞེས་ ཚིག་སྦྱོར་མི་གཅིག་པ་མ་གཏོགས་ནང་དོན་གྱི་ཆ་ནས་《ཐུའུ་བཀྭན་གྲུབ་མཐའ་》ནང་གི་ བཤད་ཚུལ་དང་མཐུན་པས་ནང་དོན་ཡོངས་རྫོགས་བྲིས་ཀྱང་བསྐྱར་ཟློས་ཙམ་ལས་གཞན་མེད་ པས་འབྲི་བར་མི་བྱའོ།། པདྨ་རྣམ་རྒྱལ་གྱིས་བསྒྱུར་བའི་《ཁུང་ཙིའི་གསུང་སྒྲོས་》ཞེས་པའི་དཔེ་ཆའི་ནང་ དུ། ཁུང་ཙིའི་ལོ་རྒྱུས་སྐབས། “བོད་ཀྱི་འགྱུར་རྩོམ་དུའང་ཁོང་གིས་མཛད་པའི་མོ་གཞུང་གི་ཚན་ཁག་རེ་གཉིས་དང་ གཏོ་འབུམ་སོགས་འགྱུར་ཡོད་པ་བོད་སྔ་རབས་པས་ཀོང་ཙེ་འཕྲུལ་གྱི་རྒྱལ་པོ་ཞེས་ འཕགས་པ་འཇམ་དཔལ་དབྱངས་དངོས་ཤིག་ལ་ངོས་འཛིན་གནང་བཞིན་ཡོད་དོ།། གང་ལྟར་ཡང་ཁོང་གི་གསུང་རྩོམ་ནི་བོད་སྔ་རབས་པའི་དུས་ནས་བཟུང་གངས་ཅན་པའི་ ཀློག་པ་པོ་རྣམས་ཀྱིས་དང་དུ་བླངས་ཟིན་པ་ཞིག་ཡིན་པ་རྟོགས་ཐུབ་བོ།།”9 ཞེས་གསལ་ཞིང་ཁོང་གི་ལྟ་ཚུལ་ལྟར་ན། ཀོང་ཙེ་འཕྲུལ་རྒྱལ་གྱིས་མཛད་པའི་མོ་གཞུང་དང་གཏོ་གཞུང་། རྩིས་སོགས་ནི་རྒྱ་ཡིག་ལས་བསྒྱུར་བར་འདོད་དོ།། དེ་ལྟར་གོང་དུ་སྨྲས་པ་དེ་དག་ལས་ང་ཚོས་ཤེས་ཐུབ་པ་ཞིག་ནི། གོང་སྨྲོས་ཀྱི་མཁས་པ་དེ་དག་ཚང་མ་ལྕང་སྐྱ་རོལ་པའི་རྡོ་རྗེའི་རྗེས་སུ་འཁྲུངས་ པ་ཤ་སྟག་ཡིན་ཞིང་། ལྕང་སྐྱ་ཚང་གི་ཡར་སྔོན་དུ་བན་བོན་གྱི་མཁས་པ་ཚོས་ཀོང་ཙེ་འཕྲུལ་རྒྱལ་གྱི་ལོ་རྒྱུས་གླེང་ཡོད་ཀྱང་། ཁོ་ཚོས་ཀོང་ཙེ་འཕྲུལ་རྒྱལ་ཁུང་ཙི་རེད་ཅེས་ཟེར་མ་མྱོང་། དཔེར་ན། ནང་བསྟན་པའི་མཁས་པ་ཤར་སྐལ་ལྡན་རྒྱ་མཚོ་དང་། སྡེ་སྲིད་སངས་རྒྱས་རྒྱ་མཚོ། མཁར་ནག་པཎྜིཏ་སོགས་ཀྱིས་ཀོང་ཙེའི་ལོ་རྒྱུས་ཤོད་སྐབས་བོན་གྱི་མཁས་པ་ཞིག་ཏུ་ གླེང་སློང་བྱས་པ་ལས་རྒྱའི་ཁུང་ཧྥུ་ཙི་ཟུར་ཙམ་ཡང་གླེང་མེད། དེས་ན་ལྕང་སྐྱ་རིན་པོ་ཆེས་ཀོང་ཙེ་འཕྲུལ་རྒྱལ་རྒྱའི་ཁུང་ཧྥུ་ཙིའམ་ཁུང་ཙིར་ བཞེད་པའི་དགོས་པ་དང་རྒྱུ་མཚན་གང་ཡིན་སྐོར་ལ་ད་དུང་མུ་མཐུད་དུ་བརྟག་པར་བྱའོ།།
གཉིས། ཀོང་ཙེ་འཕྲུལ་རྒྱལ་ཞང་ཞུང་དུ་འཁྲུངས་པ་དང་། སྟོན་པ་གཤེན་རབ་ཀྱི་དངོས་སློབ་ཡིན་པའི་སྐོར་བཤད་པ།
1) ཟུར་གནས་སྨྲ་བའི་མཁས་དབང་ཚང་མས་མཁྱེན་གསལ་ལྟར། གྲུབ་མཐའ་མི་འདྲ་བའམ་ཆོས་ལུགས་མི་གཅིག་པའི་དབང་གིས་མཁས་པ་རྣམས་ལ་ལྟ་ཚུལ་མི་ མཐུན་པ་བྱུང་དང་འབྱུང་ངེས་པ་ནི་ཆོས་ཉིད་རང་བཞིན་ཞིག་རེད། དེའི་ཕྱིར་ལྟ་ཚུལ་མི་གཅིག་པའི་ལོ་རྒྱུས་ཀྱི་ཡིག་ཚང་རྣམས་ལ་བརྟག་ཞིབ་གནང་ སྐབས་གྲུབ་མཐའི་ཕྱོགས་རིས་ཀྱིས་ཕྱོགས་གཅིག་སྨྲས་ནས་ཕྱོགས་གཅིག་མ་གླེང་ན། དེ་ལ་ཆ་གཅིག་རྟོགས་ཀྱང་ཆ་གཅིག་མ་རྟོགས་པའི་སྐྱོན་བྱུང་བས། ང་ཚོས་ངེས་པར་དུ་ཕྱོགས་གཉིས་ཀའི་ལྟ་བ་རྣམས་བསྡུར་ཏེ་བཤད་རྒྱུ་གལ་ཆེ་སྙམ། རྒྱུ་མཚན་འདི་འདྲར་དཔགས་ནས་འདིར་ཀོང་ཙེ་འཕྲུལ་རྒྱལ་ཞང་ཞུང་དུ་འཁྲུངས་ཤིང་ གཤེན་རབ་ཀྱི་སློབ་མ་ཡིན་པ་སོགས་ལས་འཕྲོས་ཏེ་དོགས་གནད་འགའ་བཤད་པར་བྱ། དེ་ཡང་དྲང་རྗེ་བཙུན་པ་གསེར་མིག་གིས་གཏེར་ནས་བཏོན་པའི་《མདོ་གཟེར་མིག་》ལས། “དེའི་ཚེ་ན། ཡུལ་རྒྱ་ལག་འོ་མའི་གླིང་། མཁར་ཁྲི་སྒོ་རྩེ་བརྒྱའི་དབུས། གྲོང་ཁྱེར་འཕྲུལ་སྒྱུར་བཀོད་པའི་མཆོག དེ་ན་ཕ་ནི་རྒྱལ་པོ་ཀ་འདའ་ལ་གསེར་གྱི་མདོག་ཅན་ཞེས་བྱའོ།། མ་ནི་བཙུན་མོ་མུ་ཏྲི་ལ་གསལ་འོད་མ་ཞེས་བྱའོ།། དཀོར་ནི་རྒྱལ་སྲིད་རིན་པོ་ཆེ་སོགས་ཏེ། འཇིག་རྟེན་གྱི་མིར་གྱུར་པ་ལ་ཡང་ཆེའོ།། བུ་དང་སྲས་མི་མངའ་ན། དུས་དེར་མི་མཇེད་ཀྱི་འཇིག་རྟེན་ཕར་འདས་པའི་ལྷོ་ཕྱོགས་ན། རྒྱལ་པོ་གསལ་མཆོག་དམ་པ་བྱ་བ་དེ། དེར་ཚེ་འཕེལ་ནས་བསོད་ནམས་ཀྱི་ཤུགས་ཀྱིས། ཡུལ་རྒྱ་ལག་འོད་མའི་གླིང་གི། རྒྱལ་པོ་ཀ་འདའ་ལ་གསེར་གྱི་མདོག་ཅན་གྱི་བུར་སྐྱེས་སོ།།” ཞེས་དང་། ཡང་དེ་ཉིད་ལས། “ལག་པ་གཡས་གཡོན་གྱི་མཐིལ་ལ། གབ་ཙེའི་འཕྲུལ་གྱི་ཡི་གེ་སུམ་ཅུ་རྒྱལ་རྟགས་སུ་འཁོར་བར་བྲིས་ནས་ཆགས་པ། དེ་ལ་ཡབ་ཀྱང་ཤིན་ཏུ་སྤྲོ་བ་སྐྱེས་ནས། མཚན་གསོལ་པ་ནི། རྒྱལ་པོ་རྒྱའི་རིགས་ལ་འཕྲུལ་གྱི་ཡི་གེ་གབ་ཙེ་སུམ་ཅུས་འཁོར་བར་བྲིས་པས། རྒྱ་ཀོང་ཙེ་འཕྲུལ་གྱི་རྒྱལ་པོར་མིང་བཏགས་སོ།།”10 ཞེས་ གསལ་བ་དང་། ཡང་དེ་ཉིད་ལས། “དགུང་ལོ་ཉེར་ལྔའི་སྟེང་རྒྱལ་པོ་གཉན་རིགས་ཀྱི་བུ་མོ་གཉན་ལྕམ་དཀའ་མོ་འོད་མ་ གསལ། རྒྱལ་བུ་གཏན་གྱི་ཁབ་ཏུ་བཙུན་མོར་བཞེས། རྒྱ་མཚོའི་གླིང་དུ་དཀར་ནག་བཀྲ་གསལ་རྒྱ་མཚོའི་གླིང་ཐོག་འབར་ཞེས་བྱ་བའི་གསས་ ཁང་བཞེངས།”11 ཞེས་གོང་འཁོད་ཀྱི་ནང་ དོན་ཁག་ལས་ཀོང་ཙེ་འཕྲུལ་རྒྱལ་ཞང་ཞུང་གང་དུ་འཁྲུངས་པ་དང་། ཡབ་ཡུམ་གྱི་མཚན་ལ་ཅི་ཟེར་བ། རྒྱ་ཀོང་ཙེ་འཕྲུལ་གྱི་རྒྱལ་པོ་ཞེས་མིང་ཇི་ལྟར་ཐོགས་པ། གཉེན་བསྒྲིགས་ཏེ་བཙུན་མོའི་མིང་དང་རིགས་གང་ལ་གཏོགས་པ་སོགས་ཀྱི་གནས་ཚུལ་གསལ་ པོ་བྲིས་པ་རྟོགས་ཐུབ། གཞན་《དྲི་མེད་རྩ་བའི་མདོ་སངས་རིན་ཆེན་སྒྲོན་མེ་》ལས་ཀྱང་། ཀོང་ཙེ་འཕྲུལ་རྒྱལ་གྱི་གནས་བབ་གླིང་སྐབས། “འོལ་མོ་ལུང་རིང་གི་ནུབ་ཕྱོགས་ཆུ་བོ་གྱིམ་ཤང་ནག་པའི་འགྲམ་རི་བོ་ཆེན་པོ་པོ་ ཏ་ལ་པོ་ཤན་གྱི་རྩ་བ་རྒྱ་མཚོ་དང་ར་འཁྱིལ་ཆེན་གྱི་འགྲམ་ན། རྒོད་རྗེ་རྒྱའི་ཡུམ་ཞེས་བྱ་བ་ཡོད་དོ།། དེ་ལ་ཞིང་གསུམ་དུ་ཡོད་དོ། གསེར་གྱི་དབང་ཡིག་ཅན། བྲམ་ཟེའི་བུ་མོ་མུ་ཏྲིག་གསལ་འོད་མ་གཉིས་ལ། སྲས་རྒྱལ་བུ་གཅིག་འཁྲུངས་ཏེ། རྒྱལ་བུ་དེ་ནི་ཡབ་མྱེས་གང་དང་ཡང་མི་འདྲ་བར་ཞི་ལ་རྒྱུད་དུལ་བ། ཁ་དམ་ལ་ཁོང་ལྷོང་བ། ཕྱག་མཐིལ་ལ་འཕྲུལ་གྱི་ཡི་གེ་སུམ་ཅུ་བྲིས་པ་གཅིག་སྣང་བས་མཚན་ཀྱང་ཀོང་ཙེ་ འཕྲུལ་གྱི་དབང་ཡིག་ཅན་བྱ་བར་བཏགས་ནས་རྒྱལ་སར་བཏོན།”12 ཞེས་ བཤད་པའོ།། བོན་གྱི་མཁས་དབང་ཚང་མས་གོང་གི་མདོ་ལུང་འདི་གཉིས་ལོ་རྒྱུས་ཚད་ལྡན་དུ་ཁས་ལེན་ པའི་རྐྱེན་གྱིས། ལྕང་སྐྱ་ཡབ་སྲས་ཀྱིས་བཞེད་པའི་སྟོན་པ་གཤེན་རབ་དང་ཀོང་ཙེ་འཕྲུལ་རྒྱལ་གཉིས་ རྒྱའི་ལའོ་ཙི་དང་ཁུང་ཙི་གཉིས་ཡིན་ལུགས་བཤད་པ་དེ་གཏན་ནས་ཁས་མི་ལེན་པའི་རྒྱུ་ མཚན་ཡང་དེར་ཐུག་ཡོད། གནས་ཚུལ་འདི་དག་ལ་དམིགས་ནས། ཤར་རྫ་བཀྲ་ཤིས་རྒྱལ་མཚན་གྱི་《ལེགས་བཤད་གཏེར་མཛོད་》ལས། “གཞན་སྡེ་ཁ་ཅིག་གིས་རྒྱ་ཡུལ་དུ་ལོའུ་ཀྱུན་བྱ་བ་ཞིག་བྱུང་བའི་ལོའུ་ཀྱུན་ཞེས་ པའི་མིང་དེ་བོད་སྐད་དུ་བསྒྱུར་ན་རབ་མཆོག་གཙོ་བོ་བདག་པོ་ཟེར་བ་སྟེ། དེ་ལ་ལྷ་མི་གཉིས་སུ་བྱུང་བའི་ལྷ་ནི་ཚངས་པ་ཆེན་པོར་ངོས་འཛིན་ལ། དེའི་མི་སྤྲུལ་པ་བརྒྱད་ཅུ་གྱ་གཅིག་བྱུང་ལ། མིར་བྱུང་བའི་ལོའུ་ཀྱུན་ནི་དེའི་སྤྲུལ་པའི་ནང་ཚན་པ་ཞིག་མའི་མངལ་དུ་ལོ་ བརྒྱད་ཅུ་རྩ་གཉིས་བསྡད་ནས་སྐྱེས་ཚེ། སྐྲ་ཡང་དཀར་པོར་སོང་བས་ལོའུ་ཙི་རྒད་པོར་འབོད་པ་དེ་ནི་བོན་གྱི་སྟོན་པ་གཤེན་ རབ་དང་གཅིག་ཅེས་བདག་གི་བླ་མ་ཐམས་ཅད་མཁྱེན་པས་གསུངས། ཞེས་སོགས་ཟེར་རོ།། དེ་ལ་གནས་ཀྱི་རྩིག་པས་བསྒྲིབས་ནས་ཕྱི་རོལ་གྱི་ཆ་མི་འབྱེད་པའི་གང་ཟག་ཞིག་ལ་ ཐམས་ཅད་མཁྱེན་པ་ཞེས་བསྟོད་འདོད་ཀྱི་སྙན་མིང་བཏགས་པ་བོན་ཅན་ཐམས་ཅད་མཁྱེན་པ་ མ་ཡིན་པར་ཐལ། ཞིག་མཆོག་འོལ་མོའི་གླིང་ངམ་ཤམྦྷ་ལར་འཁྲུངས་པའི་སྟོན་པ་ཉིད་རྒྱ་ནག་ཏུ་སྐྱེས་ པ་དང་། རྒྱལ་བཞད་མའི་སྐུ་ལ་ཟླ་དགུ་ངོ་བཅུར་བཞུགས་ནས་འཁྲུངས་པ་ཉིད་རྒྱ་མོའི་ལུས་ལ་ ལོ་བརྒྱད་ཅུ་གྱ་གཉིས་བསྡད་པ་དང་། ཡོན་ཏན་བརྒྱ་དང་རྩ་བརྒྱད་ཀྱི་དཔལ་འབར་བ་ལ། རྒྱའི་རྒན་པོ་མགོ་དཀར་ཞིག་ཏུ་ངོས་བཟུང་ནས་དོན་དམ་པ་དང་ལྟག་སྤྲོད་དུ་ཁས་ བླངས་པའི་ཕྱིར་རོ།།”13 ཞེས་《ཐུའུ་ བཀྭན་གྲུབ་མཐའ་》ནང་གི་བཤད་ཚུལ་དེར་དགག་བཞག་སྤྲད་ཡོད་པ་རེད། མཁས་དབང་ནམ་མཁའི་ནོར་བུའི་《ཞང་བོད་ལོ་རྒྱུས་ཏི་སེའི་འོད་》ལས། ཀོང་ཙེ་འཕྲུལ་རྒྱལ་གྱི་ལོ་རྒྱུས་ཤོད་སྐབས། 《མདོ་ཟེར་མིག》 དང་ 《དྲི་མེད་རྩ་བའི་མདོ་》གཉིས་ལས་གསུངས་པ་ལྟར། རྒྱས་བཤད་ཀྱིས་བསྡུར་དཔྱད་གནང་ཡོད་ཀྱང་།14 འདིར་ ཟློས་སྐྱོན་དང་ཡི་གེ་མང་བར་འཇིགས་ནས་མ་བྲིས་སོ།། འོན་ཏེ་ཁོང་གི་རང་ལུགས་ནི་《མདོ་ཟེར་མིག་》ལྟར་ཡིན་པ་ཤིན་ཏུ་གསལ། གཞན་《སྔོན་འགྲོའི་ཁྲིད་ཡིག་བཀའ་ལུང་རྒྱ་མཚོ་》ཡི་མཆན་འགྲེལ་ཞིག་ཏུ། “ཀོང་ཙེ་འཕྲུལ་གྱི་རྒྱལ་པོ། རྒྱ་ནག་གི་རྒྱལ་པོ་ཞིག་ཡིན། ལ་ལས་ཁུང་ཧྥུ་ཙིའམ་ཁུང་ཙི་ཞེས་པ་དང་གཅིག་ཡིན་པར་འདོད་པ་ནི་འཁྲུལ་བ་ཡིན། ཀོང་ཙེ་འཕྲུལ་གྱི་རྒྱལ་པོ་དང་ཁུང་ཙི་གཉིས་ཀྱི་བར་དུ་མི་ལོ་བརྒྱད་སྟོང་ལྷག་ གིས་བྱོན་རིམ་ལ་ཁྱད་པར་ཡོད། ཀོང་ཙེ་ཞེས་པའི་དོན་ལ་《ཞང་བོད་ལོ་རྒྱུས་ཏི་སེའི་འོད་》ལས། ཀོང་ཙེ་ཞེས་པའི་དོན་ནི་འཕྲུལ་ཡིན་སྟབས་ཤེས་པ། ཀོང་ཙེ་ཞེས་པ་དེ་ཡི་གེའི་རྣམ་པ་ལ་གོ་དགོས་པ་འདྲ་ཞིག་ཏུ་སྣང་མོད། ཅེས་གསུངས་པ་ལ་དགོངས་གཞི་གཞན་ཡོད་ན་ཐང་། ཀོང་ཙེ་ཞེས་པ་ནི་གཙུག་ལག་ལ་བཞེད་དགོས་པ་གཟུངས་འདུས་དང་གཏོ་ཆོག་རྣམས་སུ་གསལ་ འདུག་”15 ཅེས་འཁོད་ཡོད་པ་དང་། ཡང་བསོད་ནམས་དབང་ལྡན་གྱིས་ཕྱོགས་བསྒྲིགས་མཛད་པའི་《ས་དཔྱད་ཕྱོགས་བསྒྲིག་》ལས། “ཀོང་ཙེ་འཕྲུལ་གྱི་རྒྱལ་པོ་ཞེས་པ་ནི་རྩིས་དང་ས་དཔྱད་སོགས་ལ་མཁས་པའི་སྔོན་ བྱོན་མཁས་དབང་ཚད་མར་འཛིན་པ་ཞིག་ཡིན་པ་ཀུན་ལ་གྲགས་ནའང་། སྔར་གྱི་ལོ་རྒྱུས་དང་གཞུང་རྣམས་སུ་ལ་ལས་བོད་ནས་འཁྲུངས་ཚུལ་དང་ལ་ལས་རྒྱ་ནག་ གི་ཡིན་ཚུལ་སོགས་བཤད་ཡོད་པ་ནི་མ་དག་རྒྱུན་འབྱམས་དང་ངག་རྒྱུན་ཙམ་ལ་བརྟེན་པ་ ལས་ལོ་རྒྱུས་ཀྱི་ཁུངས་ལུང་ཐུབ་པ་ཞིག་མེད་པ་འདྲ། ད་ཐེངས་ས་དཔྱད་ཀྱི་བྱུང་འཕེལ་སྐོར་ལ་བསམ་གཞིགས་གཏོང་སྐབས་ངེས་ཤེས་འདྲོངས་ པའི་བློ་ཞིག་སྐྱེས་པ་ནི། ཀོང་ཙེ་འཕྲུལ་གྱི་རྒྱལ་པོ་ནི་མི་མཇེད་འཇིག་རྟེན་གྱི་ལྷོ་ཕྱོགས་གནའ་སྔ་མོར་ ཞང་ཞུང་ཞེས་བྱ་བ་དང་ད་ལྟ་བོད་ཀྱི་ཁོངས་སུ་འདུ་བ། བོན་གྱི་སྟོན་པ་གཤེན་རབ་ཀྱི་དུས་སུ་འཁྲུངས་ཤིང་། འགྲོ་དོན་རྒྱ་ཆེར་མཛད་པའི་མཁས་པ་མཆོག་ཏུ་གྱུར་པ་ཞིག་ཡིན། དེ་ཡང་དཔྱད་གཞིའི་ལུང་འགའ་རེ་འདྲེན་ན།” ཞེས་རྗེས་སུ་《མདོ་ཟེར་མིག་》ལྟར་དྲངས་ཡོད་པས་འདིར་བསྐྱར་ཟློས་མི་བྱ། ཡང་དེ་ཉིད་ལས། “ལ་ལས་ཀོང་ཙེ་ཞེས་པ་ཞང་ཞུང་གི་ཡིན་པ་དང་། ཕྱིས་ཀྱི་རྒྱ་ནག་གི་ཁུང་ཙི་(孔子)དེ་ ཞང་ཞུང་གི་ཀོང་ཙེ་འཕྲུལ་རྒྱལ་གྱི་སྤྲུལ་པ་ཡིན་ཚུལ་སོགས་ཀྱང་བཤད་མོད། དེ་ནི་ཡིག་ཚང་འགའ་རེ་ལ་བཙན་སྦྱོར་བྱས་པའི་དཔྱད་པ་ཡིན་སྙམ་མོ།།”16 ཞེས་ དང་། གཞན་ད་དུང་བློན་ཚང་ལུང་རྟོགས་རྒྱ་མཚོའི་《བོན་གྱི་གྲུབ་མཐའ་ལ་དཔྱད་པ་ཞེས་ པའི་ལྟ་ཚུལ་ལས་འཕྲོས་པའི་ལེགས་བཤད་》ཞེས་པ་ལས། 《མདོ་གཟེར་མིག་》 དང་ 《དྲི་མེད་རྩ་བའི་མདོ་》གཉིས་ལས་བཤད་པའི་ཀོང་ཙེ་འཕྲུལ་རྒྱལ་གྱི་ལོ་རྒྱུས་ལྟར་ བཤད་ཡོད་ཅིང་། མཇུག་ཏུ་ “འོལ་གླིང་གི་ཀོང་ཙེ་རྒྱ་ནག་གི་ཀོང་ཙེའམ་ཁུང་ཙིར་ངོས་བཟུང་སྟེ་ཞིབ་འཇུག་ བྱེད་པ་ནི་རྫིང་བུའི་ནང་གི་ཟླ་གཟུགས་ལ་བལྟས་ཏེ་མཁའ་ཟླའི་ཆེ་ཆུང་གི་ཚད་འདི་ འདྲ་ཡིན་ཞེས་པ་དང་ཆེས་ཀུན་མཚུངས་སོ།།”17 ཞེས་ གསལ། འདིའི་ཚིག་དོན་ལ་གཞིགས་ན། ཁོང་གི་རང་ལུགས་ནི་ཀོང་ཙེ་འཕྲུལ་རྒྱལ་ཞང་ཞུང་དུ་འཁྲུངས་པ་དངོས་དོན་དང་ཁུང་ ཙི་ཡིན་པར་སྨྲ་བ་ནི་བདེན་མེད་ཡིན་པར་བཤད་འདུག དེ་ལྟར་གོང་འཁོད་ཀྱི་ཡིག་ཆ་རྣམས་ནི། ཀོང་ཙེ་འཕྲུལ་རྒྱལ་ཞང་ཞུང་དུ་འཁྲུངས་པར་འདོད་པའི་སྐོར་ཡིན་ལ། དོན་དམ་པར་བཤད་ན། པིར་མིང་འཛིན་པ་ངེད་ཀྱི་རང་ལུགས་ཀྱང་འདི་རང་ཡིན་ཅིང་། འདི་ལྟར་འདོད་པའི་རྒྱུ་མཚན་དང་སྒྲུབ་བྱེད་ནི་མཇུག་ཏུ་རྒྱས་པར་གླེང་ཡོད་པས་ མུ་མཐུད་གཟིགས་པར་ཞུའོ།།
གསུམ། ཀོང་ཙེ་འཕྲུལ་རྒྱལ་རྒྱའི་རྒྱལ་པོ་ཐང་ཐེ་ཙུང་ཡིན་པར་འདོད་པའི་སྐོར་བཤད་པ།
དེ་ ཡང་《མ་ཎི་བཀའ་འབུམ་》དུ། རྒྱ་ནག་ཀེ་ཤིང་ཁྲི་སྒོ་ནས་རྒྱ་རྗེ་ཀོང་ཙེ་འཕྲུལ་རྒྱལ་གྱི་རྒྱལ་པོའི་སྲས་ འཕྲུལ་ཆུང་བྱ་བའི་སྲས་མོ་ལྷ་གཅིག་ཀོང་ཇོ་ཞེས་གསུངས་ཡོད་པ་ལ་བརྟགས་ནས། ཀོང་ཙེ་འཕྲུལ་རྒྱལ་ཞེས་པ་ཐང་ཐེ་ཙུང་ལ་ངོས་བཟུང་བ་དཔེར་ན། 《གུང་ཐང་བསྟན་པའི་སྒྲོན་མེའི་རྣམ་ཐར་》ལས། “རྒྱ་བཟའ་ཀོང་ཇོ་བོད་དུ་ཕེབས་ལམ་ནས་བྲག་ལ་བྱམས་པ་ཁྲུ་བརྒྱད་ཅུ་པ་བཞེངས་ཞེས་ པ་གཞན་སྟོན་རྒྱུ་མེད་ལ། འདིའི་ཉེ་འཁོར་དུ་སྒྲོལ་མ་རང་བྱོན་ཡང་བཞུགས་པས་འབུམ་གླིང་གི་བྱམས་པ་ཀོང་ ཙེས་བཞེངས་ཟེར་བ་དེ་ཀོང་ཇོ་དང་སྒྲ་ནོར་བ་འདུག་ཅེས་གསུངས།”18 ཞེས་ དང་། བྲག་སྒོམ་པའི་《མདོ་སྨད་ཆོས་འབྱུང་》ལས་ཀྱང་། “དཔྱོད་ལྡན་འགའ་ཞིག་གིས་མ་ཎི་བཀའ་འབུམ་དུ། རྒྱ་ནག་ཀེ་ཤིང་ཁྲི་སྒོ་ནས་རྒྱ་རྗེ་ཀོང་ཙེ་འཕྲུལ་གྱི་རྒྱལ་པོའི་སྲས་ཀོང་ཙེ་ འཕྲུལ་ཆུང་བྱ་བའི་སྲས་མོ་ལྷ་ཅིག་ཀོང་ཇོ་གསུངས་འདུག་པས་སྲས་མོས་བཞེངས་པ་ལ་ ཡབ་ཀྱི་མིང་བཏགས་འདྲ་ཡང་ཟེར་།”19 ཞེས་ འཁོད་ཡོད་པ་དང་། དཔའ་བོ་གཙུག་ལག་ཕྲེང་བའི་《ཆོས་འབྱུང་མཁས་པའི་དགའ་སྟོན་》དུ། “རྒྱལ་པོ་ཐང་ཐེ་ཙུང་ངམ་ཀོང་ཙེ་འཕྲུལ་རྒྱལ་ཞེས་པ་དེ་དང་མཇལ།”20 ཞེས་ པ་ལ། དུང་དཀར་རིན་པོ་ཆེའི་《དུང་དཀར་ཚིག་མཛོད་ཆེན་མོ་》ཞེས་པ་ལས། “ཀོང་ཙེ་འཕྲུལ་རྒྱལ། འདི་ལ་བོད་ཡིག་ཐོག་བཤད་སྲོལ་འདྲ་མིན་མང་པོ་མཆིས་པ་ལས། 《མཁའ་པའི་དགའ་སྟོན་》པེ་ཅིང་མི་རིགས་དཔེ་སྐྲུན་ཁང་གི་ལྕགས་དཔར་མ་ཤོག་གྲངས་ 206ཐོག་རྒྱལ་པོ་ཐང་ཐེ་ཙུང་ངམ་ཀོང་ཙེ་འཕྲུལ་རྒྱལ་ཞེས་པ་དེ་དང་མཇལ་ཞེས་འཁོད་ པ་འདི་ནི་ཐང་རྒྱལ་རབས་ཀྱི་གོང་མ་ཐང་ཐེ་ཙུང་ལ་བཟོ་བོ་མཁས་པ་ཀོང་ཙེ་འཕྲུལ་ གྱི་རྒྱལ་པོ་དང་འདྲ་བའི་བསྟོད་བསྔགས་བྱས་པ་ཞིག་ཡིན་ཚོད་ལས། ཐང་ཐེ་ཙུང་ལ་ཀོང་ཙེ་འཕྲུལ་རྒྱལ་ཞེས་པའི་མིང་སྒྲ་རྒྱ་སྐད་ཐོག་བརྗོད་སྲོལ་མི་ སྣང་།”21 ཞེས་གསུངས་པ་ལྟར་དངོས་པོའི་གནས་ཚོད་དུའང་དེ་ལྟར་ཡིན་ནམ་སྙམ་མོ།།
བཞི། ལྕང་སྐྱ་ཚང་གིས་ཀོང་ཙེ་འཕྲུལ་རྒྱལ་རྒྱའི་ཁུང་ཙིར་བཞེད་པའི་རྒྱུ་མཚན་དང་དགོས་པ་བཤད་པ།
དེ་ ཡང་ཇི་སྐད་དུ། མདོ་ལས། “དགེ་སློང་དག་གམ་མཁས་རྣམས་ཀྱིས། །བསྲེགས་བཅད་བརྡར་བའི་གསེར་བཞིན་དུ། །ལེགས་པར་བརྟག་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན།།” ཞེས་སངས་རྒྱས་ཀྱི་གསུངས་ལ་ཡང་བརྟག་དཔྱད་གཏོང་དགོས་ཞེས་གསུངས་ཡོད་ཙ་ན། མཁས་པ་གཞན་རྣམས་ཀྱི་གསུང་ལ་དེ་བས་སྨོས་ཅི་དགོས། དེའི་ཕྱིར་ལྕང་སྐྱ་ཚང་གིས། ཁུངས་གང་ལ་བརྟེན་ནས་ཀོང་ཙེ་འཕྲུལ་རྒྱལ་ཁུང་ཙི་ཡིན་པར་གསུངས་པ་དང་། ཡང་ན་དེ་ལྟར་བརྗོད་པའི་དགོངས་གཞི་དང་དགོས་པ་གང་ཡིན་དག་ལ་དཔྱད་པ་མ་བཏང་ན། མ་བསམ་ས་ནས་ལྕང་སྐྱ་ཚང་ལ་མཁས་མིན་མཁྱེན་མིན་གྱི་ཆོ་ལོ་ཐོགས་པ་མ་ཟད། མཁས་པ་ལ་ལས་ད་དུང་དགག་པའང་བསྐྱོན་ཡོད་པ་དེ་འདྲ་རེད། ཕྲན་གྱི་ལྟ་ཚུལ་ལ། ལྕང་སྐྱ་རིན་པོ་ཆེས་ཀོང་ཙེ་འཕྲུལ་རྒྱལ་ཙི་ནའི་ཁུང་ཙི་ཡིན་ཚུལ་བརྗོད་པ་ནི། ཁོང་གི་དགོངས་གཞི་དངོས་མིན་པར་འདོད། དེ་ལ་དགོས་དབང་གཞན་ཞིག་ཡོད་པའི་ཕྱིར་རོ།། བཤད་རྒྱུན་དུ། སྔོན་བོད་ཤར་ཕྱོས་ཀྱི་རྒྱལ་མོ་ཚ་བ་རོང་དང་ཆིང་སྲིད་གཞུང་གཉིས་མ་འགྲིག་སྟེ། གོང་མའི་དམག་གིས་ལོ་བཅུ་གཉིས་ཙམ་འཐབ་རྒོལ་བྱས་རྗེས་ད་གཟོད་ཚ་བ་རོང་པ་རྣམས་ གོང་མའི་མངའ་འོག་ཏུ་བཅུག་ཐུབ་པ་བྱུང་ཞེས་ཟེར་ཞིང་། སྐབས་དེར་ཆིང་གོང་མའི་དམག་རྣམས་ཕམ་ཉེས་ཚབས་ཆེན་འཁེལ་བས། གོང་མས་བོད་ཀྱི་བླ་དཔོན་དགའ་ལ། ཡུལ་དེ་གའི་མི་རྣམས་དེ་ལྟར་དཔའ་བཙན་ཞིང་གཏུམ་སྤྱོད་ཆེ་བའི་རྒྱུ་རྐྱེན་གང་ལ་ ཐུག་ཚུལ་དྲི་བ་མཛད་པ་ན། བླ་དཔོན་དེ་ཚོས་ས་དེ་གའི་མི་རྣམས་ཀྱི་ཆོས་ལུགས་ནི་བོན་ཆོས་ཡིན་ཞིང་། ཆོས་དེ་ནི་ངན་སྔགས་དང་དྲག་པོའི་ལས་སྦྱོར་ལ་ཧ་ཅང་མཁས་པས་དེའི་རྐྱེན་གྱིས་ ཡིན་སྲིད་ཀྱི་རེད་སྙམ་ཞེས་ཞུས། གོང་མ་སྙིང་ནད་དེའི་དབང་གིས། རྗེས་སུ་བོན་ཆོས་ཀྱིས་གཙོ་བྱས་པའི་གྲུབ་མཐའ་གཞན་ཚང་མ་མེད་པར་བཟོས་ཏེ། དགེ་ལུགས་གཅིག་པུར་དད་པ་བྱེད་དགོས་ཞེས་ལྕང་སྐྱ་ཚང་ལ་བཀའ་གནང་སྐབས། ལྕང་སྐྱ་རིན་པོ་ཆེས་དེ་ལྟར་བྱེད་མི་འོས་ཚུལ་དང་། བོན་ཆོས་ཀྱི་བདག་པོ་སྟོན་པ་གཤེན་རབ་ནི་རྒྱ་ནག་གི་ལའོ་ཙི་ཡིན་ཞིང་། ཀོང་ཙེ་འཕྲུལ་རྒྱལ་ནི་ཁུང་ཙིའམ་ཁུང་ཧྥུ་ཙི་ཡིན་ཚུལ་སོགས་ཐབས་མཁས་ཀྱིས་ཡར་ ཞུ་བྱས་པས། གོང་མ་ལའོ་ཙི་དང་ཁུང་ཙིའི་ལུགས་ལ་ཧ་ཅང་བརྩི་མཐོང་ཆེ་ཞིང་དད་མོས་ལྡན་པས་བོན་ ཆོས་རྣམས་རང་སོར་འཇོག་ཐུབ་པ་བྱུང་ཞེས་གྲགས། བཤད་ཚུལ་དེ་ནི་ཤིན་ཏུ་བདེན་ནམ་སྙམ་སྟེ། ཐུའུ་བཀྭན་ཆོས་ཀྱི་ཉི་མས་མཛད་པའི་《ལྕང་སྐྱ་རོལ་པའི་རྩོ་རྗེའི་རྣམ་ཐར་》ལས། “ཤར་རྒྱལ་མོ་རོང་གི་ཁམས་པའི་སྡེ་རྒྱ་མི་ཆུང་ཙམ་ལ་དབང་བྱེད་པའི་སྡེ་དཔོན་ཁོ་ རང་གི་འབངས་རྣམས་ཀྱིས་རབ་བརྟན་རྒྱལ་པོ་ཞེས་འབོད་ཅིང་། སྡེ་རྣམས་དཔའ་རྩལ་དང་གཏུམ་དྲག་ཆེ་ཞིང་ཡུལ་ཕྱོགས་རོང་ཤིན་ཏུ་དོག་ཅིང་རྩུབ་པ། ཆུ་བོ་རབ་མེད་ཀྱིས་འཁྱུད་པས་བགྲོད་ཤིན་ཏུ་དཀའ་བ། དགེ་ལུགས་པ་མ་གཏོགས་གྲུབ་མཐའ་ཐམས་ཅད་དར་ཞིང་མཆོད་གནས་གཙོ་བོ་བོན་ལ་བྱེད་པ་ ཞིག་ཡོད་པ་དེ། ཉེ་འཁོར་གྱི་ས་དཔོན་འགའ་ཞིག་གིས་ཟ་འདོད་ཀྱིས་སྙད་གཙེར་ལ་བརྟེན་ནས་ངོ་ལོག་པ་ ལ། གོང་ནས་དཔུང་འཇུག་རིམ་པས་མཛད་ཀྱང་། ས་བཙན་པ་སོགས་ཀྱིས་ལོ་རེ་ཞིག་གི་བར་དུ་མ་ཐུབ།” ཅེས་དང་། ཡང་དེ་ཉིད་ལས། “སྐབས་འདི་འདྲ་ཙམ་དུ་གོང་མའི་དཔུང་གིས་རྒྱལ་མོ་རོང་བའི་མི་བསྲུན་པ་རྣམས་ཚར་ བཅད་ནས་ས་ཆ་མི་སྡེ་མཐའ་དག་མངའ་ཞབས་སུ་བསྡུས་པས། ཡུལ་དེ་ན་སྔ་མ་གྲུབ་མཐའ་གཞན་ཕྱོགས་ཀྱི་དགོན་སྡེ་རེ་གཉིས་ལས་དགེ་ལུགས་པ་ སྟོབས་ཆེན་མེད་ཅིང་། བོན་ཤིན་ཏུ་དར་བར་ཡོད་པ་ལ། གོང་མ་ཆེན་པོས་དེང་ཕྱིན་ཆད་ནས་བོན་ལུགས་བྱས་མི་ཆོག་པའི་བཀའ་ལུང་དྲིལ་ བསྒྲགས་ཤིང་། ཡུལ་གྱི་ལྟེ་བར་གཡུང་དྲུང་ལྷ་ལྡིངས་ཟེར་བའི་བོན་གྱི་དགོན་པ་ཡོད་པ་གཏོར་ནས་ ལྷ་ཁང་སོགས་རང་བབས་སུ་བཞག་པ་ལ། དགེ་འདུན་མང་པོ་བསྡུས་ཏེ་ཞྭ་སེར་ཅོད་པན་འཛིན་པའི་ཆོས་སྡེ་ཆེན་པོ་དགའ་ལྡན་ གླིང་བྱ་བ་བཙུགས། དེར་འཆད་ཉན་གྱི་སློབ་དཔོན་དུ་བླ་མ་བཟང་བ་ཞིག་གཏོང་རྒྱུ་རྗེ་བླ་མར་བཀའ་ཕེབས་ པ་བཞིན་པཎྜིཏ་མཁན་པོ་སངས་རྒྱས་འོད་ཟེར་གཏོང་བ་གནང་ཞིང་། ཁོ་པ་ལ་ཕྱོགས་དེའི་བསྟན་འགྲོར་གང་ཕན་བྱེད་ལུགས་ཀྱི་བསླབ་བྱ་རྒྱས་པར་གནང་། དེ་དུས་གོང་ནས་རྗེ་བླ་མ་མཆོག་ལ་བོན་ལུགས་ཀྱི་ཁུངས་དང་འདོད་ཚུལ་རྣམས་ཞིབ་ཏུ་ བཀའ་འདྲི་གནང་བར། གཤེན་བོན། བརྡོལ་བོན། བསྒྱུར་བོན་སོ་སོའི་ལོ་རྒྱུས་རྣམས་དང་། བོན་གྱི་སྟོན་པ་གཤེན་རབ་རྒྱའི་ལོའུ་ཀྱུན་བྱ་བ་ཡིན་པས། བོན་དང་རྒྱའི་དོའུ་སི་གཉིས་ཁུངས་གཅིག་ཚུལ་སོགས་ཞིབ་ཏུ་ཞུ་བ་མཛད། དེ་ལས་འཕྲོས་ཏེ་བོད་ན་གྲུབ་མཐའ་མི་འདྲ་བ་ཅི་ཙམ་ཡོད་པ་དང་། དེ་ཐམས་ཅད་སངས་རྒྱས་ཀྱི་བསྟན་པ་ཡིན་མིན།” ཞེས་དང་། ཡང་དེ་ཉིད་ལས། “གནད་ཅི་མི་ཤེས་པར་རི་བོང་ཅལ་འདྲོགས་ཀྱི་རྗེས་སུ་ཞུགས་པའི་དེང་སང་གི་དགེ་ ལུགས་པའི་བསྟན་འཛིན་དུ་ཁས་འཆེ་བ་འགའ་ཞིག་ལ་གོང་མས་བཀའ་འདྲི་དེ་ལྟ་བུ་གནང་བ་ ཡིན་ན། དགེ་ལུགས་པ་མ་གཏོགས་གཞན་ཐམས་ཅད་ཆོས་ལོག་ཡིན་པས་དེ་ཐམས་ཅད་རོ་མེད་མཛད་ན་ ལེགས་ཚུལ་གྱི་ཞུ་བ་ཨུ་ཚུགས་ཞིག་བྱེད་ཚོད་དུ་འདུག་ཀྱང་། རྗེ་བླ་མ་དམ་པ་འདི་ཉིད་ནི་བྱང་ཆུབ་ལམ་གྱི་རིམ་པར་གསུངས་པ་བཞིན་བསྟན་པ་ཐམས་ ཅད་འགལ་མེད་དུ་གཟིགས། དེ་ལ་བརྟེན་ནས་གསུང་རབ་མ་ལུས་པ་གདམས་ངག་ཏུ་ཤར། དེའི་མཐུས་རྒྱལ་བའི་དགོངས་པ་བདེ་བླག་ཏུ་རྙེད་ནས། ཉེས་སྤྱོད་ཆེན་པོ་ཆོས་སྤང་བའི་ལས་ལ་ནམ་ཡང་མི་འཇུག་པའི་དབང་གིས། གྲུབ་མཐའ་རང་རང་གི་གནས་ལུགས་བབས་རྒྱུན་དྲང་པོར་ཞུ་བ་ལས་ཆགས་སྡང་ཕྱོགས་ཞེན་ གྱི་རྫུན་ཞུ་མ་མཛད་པ་བརྟེན། གཞན་ཕྱོགས་པ་རྣམས་ཀྱང་སྔར་རྒྱུན་རང་བབས་སུ་གནས་ཐུབ་པ་འདི་བྱུང་བས། དགེ་ལུགས་པ་གཅིག་པུར་མ་ཟད་རིས་སུ་མ་ཆད་པའི་ཆོས་ལུགས་འཛིན་པ་མཐའ་དག་གིས་ མགོན་འདིའི་བཀའ་དྲིན་གྱིས་ཕུང་པོ་གཞལ་དཀའ་བར་སྣང་ངོ།།”22 ཞེས་ གསུངས་ཡོད་པ་ལ་དཔགས་ན། ལྕང་སྐྱ་རིན་པོ་ཆེས་བོན་གྱི་སྟོན་པ་གཤེན་རབ་དང་ཀོང་ཙེ་འཁྲུལ་རྒྱལ་གཉིས་ རྒྱའི་ལོ་ཀྱུན་དང་ཁུང་ཙི་ཡིན་ཚུལ་གསུངས་པའི་དགོངས་གཞི་དངོས་ནི་བོན་ཆོས་ སྐྱོབ་པའི་ཕྱིར་དུ་ཡིན་པ་གདོན་མི་ཟའོ།། ཡང་བཤད་ཚུལ་གཞན་ཞིག་ལ། ཐུབ་བསྟན་པའི་མཁས་པ་ཚོས། ཀོང་ཙེ་འཕྲུལ་རྒྱལ་སྟོན་པ་གཤེན་རབ་ཀྱི་དངོས་སློབ་ཡིན་པ་ཆེས་སྔ་མོ་ཞིག་ནས་ མཁྱེན་ཡང་། ཁོ་ཚོས་ཀོང་ཙེས་མཛད་པའི་བསྟན་བཅོས་དེ་དག་བོན་ཁུངས་ལ་གཏུགས་ཡོད་པ་དེར་མ་ འདོད་ནས། བོན་ཆོག་རྣམས་ཆོས་མཆོག་ཏུ་བསྒྱུར་སྐབས་རྐྱེན་དུ་མའི་དབང་གིས།23 ཀོང་ ཙེ་འཕྲུལ་རྒྱལ་རྒྱ་ནག་ནས་འཁྲུངས་ཤིང་རི་བོ་རྩེ་ལྔར་རྗེ་བཙུན་འཇམ་དབྱངས་ ཀྱིས་རྗེས་སུ་བཟུང་སྟེ། རྩིས་གཞུང་སོགས་ཀྱི་གདམས་ངག་གནང་། ཞེས་བཤད་སྲོལ་གསར་དུ་བཟོས་ཀྱང་ཟེར། གང་ལྟར་བཤད་རྒྱུན་འདིའི་རིགས་རྣམས་གཟུར་གནས་དཔྱོད་ལྡན་རྣམ་པ་ཚོས། སྔོན་བྱོན་བན་བོན་གྱི་མཁས་པ་ཚོའི་གསུང་འབུམ་དང་། ཆོས་འབྱུང་། གཏོ་གཞུང་། རྩིས་གཞུང་སོགས་ལས་རྩད་གཅོད་གནང་རྒྱུ་དང་གོམ་གམ་མདུན་སྤོས་ཀྱིས་དག་ཐེར་གནང་ སྟེ་ལོ་རྒྱུས་དངོས་ཀྱི་རང་མདོག་གསལ་རྒྱུར་འབད་དགོས་སོ།།
ལྔ། ནག་རྩིས་ལས་འཕྲོས་ཏེ་ཀོང་ཙེ་འཕྲུལ་རྒྱལ་གྱི་དོགས་སློང་འགའ་བཤད་པ།
དེ་ ཡང་ནག་རྩིས་བྱུང་འཕེལ་གྱི་ལོ་རྒྱུས་རྣམས་སུ། “འཇམ་དཔལ་སྨྲ་བའི་སེང་གེས་རི་བོ་རྩེ་ལྔར་ཀོང་ཙེ་འཕྲུལ་གྱི་རྒྱལ་པོ་ལ་གནང་བ་ ལོ་ཙཱ་བ་དར་ཆེན་ཐིག་ལེ་བརྒྱུད་དེ། བཻ་རོ་ཙ་ན། ཁམ་པ་ཕྲ་མོ་སོགས་ཀྱིས་ཉི་མ་གསེར་ཕྲེང་སོགས་སྔར་འགྱུར་དང་། སྟག་རྣ་སོགས་ཕྱི་འགྱུར་ཁྱུང་ནག་ཤཱཀ་དར་དང་ཐུག་པ་ཨརྱ་དེ་བ་སོགས་བརྒྱུད་དེ་ རྒྱ་ནག་གི་གཞུང་ངོ་མ་དང་། དེ་ལ་བོད་ཀྱི་གཏེར་མ་བསྲེས་བསླད་ཅན་སྣ་ཚོགས་ཡོད།”24 ཅེས་ གསུངས་འདུག་ཀྱང་། དོན་དངོས་གོང་དུ་བརྗོད་ཟིན་པ་བཞིན། ཁྲི་སྲོང་ལྡེ་བཙན་སོགས་ཀྱི་སྐུ་རིང་ལ། བཙན་པོས་བོན་ཆོས་བྱེད་མི་ཆོག་པའི་བཀའ་བསྩལ་ནས་བོན་ཆོས་གཏོར་ཏེ་བཀག་འགོག་ ཤུགས་ཆེ་བྱས་ཀྱང་། སྐབས་དེའི་བོད་ཀྱི་སྤྱི་ཚོགས་སྟེང་བོན་ཆོས་ནི་ས་ཁྱབ་རྡོ་ཁྱབ་ཏུ་གྱུར་ཡོད་ པས། དེ་མཐའ་ཅིག་ཏུ་བཀག་ན་རྒྱལ་པོའི་ཆབ་སྲིད་སོགས་ལ་ཉེན་ཁ་ཧ་ཅང་ཆེ་བ་ནི་བཤད་མ་ དགོས་པ་ཞིག་རེད། དེའི་ཕྱིར་སློབ་དཔོན་རིན་པོ་ཆེ་དང་བཻ་རོ་ཙ་ན་སོགས་ཀྱིས་ཐབས་མཁས་ཀྱི་སྒོ་ནས་ བོན་ཆོག་རྣམས་ཆོས་ཆོག་ཏུ་བསྒྱུར་ཏེ། ནག་རྩིས་ཀྱི་ཁུངས་ཀྱང་འཇམ་དབྱངས་ཀྱིས་རི་བོ་རྩེ་ལྔར་ཀོང་ཙེ་ལ་གནང་བ་སོགས་ ཀྱི་བཤད་སྲོལ་བྱུང་ཟེར་བ་ནི་དོན་དངོས་ཀྱི་གནས་ཚུལ་ཞིག་རེད་སྙམ། ལྕང་སྐྱ་རིན་པོ་ཆེའི་《དྭངས་གསལ་རི་བོའི་དཀར་ཆག་》ནང་། རྗེ་བཙུན་འཇམ་དབྱངས་ཀྱིས་རི་བོ་རྩེ་ལྔར་ཀོང་ཙེ་འཕྲུལ་རྒྱལ་ལ་གནང་བའི་བཤད་ ཚུལ་འདི་དང་མཚུངས་པ་གསུངས་ཡོད་ཀྱང་། ཐུའུ་བཀྭན་ཚང་གིས་བཤད་ཚུལ་འདི་ཁས་མི་ལེན་ཏེ། དཔེར་ན་《ཐུའུ་བཀྭན་གྲུབ་མཐའ་》ལས། “བོན་རྒན་རྣམས་ཀྱིས། ནག་རྩིས་ཐོག་མར་རྒྱ་ཡུལ་དུ་རི་བོ་རྩེ་ལྔར་འཇམ་དབྱངས་ཀྱིས་གསུངས་ཟེར་བ་དང་། ལྷ་མོ་རྣམ་རྒྱལ་མའི་སྤྱི་བོ་ནས་བྱུང་ཟེར་བ་དང་། སློབ་དཔོན་པདྨས་གསུངས་ཟེར་བ་རྫུན་གཏམ་གྱི་ཕྲེང་བ་སྣ་ཚོགས་སྤེལ་བར་བྱེད་དོ།། དེར་མ་ཟད་བོད་དུ་དར་བའི་རྩིས་རྒྱུད་རྒྱ་ནག་ནས་བྱུང་བར་གྲགས་པ་འདི་དག་ཀྱང་ རྒྱ་ཡུལ་དུ་མིང་ཙམ་ཡང་མི་འདུག་པས་བོད་ཅིག་གིས་བྱས་སམ་སྙམ་མོ།། སྤྱིར་ན་སྐྱེས་མཆོག་དེ་རྣམས་འཇམ་དབྱངས་ཀྱི་རྣམ་འཕྲུལ་མིན་པར་ཁ་ཚོན་གཅོད་མི་ ནུས་ཀྱང་རྒྱ་ཡུལ་དུ་དེ་འདྲེའི་གཏམ་ཟུར་ཙམ་ཡང་མ་གྲགས་ཤིང་། སངས་རྒྱས་ཀྱིས་ལུང་བསྟན་པའང་མ་མཐོང་བས། སྣང་ཚོད་དང་ཀུན་ལ་ཡོངས་སུ་གྲགས་པ་ཉིད་ཁས་བླངས་པས་ཆོག་པར་སེམས་སོ།།”25 ཞེས་ བཤད་ཚུལ་དེའི་རིགས་ལ་མི་མཐུན་པ་མ་ཟད། མཇུག་གི་གསུང་ཚིག་“སྣང་ཚོད་དང་ཀུན་ལ་ཡོངས་སུ་གྲགས་པ་ཉིད་ཁས་བླངས་པས་ཆོག་པར་ སེམས་”ཞེས་པའི་ཚིག་འདིའི་ཤུགས་སུ་སྟོན་པ་གཤེན་རབ་ཀྱིས་ཀོང་ཙེ་འཕྲུལ་རྒྱལ་ལ་ གནང་བའི་རྩིས་གཞུང་བཀའ་བསྡུ་མཛད་ཚུལ་གྱི་ལོ་རྒྱུས་ཡོངས་གྲགས་ལྟར་ཁས་བླངས་ན་ ཆོག་གོ་ཞེས་བསྟན་ཡོད་སྙམ། གཞན་གོང་དུ་བཤད་པའི་“བོད་ཀྱི་གཏེར་མ་”ཞེས་པའི་ཚིག་འདི་ལས་ཀྱང་གནད་དོན་མང་ པོ་ཞིག་རྙེད་ཐུབ་མོད། འོན་ཏེ་ཇི་སྐད་དུ། “བློ་དང་ལྡན་པར་མ་སྨོས་ཀྱང་། །རྣམ་འགྱུར་ཉིད་ལས་བསམ་པ་གོ །བལ་པོའི་སེའུ་མ་ཟོས་ཀྱང་། །ཁ་དོག་ཉིད་ལས་བྲོ་བ་ཤེས།།” ཞེས་པ་ལྟར་ཡིན་པས་མང་དུ་སྨྲ་ཅི་དགོས། སྡེ་སྲིད་སངས་རྒྱས་རྒྱ་མཚོའི་《རྩིས་བཤད་བཻཌཱུརརྱ་དཀར་པོ་》ལས། ནག་རྩིས་ཀྱི་སྐོར་དུ་ཀོང་ཙེ་འཕྲུལ་རྒྱལ་གྱི་སྐོར་མང་པོ་བཤད་ཅིང་། དེའི་གཡའ་སེལ་དུ་ད་དུང་ཀོང་ཙེ་འཕྲུལ་རྒྱལ་བོད་དུ་ཕེབས་ནས་འགྲོ་དོན་མཛད་པ་ སོགས་འཁོད་ཡོད་པ་རེད། དེས་ན་ནག་རྩིས་ཐོག་མར་གསུང་མཁན་ནི་སྟོན་པ་གཤེན་རབ་དང་། དར་སྤེལ་གཏོང་མཁན་ནི་ཀོང་ཙེ་འཕྲུལ་རྒྱལ་ཡིན་པ་འདྲ། བོན་གྱི་ཆོས་འབྱུང་རྣམས་སུ་གོང་དང་མཚུངས་པ་གསུངས་འདུག་པ་མཐོང་། ཡིན་ན་ཡང་། ནག་རྩིས་བཀའ་བསྡུ་མཛད་པ་པོ་ཀོང་ཙེ་འཕྲུལ་རྒྱལ་དང་། ཞང་ཞུང་འོལ་གླིང་ན་ཡབ་རྒྱལ་པོ་ཀ་འདའ་དང་བཙུན་མོ་མུ་ཏྲི་གཉིས་ཀྱི་སྲས་སུ་ འཁྲུངས་ཏེ། དཀར་ནག་བཀྲ་གསལ་གསས་ཁང་བཞེངས་མཁན་གཤེན་རབ་ཀྱི་དངོས་སློབ་དེ་གཉིས་གང་ཟག་ གཅིག་བཤད་པ་ལ་དོགས་པ་འདི་ཡོད་དེ། དཔལ་ལྡན་ཚུལ་ཁྲིམས་ཀྱིས་བརྩམས་པའི་《གཡུང་དྲུང་བོན་གྱི་བསྟན་འབྱུང་ཕྱོགས་ བསྡུས་》ལས། སྟོན་པ་གཤེན་རབ་ཀྱི་གདུང་སྲས་སྐོར་ཤོད་སྐབས། བཅུ་གཅིག་རྒྱལ་སྲས་ཀོང་ཚ་འཕྲུལ་བུ་ནི། །སྐུ་ཡི་སྲས་གཤིན་བརྒྱད་ཀྱི་ཐ་ཆུང་སྟེ། །བཙུན་མོ་ཆུང་བ་བརྒྱ་བཟའ་འཕྲུལ་སྒྱུར་ལས། །རྒོད་རྗེ་རྒྱ་ཡི་ཡུལ་དུ་སྐུ་འཁྲུངས་ཏེ། །སྟོན་པའི་མདུན་དུ་གཙུག་ལག་རྩིས་རྒྱུད་སོགས། །བོན་སྒོ་ཀུན་གསལ་རྩིས་འབུམ་བཀའ་བསྡུ་མཛད།།26 ཅེས་ འཁོད་ཡོད་དེ། སྤྱིར་ན་སྲས་ཞེས་པའི་དོན་དེ་ཐུགས་སྲས་དང་། གདུང་སྲས་གཉིས་ལ་འཇུག་པར་བཤད་ཀྱང་། སྐབས་འདིར་གདུང་སྲས་བཤད་པ་མ་ཟད་སྲས་བརྒྱད་པ་ཐ་ཆུང་ཡིན་ཚུལ་གསལ་པོ་བརྗོད་ འདུག་པས། དེར་བལྟས་ན་དེ་གཉིས་གང་ཟག་གཅིག་མིན་པར་ཐ་དད་དུ་འདོད་དོ།།
དྲུག བྱམས་པ་འབུམ་གླིང་དང་འབྲེལ་ནས་ཀོང་ཙེ་འཕྲུལ་རྒྱལ་སྐོར་བཤད་པ།
2) དེ་ཡང་ཀན་སུའུ་ཞིང་ཆེན་ཡུང་ཆེན་རྫོང་ནས་ནུབ་ལྷོའི་ཕྱོགས་སུ་སྤྱི་ལེ་སོ་ ལྔའི་མཚམས་ལ། རྒྱལ་ཡོངས་སུ་གྲགས་པའི་“བྱམས་པ་འབུམ་གླིང་”ཞེས་གནའ་དགོན་དེ་ཡོད་ཅིང་། དགོན་འདི་ཐོག་མའི་གཞིས་ཆགས་དུས་ནི། ནུབ་ཆིན་རྒྱལ་རབས་སྐབས་སུ་ཡིན་པར་བཤད། (ནུབ་ཆིན་རྒྱལ་རབས་ཀྱི་རྒྱལ་ས་ནི་དེང་སང་གི་ཀན་སུའུ་ཞིང་ཆེན་གྱི་ཀ་ཅུ་མཁར་ ཡིན་པར་གྲགས་)ཡུལ་འདིར་གཉུག་མར་གནས་པའི་མི་ནི་སྤྱང་མི་རིགས་ཡིན་ལ། མིང་རྒྱལ་རབས་ཀྱི་སྐབས་སུ་དགོན་འདི་བོད་ཀྱི་གྲྭ་པ་ཚོས་བཟུང་ཞེས་ཟེར། འབུམ་གླིང་བྱམས་ཆེན་དེ་ཐང་རྒྱལ་རབས་ཀྱི་གོང་མ་ཐང་ཞན་ཙུང་གི་ཁྲི་ལོ་བཅུ་དགུ་ བའི་དུས་སུ། ལང་ཀྲིག་ལྟ་ཞིབ་པ་ཕོའུ་ཁྲིན་ཙོ་ཡིས་སྤྱི་ལོ་731ལོར་བཞེངས་བསྐྲུན་མཛད།27 ཅེས་ རྒྱའི་ལོ་རྒྱུས་ཁག་ལས་བཤད། བོད་ཀྱི་ཡིག་ཚང་རྣམས་སུ་བྱམས་ཆེན་དེ་ཀོང་ཙེ་འཕྲུལ་རྒྱལ་གྱིས་བཞེངས་ཞེས་ཟེར་ བ་དང་། གུང་ཐང་བསྟན་པའི་སྒྲོན་མེ་དང་། དབལ་མང་པཎྜིཏ་སོགས་ཀྱིས་རྒྱ་བཟའ་ཀོང་ཇོས་བཞེངས་པར་བཤད། འབུམ་གླིང་ཞེས་པའི་མིང་ལ་རྒྱ་སྐད་དུ་ལ་ལས་(烦录)ཞེས་བྲིས་ཡོད་ཅིང་། ཁ་ཅིག་གིས་(自兰)ཞེས་བྲིས་ཡོད། གནའ་བོའི་ལོ་རྒྱུས་ཁག་ལ་གཞིགས་ན་(自兰)པེ་ལན་ནི་སྤྱང་མི་རིགས་ཕྱོགས་གཏོགས་ཀྱི་རྒྱལ་ཕྲན་ཞིག་ཡིན་པར་གྲགས།28 ཡིག་ཆ་ལ་ལའི་ནང་སྲོང་བཙན་གྱི་དུས་སུ་བོད་ཆེན་པོས་སུམ་བྷ་བསྣུབས་ཏེ་དབང་བསྒྱུར་འཕྲོས་འ་ཞ་དང་ལྡོང་ཁྲོམ་(党项)དང་། འབུམ་གླིང་(自兰)སོགས་དབང་བསྒྱུར་ནས་མུ་མཐུད་དུ་གཡུལ་ཁམས་རྒྱ་བསྐྱེད།29 ཅེས་འཁོད་ཡོད། གང་ལྟར་འབུམ་གླིང་ཞེས་པ་བོད་སྐད་དངོས་ཡིན་ཞིང་། 自兰 དང་ 烦 录 གས་ ནི་བོད་སྐད་ལས་རྒྱ་སྐད་དུ་སྒྲ་ཟུར་ཆག་པའམ་སྒྲ་སྦྱོར་བྱས་པ་ཞིག་ལས། རྒྱ་སྐད་བོད་སྐད་དུ་སྒྲ་ཉམས་པ་ཞིག་མིན་སྙམ། བྲག་ཕུག་ཨང་171ནང་གི་བྱམས་ཆེན་གྱི་མཐོ་ཚད་ལ་རྨིད་28ལྷག་ཡོད། གཞན་བྲག་ཕུག་ཆེ་ཆུང་ཤིན་ཏུ་མང་ཞིང་དེ་དག་ལ་སྔོན་ལྷ་སྐུ་འབུམ་ཐེར་བཞུགས་པས། འབུམ་གླིང་དུ་གྲགས་ཟེར། གནའ་རྫས་རྟོག་དཔྱོད་པ་ཚོས་ཞིབ་འཇུག་བྱས་པ་ལྟར་ན། བྱམས་ཆེན་དང་བྲག་ཕུག་མང་ཤོས་ནུབ་ཆིན་རྒྱལ་རབས་དུས་ནས་བསྐྲུན་པར་འདོད། ཐང་རྒྱལ་རབས་ཀྱི་དུས་སུ་རྒྱ་བཟའ་ཀོང་ཇོས་བཞེངས་ཞེས་པ་དང་། ལང་ཀྲིག་ལྟ་ཞིབ་པ་ཕོའུ་ཁྲིན་ཙོ་ཡིས་བསྐྲུན། ཞེས་བཤད་ཚུལ་དེའི་རིགས་ཁུངས་ལུང་བཙན་པོ་ཞིག་མེད་པས་ཡིད་རྟོན་དཀའ། ཀོང་ཙེ་འཕྲུལ་རྒྱལ་གྱིས་བཞེངས་ཟེར་བ་འདི་ལ་རྒྱུ་མཚན་མང་པོ་འདུག་སྟེ། སྐལ་ལྡན་རྒྱ་མཚོའི་《ཨ་མདོ་ཆོས་འབྱུང་བསྡུས་པ་》ལས། “ཀོང་ཙེ་འཕྲུལ་རྒྱལ་གྱིས་བྱམས་སྐུ་ཆེན་མོས་ཐོག་དྲངས་བྱམས་སྐུ་འབུམ་ཐེར་ བཞེངས།”30 ཞེས་གསུངས་ཡོད་པ་དང་། 《མཁར་ནག་ཆོས་འབྱུང་》དུའང་། “རྨ་ཆུའི་འགྲམ་དུ་སྤྲུལ་པའི་ལྷ་ཁང་། བཟོ་ཀོང་ཙེ་འཕྲུལ་རྒྱལ་གྱིས་བཞེངས་པའི་བྱམས་པ་འབུམ་གླིང་དུ།” ཞེས་དང་། དེ་བཞིན་དུ་ཐུའུ་བཀྭན་རིན་པོ་ཆེ་ཚང་གིས། “གནའ་དུས་གཤེན་རབ་ལོའུ་ཀྱུན་རྣམ་པ་སྟེ། །ད་ལྟ་མཆོག་གི་སྤྲུལ་སྐུའི་ཆ་བྱད་དུ། །བསྒྱུར་ལ་རྒྱལ་བའི་བྱིན་རླབས་ཞུགས་པ་ཡི། །འབུམ་གླིང་བྱམས་ཆེན་སྐུ་བརྙན་མཇལ་ལགས་སམ།།” ཞེས་གསུངས་ཡོད་པ་དང་། བྲག་སྒོམ་པའི་ཞལ་ནས། “བྱམས་པ་འབུམ་གླིང་གི་བྱམས་ཆེན་འདི་ངག་རྒྱུན་འགར་ཀོང་ཙེས་བཞེངས་པ་ཡིན་ཟེར་ ཞིང་། དེའི་རྒྱུ་མཚན་གྱིས་ཀོང་ཙེའི་མིང་ལ་ཡང་བཟོ་ཀོང་ཙེ་འཕྲུལ་གྱི་རྒྱལ་པོ་ཞེས་ བཤད། འགའ་ཞིག་དེ་བོན་པོ་ཞིག་ཡིན་པ་གཞིར་བཞག་ནས། དང་པོ་སྟོན་པ་གཤེན་རབ་ཀྱི་སྐུ་ཡིན་པ་ལ་ཕྱིས་སུ་གཙུག་ཏོར་སོགས་བསྣན་ཏེ་བྱམས་ སྐུའི་རྣམ་པར་བསྒྱུར་ཟེར་སྣང་།”31 ཞེས་ བྲག་སྒོམ་པས་གོང་གི་བཤད་ཚུལ་དག་ལོ་རྒྱུས་ཐོག་དངོས་སུ་བཀོད་འདུག་པ་མཁྱེན་ མོད་ཀྱི། འོན་ཀྱང་བསམ་བཞིན་དུ་ངག་རྒྱུན་འགར་ཞེས་ཅུང་ཟད་ཁུངས་མེད་ཅིག་ཏུ་སྨྲ་དོན་ནི། ཁོང་གི་རྩ་བའི་བླ་མ་དབལ་མང་པཎྜི་ཏ་དང་། དེའི་བླ་མ་གུང་ཐང་རིན་པོ་ཆེ་སོགས་ཀྱིས་འབུམ་གླིང་གི་བྱམས་ཆེན་དེ་རྒྱ་བཟའ་ ཀོང་ཇོས་བཞེངས་པར་གསུངས་ཤིང་། གསུང་རྒྱུན་དེ་རང་ལུགས་ཁུངས་བཙན་པོར་བསྒྲུབ་པའི་སླད་ཡིན་མདོག་ཁ་སྙམ། དེས་ན་གོང་གི་དེ་དག་ལས་ཀྱང་བཤད་ཚུལ་ཆེས་གསལ་བ་ཞིག་ནི། 《དགོན་ལུང་བྱམས་པ་གླིང་གི་དཀར་ཆག་》ཏུ། “པཎ་ཆེན་ཡེ་ཤེས་རྩེ་མོའི་སྐྱེ་བར་གྲགས་པ་གཙང་རྟ་ནག་པ་ཀུན་དགའ་རྣམ་སྲས་ཞེས་ བྱ་བ། བཀྲ་ཤིས་ལྷུན་པོར་མཁས་པར་སྦྱངས་ཤིང་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་ མཚན་གྱི་དངོས་སློབ་ཏུ་གྱུར། པཎ་ཆེན་རིན་པོ་ཆེའི་ལུང་བསྟན་ལྟར་མདོ་སྨད་དུ་བྱོན། བྱམས་པ་འབུམ་གླིང་གི་བྱམས་སྐུ་ཆེན་མོ་འདི་སྔ་མོ་ཀོང་ཙེའི་དུས་བཞེངས་པའི་ བོན་ལྷ་ཡིན་འདུག་པ་ལ། བླ་མ་འདིས་གཙུག་ཏོར་སོགས་བསྣན་ནས་བྱམས་པའི་སྐུའི་རྣམ་པར་བསྒྱུར་”32 ཅེས་ འཁོད་ཡོད་པ་འདི་ལས། འབུམ་གླིང་གི་བྱམས་སྐུ་འདི་དང་ཐོག་བོན་གྱི་སྟོན་པ་གཤེན་རབ་ཀྱི་སྣང་བརྙན་ ཡིན་པ་ལ། ཕྱིས་སུ་གཙང་རྟ་ནག་པ་ཀུན་དགའ་རྣམ་སྲས་ཞེས་པའི་བླ་མ་དེས་གཙུག་ཏོར་སོགས་ བསྒྱུར་ཏེ་བྱམས་སྐུར་བཟོས་པ་ཐག་བཅད་འདུག གོང་འཁོད་ཀྱི་ལོ་རྒྱུས་ཡིག་ཚང་ཁག་ལས་ང་ཚོས་བདེན་དཔང་བྱེད་ཐུབ་པ་ཞིག་ནི། བྱམས་སྐུ་བཞེངས་མཁན་རྒྱ་བཟའ་ཀོང་ཇོ་སོགས་སུ་བཤད་པ་དེ་བདེན་པ་མིན་པའི་ངེས་ ཤེས་རྙེད་དེ། རྒྱ་བཟའ་ཀོང་ཇོ་ནི་ནང་བསྟན་པ་ཞིག་ཡིན་པས། དེས་བོན་ལྷ་མི་བཞེངས་པ་ནི་དོན་དངོས་ཀྱི་གནས་ཚུལ་ཞིག་རེད། ད་དུང་《མདོ་སྨད་ཆོས་འབྱུང་》ལས། “ལེན་ཧྭ་ཤན་ནམ་བོད་སྐད་དུ་པདྨའི་རིར་གྲགས་པའི་གནས་རི་བཀའ་ཆེམས་ཀ་འཁོལ་མར། རི་བོ་པདྨ་ཅན་ཞེས་བྱ་བ་ཡོད། འདིའི་རྩེ་ན་མན་ལུང་གུ་རུས། བྲག་ལ་སྐས་ཀྱིས་ཕྱིན་པའི་རྩེ་ན་ཀོང་ཙེས་བཞེངས་པའི་ལྷ་ཁང་འཇམ་དབྱངས་བྱིན་ རླབས་ཅན་བཞུགས།”33 ཞེས་བཤད་པ་དང་། ཡང་དེ་ཉིད་ལས། ཀ་ཇུའི་མཁར་གྱི་ཕྱི་རོལ་དུ་བཞུགས་པའི་མཆོད་རྟེན་རི་མོའི་ལོ་རྒྱུས་བཤད་པའི་ མཚམས་སུ། “ཐཱ་རི་ཟི་སྟེ་མཆོད་རྟེན་རིང་མོ་ནི། ཀོང་ཙེ་འཕྲུལ་རྒྱལ་གྱི་བུས་ནུབ་གཅིག་ལ་བཞེངས་ཟེར། རྒྱུ་སོ་ཕག་ལྟ་བུ་ལ་ཁང་བུ་བརྩེགས་པའི་བཟོ་དབྱིབས་ངོ་མཚར་བ་སྣང་།” ཞེས་འཁོད་ཡོད་དོ།། དེས་ན་བོན་གྱི་ཆོས་འབྱུང་རྣམས་སུ། ཀོང་ཙེ་འཕྲུལ་རྒྱལ་ལ་བུ་དང་བུ་མོ་དུ་མ་ཞིག་ཡོད་པ་འཁོད་ཡོད་ཅིང་། དུས་ནམ་ཞིག་གི་ཚེ་ཀོང་ཙེ་འཕྲུལ་རྒྱལ་བུ་འཁོར་དང་བཅས་ཞང་ཞུང་ནས་བྱང་ཤར་གྱི་ ཕྱོགས་སུ་འགྲོ་དོན་མཛད་པར་ཕེབས་ཞེས་གསུངས་ཡོད་པ་དང་། 《མདོ་ཟེར་མིག་》ལས། “དེ་ནས་ཀོང་ཙེ་འཕྲུལ་གྱི་རྒྱལ་པོ་དེས། རྒྱའི་ཤིང་རྟ་ལ་ཞོན། འཁོར་ཚོགས་མང་པོས་སྐུ་འཁོར་བྱས་ནས་ཆས་སོ།། འཁོར་ལ་ལ་ཡིས་བཀའི་དར་ཕྱར། །འཁོར་ལ་ལ་ཡིས་རོལ་མོའི་སྒྲ་བསྒྱུར། །འཁོར་ལ་ལ་ཡིས་རོལ་མོའི་སྦུབས་བསྒྱུར། །འཁོར་ལ་ལ་ཡིས་འཁོར་ལོའི་སྣ་དྲངས་ན། །ཡིད་ཆད་ནས་ཁ་བྱང་ཤར་དུ་ལྟས་ནས་འཁྱམ་དུ་སོང་ངོ་། །་་་་་ལ་དགུ་བརྒལ་ལུང་དགུ་འབོག་ཆུ་དགུ་བཅད་ཡུལ་དགུ་མཐོང་ནས་ཕ་མཐར་ཕྱིན་ཙ་ན། ཟངས་རི་ལྕགས་རི་སྤྱི་བོ་ཕྲད་པའི་ལུང་པ་ཞིག་ཏུ་ཕྱིན།།”34 ཞེས་ གསུངས་པའི་ལུང་པ་ནི་འབུམ་གླིང་གི་ལུང་པ་དེ་ཡིན་ནམ་སྙམ། འབུམ་གླིང་གི་ལུང་པ་ཕར་ཚུར་གྱི་བྲག་རི་རྣམས་ནི་གོང་དུ་སྨྲས་པའི་ཟངས་རི་ ལྕགས་རི་སྤྱི་བོ་ཕྲད་པ་ཞེས་པ་དང་ཆ་ཀུན་ནས་མཚུངས་སོ།། བླ་ཆེན་དགོངས་པ་རབ་གསལ་གྱིས་ལོ་རྒྱུས་ལ་གཞིགས་ན། དན་ཏིག་དང་ཡང་ཏིག་རྣམས་སུ་སྔོན་བོན་ཆོས་ཆེས་ཆེར་དར་ཡོད་པ་གསལ་ཞིང་། དན་ཏིག་དང་འབུམ་གླིང་ནི་ཐག་ཀྱང་ཉེ་བས། དེ་བས་བྱམས་པ་འབུམ་གླིང་གི་བྱམས་སྐུ་བཞེངས་མཁན་སྟོན་པ་གཤེན་རབ་ཀྱི་དངོས་ སློབ་ཀོང་ཙེ་འཕྲུལ་རྒྱལ་ཡིན་པར་གོར་མ་ཆག་གོ། དོན་འདི་དག་ལ་དཔགས་ནས། དུང་དཀར་རིན་པོ་ཆེ་ཚང་གིས། ཀོང་ཙེ་འཕྲུལ་རྒྱལ་གྱི་ལོ་རྒྱུས་གླེང་སྐབས། ལྕང་སྐྱ་ཡབ་སྲས་ཀྱི་གསུང་ལྟར་ཀོང་ཙེ་འཕྲུལ་རྒྱལ་རྒྱའི་ཁུང་ཙི་ཡིན་པ་གཞིར་ བཞག་གིས་གསུངས་ཡོད་ཀྱང་། མཇུག་ཏུ་《མཁར་ནག་ལོ་ཙཱ་བའི་ཆོས་འབྱུང་》ལས། བྱམས་པ་འབུམ་གླིང་གི་བྱམས་པ་དེ་ཀོང་ཙེ་འཕྲུལ་རྒྱལ་གྱིས་བཞེངས་ཚུལ་གསུངས་པ་ དེ་ནི་ཀོང་ཙེ་དང་མིང་འདྲ་བ་ཙམ་ལས་དོན་མི་འདྲ་35 ཞེས་ དཔྱད་བརྗོད་གནང་སྟེ། འབུམ་གླིང་གི་བྱམས་ཆེན་བཞེངས་མཁན་ནི། ལྕང་སྐྱ་ཡབ་སྲས་ཀྱིས་གསུངས་པའི་ཀོང་ཙེའམ་ཁུང་ཙི་དེ་མིན་པར་གསུངས་པ་དེས། དོན་དུ་ཀོང་ཙེ་འཕྲུལ་རྒྱལ་ཞེས་གཞན་ཞིག་གིས་བཞེངས་པ་ཁས་བླངས་སོ།། བོད་ཀྱི་ལོ་རྒྱུས་ཐོག་ཆེས་སྔ་བའི་བཟོའི་སྐུ་བརྙན་ཞིག་ད་ལྟ་དངོས་སུ་མཐོང་ རྒྱུ་ཡོད་པ་དང་། ཡིག་ཏོག་ཏུའང་བཀོད་ཡོད་པ་ནི་ཀོང་ཙེ་འཕྲུལ་རྒྱལ་གྱིས་བཞེངས་པའི་འབུམ་གླིང་ གི་བྱམས་སྐུ་འདི་ཡིན་ལ། བོད་ཀྱི་བཟོ་རིག་ཞིབ་འཇུག་པ་རྣམས་ལ་མཚོན་ན། སྣང་བརྙན་འདི་ནི་ཞིབ་འཇུག་གི་རིན་ཐང་བྲལ་བའི་རྒྱུ་ཆ་བླ་ན་མེད་པ་ཞིག་ཏུ་ ཁུམས། ཡིན་ན་ཡང་། འགའ་ཞིག་གིས། སྲོང་བཙན་ཡར་སྔོན་དུ་ཞང་ཞུང་ནི་རང་ཚུགས་སུ་གནས་པའི་རྒྱལ་ཁབ་ཅིག་ཡིན་ཞིང་། ཀོང་ཙེ་འཕྲུལ་རྒྱལ་ཞང་ཞུང་དུ་འཁྲུངས་པ་ལགས་ན་དེ་བོད་མི་ག་ལ་ཡིན་ཞེས་ཀྱང་ ཟེར། འདིའི་ལན་དུ་བརྗོད་རྒྱུའི་སྒྲུབ་བྱེད་མང་མོད་ཀྱི། སྐབས་འདིར་འཕྲོས་བཤད་དུ་འགྱུར་འགྲོ་བས། འདི་ལྟར་ཤེས་དགོས་ཏེ། སྟག་ཚང་དཔལ་འབྱོར་བཟང་པོའི་《རྒྱ་བོད་ཡིག་ཚང་ཆེན་མོ་》ལས། “སེ་དང་དབྲ་ཡི་ཆེ་དྲུག་དེ། །སྟོད་ན་ཞང་ཞུང་ཁྱུང་པོ་གཉིས། །བར་ན་མར་བ་སྤུ་རང་གཉིས། །སྨད་ན་རེ་ཁེ་ཉག་ལེ་གཉིས།།” ཞེས་བོད་ཀྱི་རིགས་རུས་ལས་མཆེད་པའི་མི་རྒྱུད་ཤ་སྟག་ཡིན་པ་གསུངས་ཡོད་པ་དེ་དག་ལ་ཞིབ་ཏུ་སོམས་དང་རང་ཤུགས་ཀྱིས་རྟོགས་པར་ནུས་སོ།།
བདུན། ཀོང་ཙེ་འཕྲུལ་རྒྱལ་གྱི་རི་མོ་འདྲ་མིན་ཁག་ལ་དཔྱད་པ།
1) དགེ་ཆོས་ཚང་གིས། “ཡུལ་སོ་སོའི་ལྷའི་ཆས་ནི་རྟག་ཏུ་ཡུལ་མི་གཙོ་བོའི་ཆ་ལུགས་སུ་འོངས་པས་རང་ རེའི་ལྷ་བཙན་དང་རྒྱལ་པོར་འབོད་པ་འདི་དག་ལས། སྔོན་གྱི་བཙན་པོ་དང་རྒྱལ་པོ་སོགས་དྲན་དགོས་པ་ཡིན། ་་་་་་རྨ་རྒྱལ་སྤམ་རས་ཕྱིང་ཞྭ་གྱོན་པ་ནས་བཟུང་སྟེ་ལྷ་མོ་དཔལ་མོས་རྐང་གདུབ་ གྱོན་པའི་བར་ཞིབ་ཏུ་ལྟོས་དང་། ཡུལ་མིའི་རྣམ་པར་བྱས་མ་བྱས་མངོན་སུམ་དུ་མཐོང་བར་འགྱུར་རོ་” ཞེས་གསུངས་པ་ལྟར། སྔོན་གྱི་རི་མོའི་ལོ་རྒྱུས་མི་སྣ་དག་ལ་ཞིབ་ཏུ་དཔྱད་ན། ང་ཚོས་རྙེད་དཀའ་བའི་ལོ་རྒྱུས་ཀྱི་བདེན་དོན་མང་པོ་ཞིག་བདེ་བླག་ངང་རྙེད་ཐུབ་ པ་བཞིན། འདིར་ཀོང་ཙེ་འཕྲུལ་རྒྱལ་གྱི་རི་མོ་འགའ་ངེད་ཀྱི་མིག་བསོད་དུ་གྱུར་པའི་དཔྱད་ གཞིའི་སྟེང་ནས། ཀོང་ཙེ་འཕྲུལ་རྒྱལ་ནི་རྒྱའི་ཁུང་ཙི་མིན་པའི་རྒྱུ་མཚན་ངེས་ཅན་ཞིག་ཡོད་དེ། ཉེ་ཆར་ཕྲན་གྱིས་《ལྷ་རྩེ་སྐྱབས་མགོན་སྐུ་ཕྲེང་རིམ་བྱོན་》ཞེས་པའི་དཔེ་ཆ་དེའི་ ཤོག་ལྡེབ་ལྔའི་སྟེང་བོད་ཡི་གིས་《སྨན་རྩིས་མཛོད་འཆང་ཀོང་ཙེ་འཕྲུལ་གྱི་རྒྱལ་》 ཞེས་བྲིས་ཡོད་པ་དང་། རྒྱ་ཡིག་གི་ཁ་བྱང་དུ་(第二世 圣儒孔子)ཞེས་ བྲིས་ཡོད་པའི་རི་མོ་ཞིག་མཐོང་བར་ཞིབ་ལྟ་ཟིག་བྱས་པས་ན། རི་མོ་དེའི་རྒྱབ་ཤོག་ཏུ་རྒྱའི་ཁུང་ཙིའི་ལོ་རྒྱུས་ལྟར་རྒྱ་ཡིག་གིས་བྲིས་འདུག འོན་ཀྱང་། རི་མོའི་ཆ་བྱད་ནི་རྒྱའི་ཁུང་ཙིའི་ཆ་བྱད་མིན་པར་དེ་ནི་བོད་བཙན་པོའི་རྒྱལ་ རབས་དུས་ཀྱི་རྒྱལ་པོའི་བཟོ་ལྟ་ཁོ་ན་ཞིག་ཏུ་བྲིས་ཡོད་དེ། དབུ་ལ་དར་ཐོད་དཀྲིས་པ་དེའི་ཚུགས་ཀའང་སྲོང་བཙན་གྱིས་ལེ་བརྒན་དམར་པོ་དབུ་ལ་ དཀྲིས་པའི་སྐུ་བྱད་ད་ལྟ་པོ་ཏ་ལའི་ཆོས་རྒྱལ་སྒྲུབ་ཕུག་ཏུ་བཞུགས་པ་དེའི་ གཟུགས་དབྱིབས་དང་མཚུངས་ལ། བྲང་ཁར་གའུའི་དབྱིབས་བཞིན་བྲང་རྒྱན་བཏགས་པ་དེ་ཡང་། སྔོན་གྱི་ལྡེབས་རིས་རྣམས་སུ་མེས་དཔོན་རྣམ་གསུམ་གྱི་རི་མོ་ཁག་ཏུ་བྲང་རྒྱན་ འདོགས་ཚུལ་ཡོད་པ་དང་གཉིས་སུ་མེད། ན་བཟའ་གསོལ་སྟངས་ཀྱང་། མགར་སྟོང་བཙན་དང་ཐོན་མི་སོགས་ཀྱི་མནབས་པའི་བོད་ལྭ་སྤྱིར་བཏང་དང་འདྲ་ཞིང་། ཕྱག་ཟུང་གིས་མིང་བྱང་ཤོག་དྲིལ་ལྟ་བུ་ཞིག་བསྣམས་ཡོད་ལ། འདི་ནི་རི་མོ་བས་བྲིས་ཉེས་བྱུང་བ་ཞིག་རེད་བསམ། རི་མོ་གཞན་དུ་ཕྱག་ལ་མདའ་ཞིག་འཛིན་ཡོད་པ་མཐོང་ཞིང་། དེ་བདེན་པའི་རྒྱུ་མཚན་གཤམ་དུ་བཤད། ལྷམ་ཡང་མཆིལ་ལྷམ་ཡིན་པ་དང་། ཞབས་སུ་རུས་སྦལ་ཞིག་ལ་བཞོན་ཡོད་པས། དེ་ནི་ནག་རྩིས་སོགས་སུ་བཤད་པའི་“མཧཱ་གསེར་གྱི་རུས་སྦལ་” ཞེས་གྲགས་པ་དེ་དང་འབྲེལ་བ་ཡོད་པ་འདྲ། རུས་སྦལ་གྱི་སྐོར་རྒྱ་རྩིས་གཅིག་པུ་ལས་བྱུང་བ་མིན་པར། བོད་ཀྱི་ལོ་རྒྱུས་རྣམས་སུའང་བཤད་འདུག་སྟེ། 《ལྡེའུ་ཆོས་བྱུང་》ལས། “བྱང་རུས་སྦལ་ནག་པོའི་སྟེང་དུ་སྤྲ་བདུན་རྩེ་དང་དེ་ལ་འཕྱོང་གཤེན་གསས་ལྷ་ཁང་ བཞེངས།” ཞེས་གསལ་ཞིང་། ཡང་དེ་ཉིད་ལས། “ལྡེ་གླང་རུ་ཀར་གྱིས་ནི་རུའི་སྦལ་བདར་མཆེ་མི་གཤིན་རྨུ་རྒྱལ་ཚས་ནི་དབུ་ལ་ མཆེ་བཙུགས་” ཞེས་སྔོན་བོན་གྱི་སྐུ་གཤེན་ཚོས་དབུ་ལ་རུས་སྦལ་གྱི་དབྱིབས་དང་མཚུངས་པའི་ རྨོག་ཞྭ་ཞིག་གསོལ་བར་བཤད། ད་དུང་བཙན་པོའི་སྐབས་ཀྱི་རྡོ་རིང་ཁག་གི་ཞབས་སུ་རུས་སྦལ་ཡོད་པ་རྟག་པར་མཐོང་ ཞིང་། དེ་དག་ནི་གནའ་བོའི་བོན་དང་འབྲེལ་བ་ཡོད་པར་འདོད། 《དག་པ་གསེར་གྱི་མདོ་ཐིག》ལས། “མཚོ་གླིང་འོ་མའི་རྡལ་ཁྱབ་ནས། །སྟོན་པ་ཆེན་པོ་འགྲོ་བའི་མགོན། །བླ་མེད་ས་བཅུ་སྟོན་པ་ཡིས། །མཁྱེན་རབ་བདག་པོ་འཇམ་པའི་དཔལ། །མཧཱ་གསེར་སྦལ་སེར་པོ་རུ། །སྐུ་སྤྲུལ་འགྲོ་བའི་དོན་ཡང་མཛད། །རྒྱ་མཚོར་ཞུགས་ནས་འགྲོ་དོན་མཛད། །འགྲོ་དོན་མཛད་ཕྱིར་རུས་སྦལ་སྐུ་རུ་སྤྲུལ།།” ཞེས་གསུངས་ཡོད་པ་དང་། མདོ་འདི་གསུང་བ་པོ་ནི་ཀོང་ཙེ་འཕྲུལ་རྒྱལ་ཡིན་པ་མདོ་དེ་ཉིད་ལས། “བདུད་ཀྱི་བར་ཆོད་སེལ་ཕྱིར་དུ། །ཀོང་ཙེ་ལྷ་ཡི་རྒྱལ་པོ་ཡིས། །བདེ་བ་ཅན་གྱི་དཀྱིལ་འཁོར་བཅས། །ཏིང་འཛིན་གཡོ་མེད་རབ་ཏུ་བསྒོམས། །ཤེས་རབ་བྱམས་པའི་སེམས་བསྐྱེད་དེ། །དག་པ་གསེར་གྱི་མདོ་ཐིག་འདི་བརྩམས་པས།།”36 ཞེས་ གོང་འཁོད་ཀྱི་ནང་དོན་ཁག་ལས། ང་ཚོས་ཀོང་ཙེ་འཕྲུལ་རྒྱལ་དང་འབྲེལ་བའི་རུས་སྦལ་སྐོར་གྱི་ལོ་རྒྱུས་འདི། རྒྱའི་སྤར་ཁར་བཤད་པའི་སྐབས་ཀྱི་རུས་སྦལ་དེར་འབྲེལ་བ་མེད་པ་ཤེས་ཐུབ་བོ།། གཞན་ཀོང་ཙེ་འཕྲུལ་རྒྱལ་གྱི་རི་མོ་འདིའི་མཐའ་སྐོར་དུ། སྟག་སེང་ཁྱུང་འབྲུག་སྤྲིན་དཀར་ལྡིང་བའི་བར་གསེང་དུ་བྲིས་ཡོད་པ་དེས། ཀོང་ཙེ་འཕྲུལ་རྒྱལ་ནི་རྒྱའི་ཁུང་ཙི་མིན་པའི་རྒྱུ་མཚན་ཡང་དག་བསྟན་ཡོད། དེ་ཅི་ཡིན་ཞེས་ན། སྟག་སེང་ཁྱུང་འབྲུག་གི་འབྱུང་ཁུངས་ནི་བོན་ཆོས་ལ་གཏུགས་ཡོད་པ་ཚང་མས་མཁྱེན་ གསལ་ལྟར་དང་། སྒོས་སུ་《མདོ་ཟེར་མིག》ལས། “ཀོང་ཙེ་འཕྲུལ་རྒྱལ་དང་སྲིན་པོ་གཉིས་རྩོད་དེ་རྫུ་འཕྲུལ་མཛད་པའི་དུས་སུ། སྲིན་པོའི་མིག་ལམ་དུ། ད་ཅི་ལྟ་བུའི་ཀོང་ཙེ་མ་ཡིན་པར། །ཕྲག་པ་གཡས་ན་གསེར་གྱི་སྟག་བརྒྱ་མཆོང་། །ཕྲག་པ་གཡོན་ན་དུང་གི་སེང་བརྒྱ་མཆོང་། །སྤྱི་བོའི་གཙུག་ན་ལྕགས་ཀྱི་ཁྱུང་བརྒྱ་འཛུམས། །འཇིགས་པའི་སྐྱེས་པ་བརྒྱ་ཡིས་ཕྱོགས་བཞིར་བསྐོར་ནས་བྱུང་བར་མཐོང་།”37 ཞེས་ འཁོད་ཡོད་འདི་ལས། ཀོང་ཙེ་འཕྲུལ་རྒྱལ་གྱི་རི་མོ་དེའི་མཐའ་སྐོར་དུ་སྟག་སེང་ཁྱུང་འབྲུག་བྲིས་ ཡོད་པ་དེ་ཁུངས་གང་ལ་བརྟེན་ནས་བྱུང་བ་ཚང་མའི་སེམས་ལ་གསལ་ལེར་ངེས་སོ།། (རི་མོ་དང་པོར་གཟིགས།)ཡང་འཇིགས་མེད་ཐེག་མཆོག་གིས་བརྩམས་པའི་《བོད་བརྒྱུད་ནང་ བསྟན་ལྷ་ཚོགས་ཆེན་མོ་》ཞེས་པའི་དཔེ་ཆ་དེའི་ཤོག་གྲངས1128སྟེང་ཀོང་ཙེ་འཕྲུལ་ རྒྱལ་གྱི་རི་མོ་ཞིག་ཡོད་པ་དེའི་རྣམ་པ་ནི། གོང་གི་ཀོང་ཙེ་འཕྲུལ་རྒྱལ་གྱི་རི་མོ་དང་ཅུང་མི་འདྲ་བ་ཞིག་སྟེ། དབུ་ལ་མགོ་དཀྲིས་དཀྲི་ཚུལ་དེ་ཡང་ཅུང་ལྷབ་ལྷབ་ཏུ་ཡོད་པ་དང་། གནའི་ལྡེབས་རིས་རྙིང་པ་ཁག་ཏུ་སྟོན་པའི་སྐྱེས་རབས་ཀྱི་རི་མོ་རྣམས་སུ་མི་ བྱིངས་ཀྱི་མགོ་དཀྲིས་འབྲི་ཚུལ་ལྟར་ཡིན་ཞིང་། ཐང་རྒྱལ་རབས་ཀྱི་རི་མོ་ཁག་ལས་བོད་ཀྱི་བློན་སྟོང་བཙན་ཡིན་ཞེས་པའི་རི་མོ་ རྣམས་ལས་ཀྱང་མགར་སྟོང་བཙན་གྱི་དབུ་ལ་དར་ཐོད་དཀྲི་ཚུལ་འདི་དང་མཚུངས། གཞན་ན་བཟའ་མནབས་སྟངས་ནི་ཆོས་རྒྱལ་རྣམ་གསུམ་དང་རིགས་ལྡན་སོགས་ཀྱི་རྣམ་པ་དང་ ཆ་གང་ནས་ཀྱང་འདྲ་ཞིང་། གོས་བེར་གྱི་ཕུ་དུང་སྣེ་གཉིས་ཕྲག་དཔུང་གཡས་གཡོན་གཉིས་སུ་འཁྱིལ་བའང་བོད་ཀྱི་ གོམས་གཤིས་སུ་སོང་བའི་འབྲི་སྟངས་དེ་རེད། དེས་ན་ཀོང་ཙེའི་ན་བཟའ་གསོལ་སྟངས་རྣལ་མ་གང་ཡིན་བཤད་དཀའ་ཡང་། 《མདོ་ཟེར་མིག་》ལས། “ཀོང་ཙེ་འཕྲུལ་རྒྱལ་མི་ཞིག་དང་ཤགས་འགྱེད་སྐབས། གསེར་དང་གཡུ་ལ་སོགས་ང་བཞིན་དུ་རྒྱན་མང་པོས་བརྒྱན་མོད། ཤེལ་གྱི་ཕྲེང་བ་ཞིག་ལས་མེད་པ་ཅི་ཉེས། ་་་་་་ཁྱོད་དེ་ཙམ་དུ་མི་བཟོད་ན། ང་བཞིན་དུ་ལུས་ལ་དར་ཟབ་དང་དབྱི་སྤྱང་གོན་མེད། དུག་པོ་རྩི་བེར་ཅིག་གོན་པ་ཅི་ཉེས།”38 ཞེས་ གསུངས་པ་ལ་བརྟག་ན། ཀོང་ཙེ་འཕྲུལ་རྒྱལ་གྱིས་གསེར་དང་གཡུའི་རྒྱན་ཆ་འདོགས་པ་དང་། དར་ཟབ་དང་དབྱི་སྤྱང་གི་པགས་གོས་གྱོན་ཡོད་པ་ཤེས་ནུས་སོ།། ཕྱག་གཡས་མདའ་ཞིག་བསྣམས་པའི་མདའ་མགོ་ཕྱག་གཡོན་གྱི་མཐིལ་ལ་བཞག་ཡོད་ཅིང་། ཁ་ཅིག་གིས་དེ་ནི་བྲིས་ཉེས་བྱུང་བར་འདོད་ལ། དགོས་རྒྱུ་ནི་རྩིས་ཐུར་ཡིན་པར་འདོད། ངེས་ཀྱིས་ནི་མདའ་ཡིན་པར་སེམས། རྒྱུ་མཚན་ནི། བོད་ཀྱི་ལུགས་སྲོལ་དུ་མདའ་ནི་ཕྱྭ་གཡང་གི་མཚོན་བྱེད་ཡིན་ལ། དེ་ལ་གཡང་འམདའ་ཞེས་ཆོ་གའི་ཕྱག་ལེན་སོགས་ཀྱི་སྐབས་ད་ལྟའི་བར་ཁྱིམ་ཚང་ཕལ་མོ་ ཆེས་བེད་སྤྱོད་བྱེད་སྲོལ་ཡོད་དེ་དཔེར་ན། གཉེན་སྟོན་དང་མི་ཤི་བའི་སྐབས་སུ་གཡང་འབོད་བྱེད་སྲོལ་ཡོད་པ་དེ་རེད། གཡང་འབོད་ཀྱི་འབྱུང་ཁུངས་བོན་ཆོས་ལ་ཐུག་པ་ཀུན་གྱིས་མཁྱེན་གསལ་ལྟར་ན། འདིར་དེ་སྐོར་གྱི་ལུང་དོན་འདྲེན་པའི་ངལ་བ་མི་དགོས་སྙམས། (རི་མོ་གཉིས་པར་གཟིགས།) 《མདོ་གཟེར་མིག་》ནང་། ཀོང་ཙེ་འཕྲུལ་རྒྱལ་གྱི་གསས་ཁང་བཞེངས་པའི་རོགས་སུ་“ཕྱྭ་ཀེང་ཙེ་ཞེས་(སྐབས་ འགར་ཕྱྭ་ཀོང་ཙེ་ཡང་བྲིས་ཡོད་)པའི་ཐིག་འདེབས་མཁན་མཁས་པ་ཞིག་ཀྱང་ཡོད་པར་བཤད། ཕྱྭ་ཀོང་ཙེ་དང་ཀོང་ཙེ་འཕྲུལ་རྒྱལ་གཉིས་གང་ཟག་གཅིག་མིན་པ་དེ་ཉིད་ལས་གསལ། དེས་ན་བཟོ་ཀོང་ཙེ་འཕྲུལ་རྒྱལ་དང་། རྩིས་ཀོང་ཙེ་འཕྲུལ་རྒྱལ། ཕྱྭ་ཀོང་ཙེ་འཕྲུལ་རྒྱལ་རྣམས་ནི་གང་ཟག་གཅིག་མིན་པར་ཐ་དད་དུ་འདོད་པར་སེམས། ཡིན་ཡང་དེ་གསུམ་པོ་སྟོན་པ་གཤེན་རབ་ཀྱི་དུས་ཡིན་ཞིང་། གསུམ་པོ་ཞང་ཞུང་དུ་འཁྲུངས་པའི་རྟགས་ཡང་དག་《མདོ་ཟེར་མིག་》དང་། 《དྲི་མེད་རྩ་བའི་མདོ་》དང་། 《གཡུང་དྲུང་བོན་གྱི་བསྟན་འབྱུང་ཕྱོགས་བསྡུས་》སོགས་སུ་གསལ་བས། རྒྱས་པར་ཤེས་འདོད་ན་དེ་དག་ཏུ་གཟིགས་པར་ཞུའོ།། གཞན་མཁས་དབང་དགེ་འདུན་ཆོས་འཕེལ་གྱིས་བྲིས་པའི་《ཀོང་ཙེ་འཕྲུལ་རྒྱལ་གྱི་རླུང་རྟ་》ཞིག་ཁོང་གི་འཁྲུངས་ཡུལ་རེབ་གོང་ཞོ་ཕུང་གི་གཞིས་ཁྱིམ་དུ་ཉར་ཚགས་གནང་ཡོད་ པ་ཐོས་ཤིང་། རྨ་ལྷོའི་དགེ་འོས་སློབ་གྲྭའི་དགེ་རྒན་རྡོ་རྗེ་རྒྱལ་གྱིས་དེ་ལ་པར་བརྒྱབ་ནས་ བསྐུར་ཡོང་གསུངས་ཀྱང་མ་འབྱོར་བས། དེ་ཐོག་གི་ཀོང་ཙེ་འཕྲུལ་རྒྱལ་གྱི་ཆ་བྱད་གང་འདྲ་ཡིན་མིན་དཔྱད་ཐབས་བྲལ། གཞན་དེ་གྲས་ཀྱི་འདྲ་པར་གཅིག་ཀྲུང་གོའི་བོད་ཀྱི་ཤེས་རིག་ཞིབ་འཇུག་ལྟེ་གནས་ཁང་གི་སྐུ་ཞབས་ཚེ་རིང་ཐར་ལགས་ཀྱིས་ཁྱེར་ཟིན་པ་ཐོས་བྱུང་བས། གལ་ཏེ་བདེན་ན་རྩོམ་འདི་སྤེལ་མཇུག་ཏུ་གསལ་བཤད་ཅིག་གནང་ཐུབ་ན་རབ་ཡིན། མདོར་ན་རི་མོ་འདི་དག་ལས་ཀྱང་ཀོང་ཙེ་འཕྲུལ་རྒྱལ་ནི་རྒྱའི་ཁུང་ཙི་མིན་པའི་རྒྱུ་མཚན་ངེས་ཅན་གང་ལེགས་གསལ་བཤད་བྱེད་ཐུབ་བོ།།
མཆན།
1) ཐུའུ་བཀྭན་བློ་བཟང་ཆོས་ཀྱི་ཉི་མའི་《ཐུའུ་བཀྭན་གྲུབ་མཐའ་》ཡི་ཤོག་ངོས་394སྟེང་གསལ། ཀན་སུའུ་མི་རིགས་དཔེ་སྐྲུན་ཁང་གིས་བསྐྲུན།
2) མཆན་དང་པོའི་ཤོག་ངོས་213སྟེང་གསལ།
3) 《ཤེས་བྱ་ཀུན་ཁྱབ་》ཀྱི་ཨོཾ་དུམ་པའི་ཤོག་ངོས་220སྟེང་གསལ།
4) བྲག་སྒོམ་པའི་《མདོ་སྨད་ཆོས་འབྱུང་》གི་ཤོག་གྲངས་228སྟེང་གསལ། ཀན་སུའུ་མི་རིགས་དཔེ་སྐྲུན་ཁང་གིས་བསྐྲུན།
5) ཀཿཐོག་སི་ཏུ་ཆོས་ཀྱི་རྒྱ་མཚོ་སོགས་ཀྱིས་བརྩམས་པའི་《གནས་ཡིག་ཕྱོགས་བསྒྲིགས་》 ཞེས་པའི་དཔེ་ཆའི་ཤོག་གྲངས་578སྟེང་གསལ། སི་ཁྲོན་མི་རིགས་དཔེ་སྐྲུན་ཁང་གིས་བསྐྲུན།
6) ཚེ་ཏན་ཞབས་དྲུང་ཚང་གི་《བསྟན་རྩིས་ཀུན་ལས་བཏུས་》ཀྱི་ཤོག་ལྷེ53ཐོག་གསལ། མཚོ་སྔོན་མི་རིགས་དཔེ་སྐྲུན་ཁང་གིས་བསྐྲུན།
7) དུང་དཀར་བློ་བཟང་འཕྲིན་ལས་ཀྱི་《དུང་དཀར་ཚིག་མཛོད་》ཀྱི་ཤོག་ལྷེ101སྟེང་གསལ། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་གིས་བསྐྲུན།
8) འཇིགས་མེད་ཐེག་མཆོག་གིས་རྩོམ་སྒྲིག་གནང་བའི་《བོད་བརྒྱུད་ནང་བསྟན་ལྷ་ཚོགས་ ཆེན་མོ་》ཡི་ཤོག་ལྡེབ་1127སྟེང་གསལ། མཚོ་སྔོན་མི་རིགས་དཔེ་སྐྲུན་ཁང་གིས་བསྐྲུན།
9) པདྨ་རྣམ་རྒྱལ་གྱིས་བསྒྱུར་བའི་《ཁུང་ཙིའི་གསུང་སྒྲོས་》ཀྱི་ཤོག་ངོས་2སྟེང་གསལ། མཚོ་སྔོན་མི་རིགས་དཔེ་སྐྲུན་ཁང་གིས་བསྐྲུན།
10) དྲང་རྗེ་བཙུན་པ་གསེར་མིག་གིས་གཏེར་ནས་བཏོན་པའི་《མདོ་ཟེར་མིག་》གི་ཤོག་ལྡེབ་ 535སྟེང་གསལ། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་གིས་པར་དུ་བསྐྲུན།
11) མཆན་བཅུ་པའི་ཤོག་ལྡེབ་536སྟེང་གསལ།
12) ཁྱུང་པོ་བློ་ལྡན་སྙིང་པོས་བཀོད་པའི་《དྲི་མེད་རྩ་བའི་མདོ་》ནང་དུ་གསལ། སི་ཁྲོན་ཞིང་ཆེན་མི་རིགས་ཞིབ་འཇུག་ཟོའོ་བོད་ཀྱི་རིག་གནས་ཞིབ་འཇུག་ཁང་གིས་ བསྐྲུན།(དབུ་མེད་གླེགས་བམ་)ཡིན།
13) ཤར་རྫ་བཀྲ་ཤིས་རྒྱལམཚན་གྱི་《ལེགས་བཤད་གཏེར་མཛོད་》ཀྱི་ཤོག་གྲངས60སྟེང་གསལ། མི་རིགས་དཔེ་སྐྲུན་ཁང་གིས་བསྐྲུན།
14) ནམ་མཁའི་ནོར་བུའི་《ཞང་བོད་ལོ་རྒྱུས་ཏི་སེའི་འོད་》ཀྱི་ཤོག་གྲངས120-122གསལ། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་གིས་པར་དུ་བསྐྲུན།
15) ཤར་རྫ་ཚང་གི་《སྔོན་འགྲོའི་ཁྲིད་ཡིག་བཀའ་ལུང་རྒྱ་མཚོ་》ཡི་ཤོག་གྲངས495-496 སྟེང་གསལ། སི་ཁྲོན་མི་རིགས་དཔེ་སྐྲུན་ཁང་གིས་པར་དུ་བསྐྲུན།
16) བསོད་ནམས་དབང་ལྡན་གྱིས་བསྒྲིགས་པའི་《ས་དཔྱད་ཕྱོགས་བསྒྲིག་》ཀྱི་ཤོག་ངོས69-70སྟེང་གསལ། ཀན་སུའུ་མི་རིགས་དཔེ་སྐྲུན་ཁང་གིས་བསྐྲུན།
17) བློན་ཚང་ལུང་རྟོག་རྒྱ་མཚོས་བརྩམས་པའི་《བོན་གྱི་གྲུབ་མཐར་དཔྱད་པ་ཞེས་པའི་ལྟ་ ཚུལ་ལས་འཕྲོས་པའི་ལེགས་བཤད་》ཅེས་པའི་དཔྱད་རྩོམ་དེའི་ཤོག་ངོས་68སྟེང་གསལ། སྤྱི་ལོ་2000ལོའི་དེབ་དང་པོ། 《གངས་ལྗོངས་དགའ་ཚལ།》
18) དབལ་མང་པཎྜི་ཏས་བརྩམས་པའི་《གུང་ཐང་བསྟན་པའི་སྒྲོན་མེའི་རྣམ་ཐར་》གྱི་ཤོག་ གྲངས་237སྟེང་གསལ། ཀན་སུའུ་མི་རིགས་དཔེ་སྐྲུན་ཁང་གིས་པར་དུ་བསྐྲུན།
19) མཆན་བཞི་པའི་ཤོག་གྲངས་228སྟེང་གསལ།
20) དཔའ་བོ་གཙུག་ལག་ཕྲེང་བའི་《ཆོས་འབྱུང་མཁས་པའི་དགའ་སྟོན་》གྱི་ཤོག་གྲངས་206སྟེང་གསལ། པེ་ཅིན་མི་རིགས་དཔེ་སྐྲུན་ཁང་གིས་བསྐྲུན།
21) མཆན་བདུན་པའི་ཤོགས་གྲངས་102སྟེང་གསལ།
22) ཐུའུ་བཀྭན་ཆོས་ཀྱི་ཉི་མས་མཛད་པའི་《ལྕང་སྐྱ་རོལ་པའི་རྡོ་རྗེའི་རྣམ་ཐར་》གྱི་ ཤོག་གྲངས་562-564སྟེང་གསལ། ཀན་སུའུ་མི་རིགས་དཔེ་སྐྲུན་ཁང་གིས་པར་དུ་བསྐྲུན།
23) ཐུབ་བསྟན་ཕུན་ཚོགས་ཀྱི་《བོད་ཀྱི་ལོ་རྒྱུས་སྤྱི་དོན་པདྨ་རཱ་གའི་ལྡེ་མིག་》གི་ ཤོག་གྲངས་29སྟེང་གསལ། སི་ཁྲོན་མི་རིགས་དཔེ་སྐྲུན་ཁང་གིས་བསྐྲུན།
24) མཆན་བརྒྱད་པའི་ཤོག་ངོས་1127སྟེང་གསལ།
25) མཆན་དང་པོའི་ཤོག་ངོས་400-401སྟེང་གསལ།
26) དཔལ་ལྡན་ཚུལ་ཁྲིམས་ཀྱིས་བརྩམས་པའི་《གཡུང་དྲུང་བོན་གྱི་བསྟན་འབྱུང་ཕྱོགས་ བསྡུས་》ཀྱི་ཤོག་ལྡེབ་85-86སྟེང་གསལ། བོད་ལྗོངས་མི་དམང་དཔེ་སྐྲུན་ཁང་གིས་བསྐྲུན།
27) ཁྲང་ཆིན་(常青)གྱིས་བརྩམས་《佛祖真容一中国石窟寺探秘》ཤོག་གྲངས་73སྟེང་གསལ། (西川教育出版社 )
28) དགེ་ལེགས་ཀྱིས་བརྩམས་པའི་《བོད་གནའ་རབས་རིག་གནས་དང་ཀྲུང་ཧྭ་མི་རིགས་རིག་གནས་ ཀྱི་ལོ་རྒྱུས་འབྱུང་ཁུངས་སྐོར་བཤད་པ་》ཡི་ཤོག་ངོས་10སྟེང་གསལ། སྤྱི་ལོ་2002རྒྱ་ཡིག་གི་《中国藏学》དེབ་4སྟེང་གསལ།
29) དབང་རྒྱལ་གྱིས་བརྩམས་པའི་《ཅོ་ནེ་དང་བཅས་པའི་ལོ་རྒྱུས་ཐོར་བུ་རྣམས་ངོ་སྤྲོད་ མདོར་བསྡུས་》ཞེས་པའི་ཤོག་ངོས་61སྟེང་གསལ། སྤྱི་ལོ་1992ལོའི་《ཀྲུང་གོའི་བོད་ཀྱི་ཤེས་རིག་》དེབ་3སྟེང་གསལ།
30) ཤར་སྐལ་ལྡན་རྒྱ་མཚོའི་《ཨ་མདོ་ཆོས་འབྱུང་ས་བོན་མ་》ནང་གསལ། (རོང་པོའི་ཤིང་པར་)ཡིན།
31) མཆན་བཞི་པའི་ཤོག་གྲངས་228སྟེང་གསལ།
32) ཐུའུ་བཀྭན་བློ་བཟང་ཆོས་ཀྱི་ཉི་མས་མཛད་པའི་《ཆོས་སྡེ་ཆེན་པོ་དགོན་ལུང་བྱམས་པ་ གླིང་གི་དཀར་ཆག》གི་ཤོག་གྲངས་90སྟེང་གསལ། མཚོ་སྔོན་མི་རིགས་དཔེ་སྐྲུན་ཁང་གིས་བསྐྲུན།
33) མཆན་བཞི་པའི་ཤོག་གྲངས་694སྟེང་གསལ།
34) མཆན་བཅུ་པའི་ཤོག་གྲངས་550སྟེང་གསལ།
35) མཆན་བདུན་པའི་ཤོག་ངོས་102སྟེང་གསལ།
36) གཟུངས་འདུས་ལས་《དག་པ་གསེར་གྱི་མདོ་ཐིག་》ཅེས་པའི་ཤོག་ངོས་192སྟེང་གསལ། ལྷ་སའི་ཞོལ་ཤིང་པར་ཡིན་པ་འདྲའོ།
37) མཆན་བཅུ་པའི་ཤོག་ངོས་541སྟེང་གསལ།
38) མཆན་བཅུ་པའི་ཤོག་ངོས་557སྟེང་གསལ་ལོ།།
རྩོམ་པ་པོ། – ཚངས་དབང་དགེ་འདུན་བསྟན་པ།
– འདི་ནི་བོད་ལྗོངས་ཞིབ་འཇུག ཕྱི་ལོ་༢༠༠༣ ལོའི་དུས་དེབ་བཞི་པ་ནས་ཟུར་འདོན་བྱས་པ་ཞིག་ཡིན།
4,192 total views, 1 views today


c: text/html

text:
རེབ་གོང་ཤེས་རིག་གླིང་གི་ཟབ་སྦྱོང་ཐེངས་གཉིས་པ།
༢༠༠༤ལོའི་དབྱར་ཁའི་ཟབ་སྦྱོང་སློབ་གྲྭ་ལ་དགེ་རྒན་བཅུ་ཡོད། དེའི་ནང་ཕྱི་གླིང་བའི་ དགེ་རྒན་མེ་ཁོ། ཀེ་རྦི་རོ། མེ་རིན་ལན། ཨེ་མི་ལས་བཅས་བཞི་བོ་ཨ་རིའི་ཡིན། བོད་ཀྱི་དགེ་རྒན་དགེ་འདུན་བཀྲ་ཤིས། རྒྱ་མཚོ། ཤེས་རབ། བུ་མོ་ཅོག རིན་ཆེན་མཁར། ངག་དབང་། རིན་ཆེན་འཚོ་བཅས་ཡིན།
ཐེངས་འདིའི་སློབ་མ་ཆབ་ཆ། ཞིན་ཧྭ། ཟི་ལིང་། ལན་གྲུ། ཁྲི་འདུ། ལྷ་ས་སོགས་ཀྱི་ཡིན། སློབ་མ་བརྒྱ་དང་དྲུག་ཅུ་ཡོད། བར་གསེང་དུ་དགེ་རྒན་རྡོ་རྗེ་རྒྱལ་གྱིས་བོད་ཀྱི་རྒྱལ་རབས་ལོ་རྒྱུས་སྐོར་གྱི་དཔྱད་གླེང་སྤེལ། ཚོགས་ཡུན་2004.7.13 ནས 8.13 ཟླ་གཅིག་ཡིན།

robotstxt: allowed

filter: keep


text:
ཀྲུང་གོ་བོད་ཀྱི་དྲ་བའི་འཕྲིན། མཚོ་སྔོན་པོའི་སྐྱེ་ཁམས་ཁོར་ཡུག་དང་རང་བྱུང་ཐོན་ཁུངས་སྲུང་སྐྱོབ་བྱེད་ཆེད། ད་ལོའི་ཡུལ་སྐོར་དུས་གཞུང་དུ། མཚོ་སྔོན་པོ་རྒྱལ་ཁབ་རིམ་པའི་རང་བྱུང་སྲུང་སྐྱོབ་ཁུལ་གྱི་མཚེར་བ་རི་དང་བྱེ་གླིང་ལྗོངས་ཁུལ་གཉིས་མུ་མཐུད་དུ་སྒོ་བརྒྱབ་ནས་ཡུལ་སྐོར་ལས་མཚམས་འཇོག་རྒྱུ་རེད། ཡུལ་སྐོར་ལས་མཚམས་བཞག་རྗེས་ཚད་ངེས་ཅན་གྱི་སྟེང་ནས་རང་བྱུང་སྲུང་སྐྱོབ་ཁུལ་གྱི་སྐྱེ་ཁམས་ཚན་རྩལ་ཁྱབ་གདལ་དང་སློབ་གསོ། རང་བྱུང་སྐྱེ་ཁམས་ཁོར་ཡུག་ལ་རོལ་མྱོང་བྱེད་པའི་བྱེད་ནུས་འདོན་སྤེལ་གང་ལེགས་བྱས་ཏེ། སྐྱེ་ཁམས་ཡུལ་སྐོར་གྱི་ཐབས་ལམ་གསར་པ་ཧུར་བརྩོན་གྱིས་འཚོལ་སྙེག་བྱེད་རྒྱུ་རེད། མིག་སྔར། ཡུལ་སྐོར་པ་རྣམས་མཚོ་སྔོན་པོའི་ནུར་ལྕེ་ལྗོངས་ཁུལ་དང་ལྷ་མོ་མཚོ་ཁུགས་ལྗོངས་ཁུལ་ནས་མཚོ་སྔོན་པོའི་མཛེས་སྡུག་རོལ་མྱོང་བྱེད་ཆོག
མཚོ་སྔོན་པོ་ནི་རང་རྒྱལ་གྱི་ཆེས་ཆེ་བའི་སྐམ་སའི་ཚྭ་མཚེའུ་ཞིག་ཡིན་ལ། རྒྱལ་སྤྱིའི་སྟེང་གི་བརླན་ས་གལ་ཆེན་ཞིག་ཀྱང་ཡིན། ཆུ་བྱ་གསོ་སྤེལ་བྱེད་ཡུལ་གལ་ཆེན་ཡིན་པའི་ཆ་ནས། ལོ་རེར་ཧ་ལམ་ཆུ་བྱ་ཁྲི6ལྷག་གིས་མཚོ་སྔོན་པོའི་མཚེར་བ་རི་ནས་རྒྱུད་སྤེལ་བཞིན་ཡོད་པ་དང་། ཕལ་ཆེར་ཆུ་བྱ་ཁྲི10ལྷག་མཚོ་སྔོན་པོར་འཕུར་ཡོང་ནས་འཚོ་བཞིན་ཡོད། མཚོ་སྔོན་པོ་ན་རྒྱུད་སྤེལ་བཞིན་པའི་ཆུ་སྐྱར་མགོ་སེར་དང་ཁྲུང་ཁྲུང་མགོ་ཁྲ། སོ་བྱ་གསུམ་གྱིས་གོ་ལ་ཡོངས་ན་རྒྱུད་སྤེལ་བཞིན་པའི་སྤྱི་གྲངས་ཀྱི60%ཟིན། རྒྱུས་ལོན་པ་ལྟར་ན། མིག་སྔར་བྱ་རིགས40དང་བྱ20000ལྷག་མཚོ་སྔོན་པོར་འཕུར་ཡོང་ཡོད།
ཉེ་བའི་ལོ་འགའི་རིང་ལ། རང་རྒྱལ་གྱི་ཁོར་ཡུག་ཁྲིམས་བསྟར་ལྟ་སྐུལ་དོ་དམ་བྱེད་པའི་ཤུགས་ཚད་མུ་མཐུད་དུ་ཇེ་དྲག་ཏུ་སོང་བ་དང་བསྟུན་ནས། སྤྱི་ཚོགས་ཡོངས་ཀྱི་ཁོར་ཡུག་སྲུང་སྐྱོབ་འདུ་ཤེས་རིམ་བཞིན་ཇེ་མཐོར་སོང་། མཚོ་སྔོན་པོ་ལྗོངས་ཁུལ་སྲུང་སྐྱོབ་བེད་སྤྱོད་དོ་དམ་ཅུས་ཀྱིས་སྐྱེ་ཁམས་ཁོར་ཡུག་སྲུང་སྐྱོབ་བྱེད་པ་དེ་ནམ་ཡང་ཆབ་སྲིད་ཀྱི་འགན་འཁྲི་གཙོ་བོར་བརྩིས་ཏེ། ཡུལ་སྐོར་བྱ་འགུལ་གྱིས་མཚོ་སྔོན་པོའི་སྐྱེ་ཁམས་ཁོར་ཡུག་ལ་རྐྱེན་ངན་བཟོ་བ་ཇེ་ཡང་དུ་གཏོང་བ་དང་། རང་བྱུང་སྲུང་སྐྱོབ་ཁུལ་གྱི་དོ་དམ་དངོས་གནས་ཚད་ལྡན་དུ་གཏོང་བར་ཤུགས་སྣོན་ཆེད། 《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཁོར་ཡུག་སྲུང་སྐྱོབ་བཅའ་ཁྲིམས》དང《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རང་བྱུང་སྲུང་སྐྱོབ་ཁུལ་གྱི་སྲོལ་ཡིག》སོགས་འབྲེལ་ཡོད་ཁྲིམས་ལུགས་དང་ཁྲིམས་སྲོལ་ལྟར། 2017ལོའི་ཟླ8པའི་ཚེས29ཉིན། མཚོ་སྔོན་པོ་རྒྱལ་ཁབ་རིམ་པའི་རང་བྱུང་སྲུང་སྐྱོབ་ཁུལ་དུ་གནས་པའི་མཚེར་བ་རི་ལྗོངས་ཁུལ་དང་བྱེ་གླིང་ལྗོངས་ཁུལ་གཉིས་སྒོ་བརྒྱབ་ནས་ཡུལ་སྐོར་ཚོང་གཉེར་བྱེད་མཚམས་བཞག
མཚམས་སྦྱོར་བྱས་པ་ལྟར་ན། ཡུལ་སྐོར་ཚོང་གཉེར་བྱེད་མཚམས་བཞག་རྗེས།མཚེར་བ་རི་ནས་སྐྱེ་ཁམས་ཚན་རྩལ་ཁྱབ་གདལ་གྱི་བྱ་འགུལ་རབ་དང་རིམ་པ་སྤེལ་བ་སྟེ། ད་ལོའི་ཟླ5པར། མཚེར་བ་རི་ནས་རང་བྱུང་ཚན་རྩལ་ཁྱབ་གདལ་གྱི་འཆད་ཁྲིད་སྤེལ་ནས། སློབ་གྲྭ་ཆུང་འབྲིང་གི་སློབ་མ་རྣམས་གདན་དྲངས་ནས་བྱ་ལ་ཇི་ལྟར་བལྟ་བའི་རྨང་གཞིའི་ཤེས་བྱ་དང་བྱའི་རིགས་ཀྱི་ཁྱད་ཆོས་ཇི་ལྟར་བགར་ཚུལ།“འདབ་ཆགས་ཀྱིས་དཔྱིད་ཀ་གཉིད་ལས་སློང་བ” ཞེས་པའི་རང་བྱུང་སྐྱེ་ཁམས་ལ་རོལ་མྱོང་བྱེད་པའི་བྱ་འགུལ་མང་པོ་སྤེལ། རྗེས་ཕྱོགས་ད་རུང་ལོ་ཆུང་གཞོན་ནུ་རྣམས་ལ་རང་བྱུང་སྐྱེ་ཁམས་ཀྱི་སློབ་ཐུན་བྱ་འགུལ་ཀྱང་སྤེལ་རྩིས་ཡོད། དེ་ལས་གཞན། མཚོ་སྔོན་པོ་རྒྱལ་ཁབ་རིམ་པའི་རང་བྱུང་སྲུང་སྐྱོབ་ཁུལ་དོ་དམ་ཅུས་དང་ཀྲུང་གོ་ཚན་རིག་གླིང་མཚོ་སྔོན་པོ་མཉམ་འབྲེལ་ཚན་རིག་ཞིབ་འཇུག་ལྟེ་གནས། དེ་མིན་རང་ཡུལ་གྱི་སྨྱན་བྱད། དྲ་བའི་སྟེགས་བུ་བཅས་བརྒྱུད་ནས་བྱ་གླིང་གི་བརྙན་རིས་ཐད་ཀར་གཏོང་བའི་བྱ་འགུལ་གཅིག་རྗེས་གཉིས་མཐུད་དུ་སྤེལ་ཏེ། ཚང་མའི་བྱར“བལྟ་འདོད་ཀྱི་སེམས་པ”བསྐངས།
“ཚན་རྩལ་ཁྱབ་གདལ་དང་དྲིལ་སྒྲོག་གི་བྱ་འགུལ་འདི་དག་བརྒྱུད་ནས་མི་སྔར་བས་མང་པོ་ཞིག་གིས་བྱ་འདི་དག་གསལ་པོར་ངོས་ཟིན་པ་དང་རྒྱུས་ལོན་ནས། སྙིང་རྗེ་བའི་ཚེ་སྲོག་འདི་དག་ལ་དགའ་བ་དང་། འདབ་ཆགས་རིགས་ལ་སྲུང་སྐྱོབ་བྱེད་པའི་འདུ་ཤེས་ཀྱང་ཁོ་ཚོའི་སེམས་སྟེང་དུ་སིམ་པའི་རེ་བ་ཞུ་བ་ཡིན”ཞེས་མཚོ་སྔོན་པོ་རྒྱལ་རབ་རིམ་པའི་རང་བྱུང་སྲུང་སྐྱོབ་ཁུལ་དོ་དམ་ཅུས་ཀྱི་ཅུས་ཀྲང་ཧོ་ཡུས་པང་གིས་དེ་ལྟར་བཤད།
མཚོ་སྔོན་པོ་ལྗོངས་ཁུལ་སྲུང་སྐྱོབ་དོ་དམ་ཅུས་ཀྱིས་རི་བོ་སྔོ་ཞིང་ཆུ་བོ་དྭངས་བ་ནི་གསེར་རི་དངུལ་རི་ཡིན་པའི་འདུ་ཤེས་བརྟན་པོར་བཙུགས་ཤིང་ལག་ལེན་དུ་བཏབ་སྟེ། ལྗང་མདོག་འཕེལ་རྒྱས་ཀྱི་ཐབས་ལམ་དུ་བརྟན་པོར་སྐྱོད་པ་དང་། སྐྱེ་ཁམས་སྲུང་སྐྱོབ་དང་ཡུལ་སྐོར་འཕེལ་རྒྱས་ཟུང་ལ་ནུས་ཤུགས་ཡོད་རྒུས་སྐུལ་འདེད་བྱེད་པ་དང་། སྐྱེ་ཁམས་ཚན་རྩལ་རྟོག་ཞིབ་དང་སྐྱེ་ཁམས་ཚན་རྩལ་ཁྱབ་གདལ། རང་བྱུང་ཁོར་ཡུག་སློབ་གསོ་ཐོན་རྫས་མཚམས་སྦྱོར་བྱས། ཁྱོན་ཡོངས་ནས་མཚོ་སྔོན་པོའི་སྐྱེ་ཁམས་ཁོར་ཡུག་ཁྱད་ཆོས་ཀྱི་སྐྱེ་ཁམས་ཡུལ་སྐོར་ཐོན་རྫས་མ་ལག་མཚོན་ཐུབ་པ་དང་། ལྗོངས་ཁུལ་གྱི་ཡུལ་སྐོར་ཞབས་ཞུའི་སྤུས་ཚད་དང་ཕན་ནུས་ཇེ་མཐོར་གཏོང་བ། སྤོ་བསྒྱུར་རིམ་སྤར་གྱི་བྱ་བ་དམ་པོར་བཟུང་སྟེ། ལྗོངས་ཁུལ་གྱི་མཁོ་འདོན་ཐད་ཀྱི་གྲུབ་ཚུལ་རང་བཞིན་གྱི་བཅོས་བསྒྱུར་ལ་སྐུལ་འདེད་བཏང་ནས། མཚོ་སྔོན་པོའི་སྐྱེ་ཁམས་ཡུལ་སྐོར་ལྗོངས་ཁུལ་གྱི་སྣང་བརྙན་གསར་པ་བཞེངས་རྒྱུ་རེད། །


text:
མཐོ་རིམ་སློབ་མའི་ལྷན་ཚོགས་ཀྱི་འདུ་འཛོམས་ལ་རྒྱབ་སྐྱོར་གནང་རོགས་ཞུ་ཡི་འདུག
རྒྱ་གར་རྒྱལ་ཡོངས་སུ་བོད་རིགས་མཐོ་རིམ་སློབ་མའི་སློབ་ཕྲུག་ཚོགས་པ་༡༡ བར་གྱི་རིག་རྩལ་འདུ་འཛོམས་དང་བསམ་ཚུལ་བརྗེ་ལེན་གྱི་ལས་གཞི་དེར། ད་ལྟའི་ཆར་མི་ཆ་དང་དཔལ་འབྱོར་གྱི་དཀའ་ངལ་འཕྲད་བཞིན་འདུག་པས། གོ་སྒྲིག་ཚོགས་ཆུང་གིས་ཚོགས་སྒེར་ཚང་མས་རྒྱབ་སྐྱོར་གནང་རོགས་ཞུས་སོང་།
ཟླ་༧ པའི་ཚེས་༡༨ ཉིན་དྷ་ས་མེག་གྷན་བོད་ཀྱི་གསོལ་མགྲོན་ཁང་དུ་། རྒྱ་གར་རྒྱལ་ཡོངས་བོད་རིགས་མཐོ་རིམ་སློབ་མའི་ལྷན་ཚོགས་ཀྱི་མཛའ་འབྲེལ་འདུ་འཛོམས་ཆེན་མོ་ཐེངས་༡༤ པ་(RANGZEN ROLLING) གོ་སྒྲིག་ཚོགས་ཆུང་གི་ཚོགས་གཙོ་ལྷ་རོང་དང་། སྤྱི་ཁྱབ་སྟངས་འཛིན་པ་རིན་ཆེན་དབང་རྒྱལ་དང་། རྩིས་ཞིབ་འགན་འཛིན་བསྟན་འཛིན་རང་གྲོལ་བཅས་ཀྱིས་གསར་འགོད་ལྷན་ཚོགས་ཤིག་བསྐོངས་འཚོགས་བྱས་སོང་།
སྐབས་དེར་རྒྱ་གར་རྒྱལ་ཡོངས་བོད་རིགས་མཐོ་རིམ་སློབ་མའི་ལྷན་ཚོགས་ཀྱི་མཛའ་འབྲེལ་འདུ་འཛོམས་ཆེན་མོ་ཐེངས་༡༣ བྱས་ཡོད་པ་དང་། དེ་ཡང་དེ་སྔ་ནས་རྒྱ་གར་ལྷོ་ཕྱོགས་ཅེ་ནིའི་མར་ཌེ་སི་བོད་རིགས་སློབ་ཕྲུག་ཚོགས་པས་(TSAM) གོ་སྒྲིག་བྱས་ཡོད་ཀྱང་། ཉེ་བའི་ཆར་ནས་ཁུལ་དེར་སློབ་ཞུགས་བོད་རིགས་སློབ་མའི་གྲངས་ཉུང་དུ་ཕྱིན་ཡོད་པས། དཔལ་འབྱོར་མཁོ་སྒྲུབ་སོགས་ཀྱི་དཀའ་ངལ་ལ་བརྟེན་ནས་གོ་སྒྲིག་ཞུ་བར་དཀའ་ངལ་འཕྲད་པ་དང་། སློབ་ཕྲུག་ལྷན་ཚོགས་གཞན་གྱིས་ཀྱང་བདག་སྐྱོང་མ་བྱས་པས། ལས་གཞི་གལ་ཆེན་འདི་བརླག་ཉེན་ཆེ་བས། སློབ་ཕྲུག་ཁག་ཅིག་གིས་མ་སྐུལ་དང་བླངས་ཀྱིས་གོ་སྒྲིག་ཞུ་ཡི་ཡོད་པས། རྒྱ་གར་ནང་གི་བོད་རིགས་སློབ་ཕྲུག་གི་ལྷན་ཚོགས་རྣམས་ཀྱིས་མཉམ་ཞུགས་ཀྱིས་རྒྱབ་སྐྱོར་བྱེད་པ་དང་། བོད་མི་ཚོགས་སྒེར་ཚང་མས་བསམ་བློ་དང་དཔལ་འབྱོར་གྱི་རྒྱབ་སྐྱོར་བྱེད་པའི་འབོད་སྐུལ་བྱས་སོང་།
གོ་སྒྲིག་ཚོགས་ཆུང་གིས་སྤེལ་བའི་གསལ་བསྒྲགས་ནང་། ཉག་ཕྲ་བའི་བོད་མི་འཐབ་རྩོད་ཀྱི་དུས་འདིར་མི་རབས་འདིའི་བོད་རིགས་གཞོན་སྐྱེས་ཚོས་རང་མི་རིགས་དང་སྤྱི་ཚོགས་ལ་འགན་འཁུར་གྱི་བསམ་བློ་དང་དོན་གཉེར་བྱེད་མཁན་ལོ་རེ་ནས་ཇེ་ཉུང་དུ་འགྲོ་བ་སོགས་ཀྱི་བློ་ཚབས་ཡོད་པས་གཞོན་སྐྱེས་འདུ་འཛོམས་ཀྱི་ལས་གཞི་འདི་ལྟ་བུ་ཞིག་ཁ་ཚ་དགོས་གཏུགས་སུ་མཐོང། ལས་གཞི་འདིའི་ནང་རྒྱ་གར་རྒྱལ་ཡོངས་བོད་རིགས་སློབ་ཕྲུག་གི་ངོ་བོ་ལས་གྲུབ་པའི་ཚོགས་པ་བཅུ་གཅིག་དང་བོད་རིགས་གཞོན་སྐྱེས་སུམ་བརྒྱ་ལྷག་ལ་ཤེས་ཡོན། རིག་གཞུང་འཁྲབ་བསྟོན། རྩེད་རིགས། གློག་བརྙན་བཟོ་སྐྲུན། བགྲོ་གླེང་གཏམ་བཤད། སོགས་ལ་གོ་སྐབས་བསྐྲུན་ཐུབ་པ་དང་། དེ་བཞིན་སློབ་ཕྲུག་མཐུན་ཚོགས་ཀྱི་ཚོགས་གཙོ་ཁག་ལས་གྲུབ་པའི་དམིགས་བསལ་ཚོགས་འདུ་བསྡུ་སྐོང་གི་ལས་འཆར་གོ་སྒྲིག་ཞུ་འགྱུར་གཙོ་བོ་དམིགས་ནས་ཡོད་པ། འདུ་འཛོམས་དེ་འདྲ་ཞིག་གོ་སྒྲིག་ཞུ་དགོས་དོན་ནི་བོད་རིགས་གཞོན་སྐྱེས་རྣམས་ནི་མི་རིགས་ཀྱི་སོན་རྩ་དང་དེ་དག་ལ་ངེས་པར་དུ་མཁོ་བ་ནི་རང་མི་རིགས་ཀྱི་སྐད་ཡིག་དང་རིག་གཞུང་རྒྱུས་ལོན་དང་གནང་རྒྱུ། སློབ་ཕྲུག་གི་ཚོགས་པ་རྣམས་ནི་རང་རེའི་སྤྱི་ཚོགས་ཀུན་གྱི་འགོ་ཁྲིད་ནུས་པ་སྐྱེད་སྲིང་བྱེད་སའི་གཞི་རྟེན་གཙོ་བོ་དེ་རེད། དེ་བཞིན་མཐོ་རིམ་སློབ་མ་ནང་ཁུལ་བསམ་ཚུལ་བརྗེ་ལེན་དང་བོད་དོན་དྲིལ་བསྒྲགས་ཀྱི་ལས་འཆར་སྤེལ་རྒྱུ་བཅས་ཡིན་སྐོར་འཁོད་འདུག
གོ་སྒྲིག་ཚོགས་ཆུང་གིས་ཚོད་དཔག་བྱས་པར་གཞིགས་ན་འདུ་འཛོམས་ཀྱི་འགྲོ་སོང་འབུམ་ལྔ་དང་ཁྲི་དྲུག་ཙམ་འགྲོ་རྒྱུ་ཡིན་འདུག་པ་དང་། ད་ལྟའི་ཆར་ཞལ་འདེབས་སྒོར་ཁྲི་བདུན་དང་ལྔ་སྟོང་ཙམ་རག་འདུག་པས། དཔལ་འབྱོར་མཁོ་སྒྲུབ་ཀྱི་ལས་འགུལ་མུ་མཐུད་སྤེལ་རྒྱུ་ཡིན་འདུག་པས། ཚོགས་སྒེར་ཚང་མས་རྒྱབ་སྐྱོར་གནང་རོགས་ཞུས་སོང་།
འདུ་འཛོམས་དེ་ཟླ་༩ པའི་མཇུག་དང་ཟླ་༡༠ པའི་མགོ་སྟོད་ཞིག་ལ་འཚོགས་རྒྱུ་ཡིན་འདུག་པ་དང་། དེ་ཡང་ལྷོ་ཕྱོགས་བོད་མིའི་གཞིས་སྒར་སྦེལ་ཀོབ་ཏུ་འཚོགས་གཏན་འཁེལ་ཡང་། དཔལ་འབྱོར་གྱི་གནས་སྟངས་རྐྱེན་པས་ག་དུས་འཚོགས་ཐུབ་མིན་གཏན་འཁེལ་བཟོ་རྒྱུ་ཁག་པོ་ཡིན་འདུག
དེ་བཞིན་བོད་རིགས་སློབ་མ་ཁག་ཅིག་གིས་ས་གནས་ཀྱི་སློབ་མའི་ལྷན་ཚོགས་ནང་ཚོགས་མིར་མི་ཞུགས་པ་དང་། ཞུགས་མཁན་རྣམས་རྒྱུན་ལས་ཀྱི་ལས་ཁུར་མི་བྱེད་པ་སོགས་སྤྱི་པའི་ལས་དོན་ལ་འཁུར་ལེན་མཁན་ཉུང་དུ་འགྲོ་བཞིན་ཡོད་པས། ཕ་མ་དང་སྤྱི་ཚོགས་ཁྱོན་ཡོངས་ནས་སྤྱི་པའི་ལས་དོན་གྱི་གལ་གནད་སློབ་གསོ་གཏོང་རྒྱུ་གལ་ཆེན་ཆགས་ཡོད་སྐོར་ཀྱི་འབོད་སྐུལ་བྱས་སོང་།།
གསར་འགོད་པ་སྐལ་བཟང་དོན་གྲུབ།


text:
༄༅།།དར་རྒྱས་བསྟན་འཛིན་གྱི་གློག་བརྙན་ >ཞེས་པ་ཕབ་སྐྲུན་
ལེགས་འགྲུབ་བྱུང་བ།
གསར་འགྱུར་སྤེལ་དུས། (2015ལོའི་ཟླ་ 06ཚེས་17ཉིན། 16:13) (རྩོམ་སྒྲིག་འགན་འཁུར་པ། བཀྲ་ཤིས།)
འཁྲབ་ཁྲིད་པ་དར་རྒྱས་བསྟན་འཛིན།
མི་དམངས་དྲ་བའི་འཕྲིན། གཏམ་རྒྱུད་གློག་བརྙན་ >ཞེས་པ་དེ་2015ལོའི་ཟླ་2པར་མཚོ་སྔོན་ཞིང་ཆེན་ཡུལ་ཤུལ་བོད་རིགས་རང་སྐྱོང་ཁུལ་ནང་ཆེན་རྫོང་ནས་ཕབ་སྐྲུན་ལེགས་འགྲུབ་བྱུང་བ་དང་། གློག་བརྙན་འདི་ནི་དམིགས་གསལ་གྱི་ཁོར་ཡུག་ཅིག་ནས་ཕབ་སྐྲུན་བྱས་ཏེ་དམིགས་གསལ་གྱི་བརྗོད་བྱ་ཞིག་བརྗོད་གཞི་བྱས་པའི་གློག་བརྙན་ཞིག་རེད།
དར་རྒྱས་བསྟན་འཛིན་ནི་མཚོ་སྔོན་ཞིང་ཆེན་ཡུལ་ཤུལ་ཁུལ་ནང་ཆེན་རྫོང་གི་མི་ཡིན་ལ། སྔ་གཞུག་ཏུ་ནུབ་བྱང་མི་རིགས་སློབ་གྲྭ་ཆེན་མོ་དང་ཀྲུང་གོའི་བརྙན་གཏོང་སློབ་ཆེན། པེ་ཅིང་གློག་བརྙན་སློབ་གླིང་སོགས་སུ་འགྲིམ་ནས་བོད་ཀྱི་སྐད་བརྡ་དང་རྩོམ་རིག འཁྲབ་ཁྲིད་དང་འཁྲབ་གཞུང་སྒྲིག་སྦྱོར་གྱི་སྐོར་ལ་སློབ་སྦྱོང་བྱས། མིག་སྔར་གློག་བརྙན་གྱི་འཁྲབ་ཁྲིད་དང་སྒྲིག་སྦྱོར་གྱི་ལས་ཀ་གཉེར་བཞིན་ཡོད། གཏམ་རྒྱུད་གློག་བརྙན་ >དང་།  >  >ཞེས་པ་བཅས་དང་། ཀྲུང་གོའི་ལོང་བའི་དངོས་བཤུས་གློག་བརྙན་ >དང་།  >  >སོགས་ནང་གི་འཁྲབ་སྟོན་པ་བྱས་མྱོང་། གཞན་པདྨ་ཚེ་བརྟན་གྱི་འཁྲབ་ཁྲིད་བྱས་པའི་གློག་བརྙན་གསར་པ་ >ཞེས་པའི་ནང་དུ་ཡང་འཁྲབ་ཁྲིད་པ་གཞོན་པའི་འགན་འཁུར་མྱོང་།  >ཞེས་པ་འདི་ནི་དར་རྒྱས་བསྟན་འཛིན་ཁོ་རང་གིས་རྩོམ་སྒྲིག་དང་འཁྲབ་ཁྲིད་ཀྱི་འགན་འཁུར་བའི་གཏམ་རྒྱུད་གློག་བརྙན་ཞིག་རེད།


text:
༄༅།།རང་རྒྱལ་གྱིས་ཞིང་ཆེན་བཞིའི་བོད་རིགས་ས་ཁུལ་དུ་མི་ཁྲི་270ལྷག་ཙམ་ལ་ཐུམ་འབུའི་
ནད་གྲལ་བཤེར་བྱས་པ།
གསར་འགྱུར་སྤེལ་དུས། (2017ལོའི་ཟླ་ 09ཚེས་29ཉིན། 10:27) (རྩོམ་སྒྲིག་འགན་འཁུར་པ། སྙིང་ལྕགས།)
མི་དམངས་དྲ་བའི་འཕྲིན། ཉེ་སྔོན། རྒྱལ་ཁབ་ཀྱིས་ཞིང་ཆེན་བཞིའི་བོད་རིགས་ས་ཁུལ་ལ་བདེ་ཐང་དབུལ་སྐྱོར་བྱེད་ཤུགས་རྒྱུན་ཆད་མེད་པར་ཆེ་རུ་བཏང་བ་དང་ཐུམ་འབུའི་ནད་འགོག་བཅོས་ཁོ་ནའི་ཐད་རིམ་རྩིས་བརྒྱབ་ན། མི་ཁྲི་270ལྷག་ཙམ་ལ་གྲལ་བཤེར་བྱས་པ་རེད།
རྒྱལ་ཁབ་འཕྲོད་བསྟེན་དང་འཆར་བཙའ་ཨུ་ལྷན་གྱི་ཀྲུའུ་རེན་གཞོན་པ་ཝང་ཧྥེ་ཨན་གྱིས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། རྒྱལ་ཡོངས་ཀྱི་འཕྲོད་བསྟེན་དང་འཆར་བཙའི་ཁོངས་གཏོགས་ཀྱིས་ཀན་སུའུ་དང་། མཚོ་སྔོན། སི་ཁྲོན། ཡུན་ནན་སོགས་ཞིང་ཆེན་བཞིའི་བོད་རིགས་ས་ཁུལ་གྱི་འཕྲོད་བསྟེན་དང་འཆར་བཙའི་བྱ་གཞག་འཕེལ་རྒྱས་ཐད་རོགས་སྐྱོར་ཧུར་ཐག་བྱས་པ་མ་ཟད། ད་དུང་བདེ་ཐང་དབུལ་སྐྱོར་གྱི་ལས་དོན་ཡང་སྤེལ་ཡོད། ཞིང་ཆེན་བཞིའི་བོད་རིགས་ས་ཁུལ་གྱི་སྨན་བཅོས་འཕྲོད་བསྟེན་ཐོན་ཁུངས་རྒྱུན་ཆད་མེད་པར་མང་དུ་སོང་བ་དང་། ཞབས་ཞུའི་ནུས་པ་རྒྱུན་ཆད་མེད་པར་ཆེ་རུ་འགྲོ་བ། མང་ཚོགས་ཀྱི་བདེ་ཐང་དམིགས་ཚད་ཁག་བརྟན་པོའི་ངང་འཕར་བ། བདེ་ཐང་དབུལ་སྐྱོར་དང་འཕྲོད་བསྟེན་དང་འཆར་བཙའི་བྱ་གཞག་འཕེལ་རྒྱས་མྱུར་པོ་བཅས་བྱུང་ཡོད།
རྒྱལ་ཁབ་ཀྱིས་ཀྲུང་དབྱང་གི་གཏོང་སྤྲོད་གཞན་སྒྱུར་སོགས་ཀྱི་ཐབས་ལ་བརྟེན་ནས་ཞིང་ཆེན་བཞིའི་བོད་རིགས་ས་ཁུལ་དུ་ཐུམ་འབུའི་ནད་དང་གྲུམ་བུ་ཚིགས་ཆེན་ནད་སོགས་ས་ཁུལ་གྱི་ནད་དང་འགོ་ནད་འགོག་བཅོས་ནུས་པ་འཛུགས་སྐྱོང་བྱེད་པར་ཤུགས་སྣོན་བརྒྱབ་པ་དང་ཐུམ་འབུའི་ནད་ཕྱོགས་བསྡུས་འགོག་བཅོས་ཀྱི་ཚོད་ལྟ་ཧུར་ཐག་བྱས་ནས་མི་ཁྲི་270ལྷག་ཙམ་གྱི་གྲལ་བཤེར་ལས་དོན་ལེགས་གྲུབ་ཟིན་ཏེ་ཞིང་འབྲོག་ཁུལ་མང་ཚོགས་ཀྱི་བདེ་ཐང་ཆུ་ཚད་མཐོ་རུ་ནུས་ལྡན་ཕྱིན་ཡོད། མིག་སྔར་སི་ཁྲོན་དང་། ཀན་སུའུ། མཚོ་སྔོན་བཅས་ཀྱི་གྲུམ་བུ་ཚིགས་ཆེན་ནད་ཚོད་འཛིན་ནུས་ལྡན་ཐུབ་ཡོད། སི་ཁྲོན་དང་ཀན་སུའུ་བོད་རིགས་ས་ཁུལ་དུ་གྲུམ་བུ་ཚིགས་ཆེན་ནད་མེད་པ་བཟོས་པའི་གྲོང་ཚོ་100%དང་98.6%སོ་སོར་ཟིན་གྱི་ཡོད།
རྒྱལ་ཁབ་འཕྲོད་བསྟེན་དང་འཆར་བཙའ་ཨུ་ལྷན་གྱིས་ངོ་སྤྲོད་བྱས་པར་གཞིགས་ན། ཉེ་བའི་ལོ་ཤས་རིང་འབྲེལ་ཡོད་ཞིང་ཆེན་གྱིས་མི་འབོར་དབུལ་པོའི་སྨན་བཅོས་འགན་བཅོལ་གྱི་འགྲོ་སོང་རྩིས་ཞུའི་བསྡུར་ཚད་མང་དུ་གཏོང་བ་དང་མི་འབོར་དབུལ་པོ་ནད་གཞི་ཚབས་ཆེན་གྱི་སྨན་བཅོས་རོགས་སྐྱོབ་ཁྱབ་ཁོངས་ནང་འཇུག་པ་སོགས་ཀྱི་བྱ་ཐབས་སྤྱད་ནས་ཞིང་ཆེན་བཞིའི་བོད་རིགས་ས་ཁུལ་གྱི་གྲོང་གསེབ་ཀྱི་མི་འབོར་དབུལ་པོའི་འགན་ལེན་ཆུ་ཚད་རྒྱུན་ཆད་མེད་པར་མཐོ་རུ་བཏང་ཡོད། པེ་ཅིང་དང་། ཐེན་ཅིན། ཧྲང་ཧའེ། ཅང་སུའུ། ཀྲེ་ཅང་། ཧྲན་ཏུང་། ཀོང་ཏུང་། ཧྲེན་ཀྲེན་སོགས་ཞིང་ཆེན་དང་གྲོང་ཁྱེར་བརྒྱད་ཀྱིས་ཞིང་ཆེན་བཞིའི་བོད་རིགས་ས་ཁུལ་ལ་ཁ་གཏད་རོགས་སྐྱོར་བྱེད་ཤུགས་ཆེ་རུ་བཏང་བ་དང་སྨན་བཅོས་འཕྲོད་བསྟེན་རྣམ་གྲངས་ཀྱི་བོད་སྐྱོར་དང་རིག་ནུས་བོད་སྐྱོར་ལས་དོན་ཤུགས་ཆེན་སྤེལ་ཡོད་པ་རེད། 2016ལོ་ཁོ་ནར་ཞིང་ཆེན་དང་གྲོང་ཁྱེར་8ཀྱིས་ཞིང་ཆེན་བཞིའི་བོད་རིགས་ས་ཁུལ་དུ་རོགས་སྐྱོར་མ་དངུལ་སྒོར་དུང་ཕྱུར་6.9བཏང་ཡོད།
ཞིང་ཆེན་བཞིའི་བོད་རིགས་ས་ཁུལ་ནི་རྒྱལ་ཁབ་ཀྱིས་གཙོ་གནད་ཐོག་རྒྱབ་སྐྱོར་བྱ་རྒྱུར་གཏན་འཁེལ་བྱས་པའི་ཤིན་ཏུ་དབུལ་པོའི་ས་ཁུལ་ཡིན་ཞིང་། 2016ལོའི་ལོ་མཇུག་བར་དབུལ་པོ་ཆགས་ཚད་སྔར་བཞིན་20%ཡས་མས་སུ་གནས་པ་དང་ནད་གཞིས་རྐྱེན་པས་དབུལ་པོ་ཆགས་པ་ནི་ཁྱིམ་ཚང་དབུལ་པོར་འགྱུར་རྐྱེན་གཙོ་བོའི་གྲས་ཤིག་ཡིན། ཐུམ་འབུའི་ནད་དང་གྲུབ་བུ་ཚིགས་ཆེན་ནད་སོགས་ས་མཐོར་ཐོན་མང་བའི་ནད་གཞིས་མང་ཚོགས་ཀྱི་བདེ་ཐང་ལ་གནོད་འཚེ་ཚབས་ཆེན་བཟོ་ཡི་ཡོད།


text:
བསེ་རག་ཞེས་པ་ནི་ག་འདྲ་ཞིག་ཡིན་པ་དང་གནོད་པ་ཇི་འདྲ་སྐྱེལ་བ་རེད།
རཱ་ག་ཨ་སྱའི་གཏོར་འབུམ་ལས། བསེ་རག་རི་ཞོན་སྤུན་དགུའི་ཚོགས།། ཞེས་དང་། མདོས་གླུད་ཞེ་དགུ་མ་ལས། བསེ་རག་མི་ཡི་རྒྱལ་བོ་ནི།གཞོན་ནུ་དཔལ་སོགས་སྤུན་དགུ་བས།ཟས་ནོར་རྣམས་ལ་གནོད་འཚེ་བྱེད།བསེ་རག་འགོང་བོ་མང་བོའི་ཚོགས།ཞེས་པ་དང་མཐུན་ལ། བསེ་རག་གི་གཟུགས་ནི། ལོ་གླུད་ འགོང་བོ་དཀར་ཡས་ལན་ཆགས་ཚིམ་བྱེད་ལས། བསེ་རག་གི་རྒྱལ་བོ་ནི། མི་ལ་རྒྱལ་བོ་གཞོན་དཔལ་ཞེས་བྱ་བ་དེ། བུ་ཆུང་མཛེས་པ་གཡུ་རྣ་ཅན། མགོ་ལ་དངུལ་གྱི་ལྕོག་ཞུ་དང་། དར་འཕྲུ་བྱ་ཕོད་ལྡེམས་སེ་ཡོད་པ། ཤེལ་ཁྲབ་ལུས་ལ་གསོལ་ཞིང་། སྦ་དམར་གྱི་ཕུབ་ཆུང་རྒྱབ་ཏུ་འཁུར་བ། འཁོར་གསུམ་སྐེད་ལ་བསྐོར་ཞིང་། ལག་ན་བདུད་མོའི་རླུང་རྐྱལ་འཛིན་པ། རི་བོང་སྔོན་མོ་ལ་བཅིབ་ཞིང་། ཕུ་བོ་ཆེ་འབྲིང་ཆུང་གསུམ་སོགས་བསེ་རག་སྤུན་དགུས་བསྐོར་བ། བྱ་སྲེག་པ་བདུན་ནི་ཀླད་ན་ལྡིང་བའོ།རང་ཅག་གིས་མི་ལ་ཙེ་ཙེ་ཟེར་ བའང་འདི་ཡིན་ནོ།། འདིས་བྱེད་ལས་ནི། གཏོ་ཆོག་དེ་ལས། ཁྱད་པར་འབྲས་བུ་ལོ་ཏོག་ལ།བར་དུ་ གཅོད་ཅིང་གནོད་བྱེད་པའི།བསེ་རག་ལྟོགས་འདོད་རྣམས་ལ་བསྔོ།ཞེས་པ་ལས་ཤེས་སོ།
ཡང་ཀརྨ་ཆགས་མེད་ཀྱི་འདྲེ་དགུ་སྐྱས་འདེབས་ལས་མི་ལའི་རྣམ་པ་འདི་འདྲགཞིག་གསུངས་ཏེ། ཕ་ཙ་ཀ་བྱི་ལ་མགོ་དང་མ་ཅུ་ཏྲ་ཅི་ར་མ་གཉིས་ཀྱི་བུར་འདྲེ་ལ་སྔ་བ་མི་ལ་ཙ་ཏྲ་བྱུང་། དེའི་ལུས་བོ་ཆུ་རུས་ཀེང་ རུས་ཅན་ལ། ནུ་མ་བསྣུན་པས་བརྣངས་ནས་ཤི། རོ་དེ་རྒྱལ་བུ་མཐིང་གེའི་མཁར་རྩར་སྦས་བར་བཤད་ལ། མི་ལ་དེ་ཁྱི་དང་བསྡེབས་པ་ལས་མི་ལ་ཁྱི་གུ། ཕག་དང་བསྡེབས་པ་ལས་ཕེ་གུ དེ་ལྟར་མི་ལ་རེའུ་ཚེ། མི་ལ་ལུ་གུ མི་ལ་བྱིའུ་ཆུང་། ཉེལ་ཆུང་། སྐྱ་ཀ སྦལ་བ། རྨོང་ཚེ། སྲེ་མོང་སོགས་བྱུང་བར་བཤད་དོ།
ཡང་གོང་གསལ་གྱི་རྣམ་པ་དང་མི་མཐུན་པ་ཞིག་ལ། བསེ་རག་རྫོང་ཐོབ་བསྡུས་པ་ཞིག་ལས། དབུལ་སྲི་བསེ་རག་ལྟོགས་འགོང་ནི།མི་རྒན་ཉམ་ཐག་སྣོད་སྟོང་ཁུར།བསེ་རག་འབུམ་གྱིས《བྱིས་པ་གཅེར་བུ་དུ་མས་བསྐོར་བ》འཁོར་གྱིས་བསྐོར།ཡོད་ལ་མི་དགའ་མེད་ལ་དགའ།གང་ལ་མི་དགའ་སྟོང་ལ་དགའ། ནོར་སྒྲུབ་བྱེད་ལ་འགབ་འདྲེར་སྡང་།སྣོད་བཅུད་མངའ་ཐང་ཉམས་པར་བྱེད།བློ་ཉེས་ཚོང་ཉེས་མི་ཁ་གཏོང་།བཟའ་ བཏུང་གོས་རྒྱན་སྲིས་ལ་བརྐུ།ཁྱད་པར་ལན་ཆགས་རྗེས་སུ་སྙེགས།ཞེས་གསུངས་པ་དང་།
བསེ་རག་ཞུགས་པའི་རྟགས་སུ། ཀརྨ་ཆགས་མེད་ཀྱི་བསེ་རག་བཀར་ཐབས་ལས། བསོད་ནམས་ཆུང་ བའི་སེར་སྐྱ་འགའ་ཞིག་ལ།ཁྱིམ་དུ་ལྟོགས་འགོང་དབུལ་སྲི་བསེ་རག་ཞུགས།ཁྱིམ་ལ་ཚ་འུབ་དྲོད་མེད་ཤིན་ཏུ་གྲང་།དོན་མེད་འགྲིམ་པ་ཕྱིན་ན་ལྟོགས་སྣང་སྐྱེ།བཟའ་བཏུང་བྱིན་ཀྱང་མི་མགུ་དགའ་སྣང་མེད།གོས་དང་ལུས་མདོག་སྐྱ་ཞིང་བཀྲག་མདངས་མེད།ཕུག་སྲིས་ཟད་མགྱོགས་གློ་བུར་འུད་འུད་ཟད།བཟའ་མི་མི་མཐུན་ནང་འཐབ་ནུབ་འཐབ་བྱེད།བློ་ཉེས་ཚོང་ཉེས་གོད་ཁ་རྒྱུན་མི་ཆད།ལོ་ཐོག་མི་སྐྱེ་སད་སེར་གོད་ཁ་ལྡང་།ཞོ་ལད་ཆང་ལད་འོ་རུལ་མར་མི་ཐོན།ནས་འབབ་མེད་ཅིང་ནོར་ལ་སྐམ་འགོང་ཞུགས།མི་མང་ཟས་ནོར་ལ་སོགས་བགོ་བའི་ཚེ།ཀུན་ལས་ཆུང་ཞིང་ངན་པ་རང་གིས་འཐོབ།གཡོ་བསྐོར་གཟབ་ཅིང་བྱས་ཀྱང་ངན་ཞིང་ལད།རྒྱན་དང་ཤོ་སྐུག་གང་བཞག་མི་ལ་ཤོར།ཅི་བསམ་བྱ་བ་ཐམས་ཅད་ལོག་པར་འགྲོ།བཟའ་བཏུང་མང་དུ་བྱས་ཀྱང་རྒྱག་རྒྱུ་མེད།དེ་དག་བསེ་རག་ལྟོགས་འགོང་ཞུགས་རྟགས་ཡིན།ཞེས་སོ།
རྫོང་འདེབས་ལ་མར་མེ། འོ་རུལ། ཞོ་ལད། ཆང་སྐྱུར། སྦང་མ། སྤྲ་བ། རུས་པ། ཚྭ་སྒོག་གཡེར་ གསུམ། ཡོས་སྙིགས། མི་ཕྱུགས་ཀྱི་དྲི་གླུད་ཆངས་བུ་ཟན་རིལ་བརྒྱ་རྩ་བརྒྱད་ལ། འོ་ཆབ་ཀྱིས་བྲན་ཏེ། ཡོན་བདག་ཕོ་མོ་ངོ་གནག་ཅིང་། གྲི་བཏོན་ནས་ཧ་ཧ་བརྗོད་ཅིང་། གཞན་གྱིས་སྐམ་ཡུས་སླ་ང་བརྡུང་ཤིང་རྗེས་ནས་དེད།སྔགས་པས་བདུད་རྩི་འཁྱིལ་བའི་སྔགས་བརྗོད་དེ་གུ་གུལ་དང་རྡོ་ཐུན་གྱིས་བྲབ་ནས་དེད། ཁང་ཁྱིམ་མི་མཐོང་བའི་སར་རྒྱ་ལམ་ཞིག་ཏུ་འཕང་ནས་རང་དང་བསེ་རག་གི་བར་མེ་ཆུ་རླུང་གསུམ་གྱིས་ ཆོད་པར་སྒོམ་ནས་ཕྱི་མིག་མི་ལྟ་བར་འོང་དགོས་སོ།


text:
༄༅། །ཤེས་རིག་དཔར་ཁང་གི་ལོ་རྒྱུས་སྙིང་བསྡུས།
རྟེན་འབྱུང་རང་དབང་སྨྲ་བའི་སྟོན་པ་དང༌། །
རྒྱལ་བ་བཞིན་དུ་ལུང་བསྟན་ཙོང་ཁ་པ། །
ཞི་བདེའི་དེད་དཔོན་བསྟན་འཛིན་རྒྱ་མཚོའི་སྡེས། །
དགེ་ལེགས་དངོས་པོའི་མེ་ཏོག་ཆར་དུ་སྙིལ། །
སྔོན་གྱི་ཆོས་རྒྱལ་ལོ་པཎ་ཐམས་ཅད་ཀྱིས། །
དཀའ་བརྒྱས་བསྒྲུབས་པའི་གཅེས་ནོར་རིག་གཞུང་རྣམས། །
མི་ཉམས་ཡུན་དུ་གནས་དང་སྤེལ་བ་ཡི། །
དཔར་ཁང་འདི་ཡི་ལོ་རྒྱུས་སྙིང་བསྡུས་བྲི། །
དེ་ལ་འདིར་བོད་གཞུང་ཤེས་རིག་དཔར་ཁང་གི་ལོ་རྒྱུས་སྙིང་བསྡུས་སུ་བརྗོད་པ་ལ་དྲུག་སྟེ། དང་པོར་དབུ་ཇི་ལྟར་བརྙེས་པའི་ཚུལ། དེ་ལྟར་དབུས་བསྙེས་དགོས་པའི་དམིགས་ཡུལ། དམིགས་ཡུལ་དེ་སྒྲུབ་པའི་ཆ་རྐྱེན། དམིགས་ཡུལ་སྒྲུབ་པ་པོ་འགན་འཛིན་བྱུང་རིམ། ཤེས་རིག་དཔར་ཁང་གི་གྲུབ་འབྲས། མ་འོངས་པའི་ལས་འཆར་རོ།།
དང་པོ། ཇི་ལྟར་དབུ་བརྙེས་པའི་ཚུལ།
བོད་གཞུང་ཤེས་རིག་དཔར་ཁང་འདི་དབུ་ཇི་ལྟར་བརྙེས་པའི་ཚུལ་ནི། ྋསྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་རྩ་འགང་ཆེ་བའི་བཀའ་སློབ་དང་སྦྲགས། སྐུ་སྒེར་གཟིམས་ཆུང་ནས་མ་རྩ་གསོལ་རས་གནང་ཞིང༌། དེ་སྟེང་ཕྱི་ཁག་ནས་བུ་ལོན་ཐོག་བོད་གཞུང་ཤེས་རིག་ལས་ཁུངས་ནས་ཐུགས་ཁུར་ཆེ་བཞེས་ཀྱིས་ཕྱི་ལོ་ ༡༩༦༡ ཟླ་ ༥ ཚེས་ ༢༣ ལ་ཐོག་མའི་དབུ་འཛུགས་གནང་ཞིང༌། དེ་ནས་བཟུང་སྟེ་བོད་ཀྱི་རིག་གཞུང་བཀའ་བསྟན་གཉིས་གཙོ་བོར་གྱུར་པའི་རྩ་འགང་ཆེ་བ་རྣམས་འཚོལ་སྡུད་ཀྱིས་བོད་ཡིག་བཀོལ་སྤྱོད་བྱེད་པའི་རང་གི་སྤྱི་ཚོགས་དང༌། དེ་ལས་གཞན་པའི་ཡུལ་གྲུ་དུ་མའི་ནང་དུ་འགྲེམ་སྤེལ་ཅི་ནུས་བྱེད་དང་བྱེད་བཞིན་པའི་སྒོ་ནས་བོད་ཀྱི་རིག་གཞུང་ལ་སྲི་ཞུ་བླ་ལྷག་ཏུ་བསྒྲུབས་ཅིང༌། ད་ལྟའི་ཆར་གཞུང་འབྲེལ་གྱི་ཚོགས་པའམ་ལས་ཁུངས་རྙིང་གྲས་ཤིག་ཀྱང་ཡིན་ནོ།།
གཉིས་པ། དེ་ལྟར་དབུ་བརྙེས་པའི་དམིགས་ཡུལ་དང་དགོས་མཁོ།
རང་རེའི་བོད་ཀྱི་སྣོད་བཅུད་ཡོངས་རྫོགས་རྒྱ་ནག་དམར་ཕྱོགས་ནས་བཙན་འཕྲོག་བྱས་ཏེ། རྩ་ཆེའི་ཆོས་དང་རིག་གཞུང་གི་གླེགས་བམ་ཆེ་ཕྲ་ཐམས་ཅད་རྩ་གཏོར་བཏང་སྟེ་མིང་གི་ལྷག་མར་བཟོས་པའི་བཀའ་བསྟན་ལ་སོགས་པའི་གསུང་རབ་རྣམས་སླར་གསོ་ཐུབ་ཐབས་དང༌། ལྷག་པར་རང་རིགས་བོད་ཀྱི་མ་འོངས་པའི་སོན་རྩ་སློབ་ཕྲུག་རྣམས་ལ་ཆེད་དུ་དམིགས་ནས། རང་ཉིད་ཀྱི་ཆོས་དང་སྐད་ཡིག་རྒྱལ་རབས་ལོ་རྒྱུས་སོགས་ཚང་བའི་སློབ་དེབ་སྔོན་འགྲོ་དང་པོ་ནས་འཛིན་གྲྭ་བཅུ་གཉིས་བར་དང༌། དེ་ཡན་གྱི་སུམ་རྟགས་སྙན་གསུམ་ལ་སོགས་པའི་སྐོར་དང། མདོར་ན་བོད་ཀྱི་ཐུན་མོང་མ་ཡིན་པའི་རིག་གནས་ཆེ་ཆུང་བཅུ་ཡི་སློབ་དེབ་ཉེར་མཁོའི་རིགས་ཡོངས་རྫོགས་དཔར་བསྐྲུན་མཁོ་འདོན་ཞུ་ཐུབ་པ་བྱ་རྒྱུ་དེ་ཤེས་རིག་དཔར་ཁང་གི་དམིགས་ཡུལ་ཡིན་ལ་དགོས་མཁོ་ཡང་ཡིན་ལ། བོད་ཀྱི་ཆོས་རིག་ལ་དོ་སྣང་ཅན་དང་རི་བོ་ཧི་མ་ལ་ཡི་རི་རྒྱུད་ལ་སོགས་པར་གནས་པའི་དད་ལྡན་ཕྱི་ནང་གི་མི་རིགས་རྣམས་ཀྱི་རེ་འདུན་ཆ་ཙམ་སྐོང་ཆེད་ཐུགས་མཁོ་བཀའ་མངགས་རྣམས་དཔར་བསྐྲུན་འགྲེམ་སྤེལ་ཞུ་ཐུབ་པར་ཡོད་ལ། རྗེས་སུའང་སྤུས་ཚད་ཇེ་ལེགས་ཐོག་མུ་མཐུད་དེ་དགོས་འདུན་བསྐོང་ཐུབ་པ་བྱ་རྒྱུའི་དམིགས་ཡུལ་གཙོ་གཟུང་བྱས་ཡོད།
གཞན་ཡང་ད་ལྟའི་སྐབས་རྒྱ་གར་འཕགས་པའི་ཡུལ་དུ་རང་དབང་དམངས་གཙོའི་རྒྱལ་ཁབ་ཀྱི་ཁྲིམས་ལུགས་དང་མཐུན་པའི་ཡར་རྒྱས་གོང་འཕེལ་གཏོང་ཐུབ་པར་འབད་བརྩོན་བྱ་བཞིན་དང༌། མ་འོངས་བོད་ཀྱི་བདེན་མཐའ་གསལ་སྐབས་ད་ལྟའི་ཤེས་རིག་དཔར་ཁང་གི་ལས་ཁུངས་ལྟེ་གནས་དེ་ལྷ་སར་འཛུགས་རྒྱུ་དང༌། ཡན་ལག་ལས་ཁུངས་ཁག་ནི་སྟོད་མངའ་རིས་ནས་སྨད་མདོ་ཁམས་བར་གྱི་ས་ཆ་གང་སར་གསར་འཛུགས་བྱ་རྒྱུའི་དམིགས་ཡུལ་ཞིག་ད་ལྟ་ནས་བཟུང་ཡོད།
གསུམ་པ། དམིགས་ཡུལ་བསྒྲུབ་པའི་ཆ་རྐྱེན།
གསུམ་པ་དམིགས་ཡུལ་བསྒྲུབ་པའི་ཆ་རྐྱེན་ལ་བཞི་སྟེ། ཤེས་དཔར་གྱི་ས་ཁང་དང་ས་གཞིས། ཤེས་དཔར་གྱི་འཛིན་སྐྱོང་གནས་སྟངས། ལས་བྱེད་གང་ཡོད་ཀྱི་གནས་སྟངས་སྐོར། ལས་དོན་དཔར་བསྐྲུན་གྱི་སྐོར་རོ།།
༼༡༽ ཤེས་དཔར་གྱི་ས་ཁང་དང་ས་གཞིས།
ཕྱི་ལོ་ ༡༩༧༥ ལོར་ཌལ་ཧོར་བདེ་དོན་ནས་ཤེས་རིག་དཔར་ཁང་དུ་འགན་འཛིན་དགའ་ཤར་བློ་བཟང་ཚུལ་ཁྲིམས་ལ་ཤེས་རིག་བཀའ་བློན་སྐུ་ངོ་ཀུན་བདེ་གླིང་མཆོག་ནས་བསྐོ་བཞག་ཕྱི་ལོ་༡༩༧༥།༥།༡ ཉིན་བསྩལ་སྐབས་ལས་བྱེད་པར་གླ་ཕོགས་རྩ་ཆད་དང་ཁང་བདག་ནས་ཁང་པའི་སྐོར་ཁྲིམས་གཏུགས་ཀྱིས་ཟླ་རེ་བཞིན་དུ་ཁྲིམས་ཁང་དུ་བསྟར་ཆགས་ལོ་གཉིས་རིང་འགྲོ་དགོས་སོགས་དཀའ་རྙོག་ཆེ་ཙམ་བྱུང་ཡོད་པ་མ་ཟད་ཤེས་དཔར་ཁང་གླ་དང༌། ལས་བྱེད་ཀྱི་ཕོགས། སློབ་དེབ་ཁྱོན་ཆེ་ལམ་སེང་དཔར་སྐྲུན་གྱི་ཆེད་དུ་ཤོག་བུ་སྣག་ཚ་གཏོས་ཆེ་དགོས་པར་བརྟེན། སྤྱི་སྒེར་ཁག་བཅུ་དགུ་ནས་དངུལ་བུན་བླངས་ཏེ། ཞོགས་སྔ་ལངས་དང་དགོང་ཕྱི་ཉལ་གྱིས་སྒོ་གསུམ་ཡོད་རྒུ་རྩལ་དུ་བཏོན་ཏེ་ལས་ཁུར་ཚགས་ཚུད་ཞུས་ཤིང༌། ྋགོང་ས་ྋསྐྱབས་མགོན་ཆེན་པོ་མཆོག་ནས་ཐུགས་སྣང་གཟིགས་སྐྱོང་ཆེན་པོས་གཟིམ་ཆུང་སྐུ་སྒེར་ནས་སྒོར། ༡༥༠༠༠།༠༠ གསོལ་རས་བསྩལ་གནང་བྱུང་བ་དེས་ཐུགས་བསྐྱེད་བྱིན་མཐུས། ལས་བྱུས་ལམ་ལྷོང་ཡར་རྒྱས་སུ་འགྲོ་ཐུབ་པ་བྱུང་བ་ལགས་ལ།
ཕྱི་ལོ་ ༡༩༧༩།༧།༧ ཉིན་ཤེས་རིག་དྲུང་ཆེ་སྐུ་ངོ་བློ་བཟང་བསྟན་འཛིན་རེག་ཀ་མཆོག་དང་ SMT.. R.K.BHARDVAJ རྡ་ས་བོད་གཞུང་སྨན་རྩིས་ཁང་གི་གཤམ་འོག་ཏུ་ས་ཆ་རྒྱ་ཁྱོན་ KANAL – 11 MARLAS 14 ཁང་པ་ཞིག་སྤུས་གཟིགས་གནང་ཐུབ་པ་བྱུང་ཡོད་པ་རེད།
ཕྱི་ལོ་ ༡༩༧༩ ལོར་ཤེས་དཔར་སྤོ་བཞག་མ་བྱས་གོང་ཐུགས་དམ་སྙན་སེང་དང་སྦྲགས་ཆོས་ཕྱོགས་ཀྱི་བྱ་བ་རྣམས་ལེགས་བསྒྲུབས་ཀྱིས་ཁང་པ་གསར་པར་སྤོ་བཞག་གནང་ཐུབ་པའི་ལས་གཞི་ལམ་ལྷོང་བྱུང་ཡོད།
ཕྱི་ལོ་ ༡༩༨༨།༢།༢༦ ཉིན་བོད་གཞུང་ཤེས་རིག་དཔར་ཁང་གི་རྡ་སའི་ཁང་པ་ཨར་ལས་ཀྱིས་ལས་ཤག་དང་གསུང་རབ་གླེགས་བམ་བཞུགས་ཡུལ་ཁང་མིག་ཆུང་ངུ་ལྔ་བཅུ་ང་བརྒྱད་གསར་རྒྱག་བྱས་ཐུབ་པ་བྱུང་ཡོད།
ཕྱི་ལོ་ ༡༩༨༥།༩།༢༨ འཁོད་གནས་ནང་ཤེས་རིག་ལྷན་ཁང་ལ་ཤེས་དཔར་འགན་འཛིན་མཆོག་གིས་ཡིག་ངག་གཉིས་ཐོག་བལ་ཡུལ་དང་ལྡི་ལི་གཉིས་ལ་ས་ཁང་ཉོ་ཆོག་པའི་བཀའ་འཁྲོལ་སྙན་སེང་ཞུས་དོན་ལྟར་བཀའ་འཁྲོལ་བསྩལ་ཡིག་གནང༌།
ཕྱི་ལོ་ ༡༩༨༥།༡༡།༡༢ ཉིན་རྡ་ས་བཞུགས་སྒར་བོད་ཀྱི་ཤེས་རིག་ལྷན་ཁང་ཁྱབ་ཁོང་ཤེས་རིག་དཔར་ཁང་ནས་རིག་གཞུང་ཁྱབ་སྤེལ་ཆེད་བལ་ཡུལ་མཆོད་རྟེན་ས་ཁུངས་སུ་གཞིས་ཆགས་བོད་རིགས་བཀྲ་ཤིས་དོན་གྲུབ་ལག་ནས་ས་ཆ་ཕུ་གྲུ ༣༢x༣༠ རྒྱ་ཁྱོན་ཡོད་པའི་ནང་ཁང་པ་སྟེང་ཤོད་ཁང་མིག་བརྒྱད་དང་ནུབ་བརྒྱུད་ཁང་ཆུང་བཅས་སྤུས་གཟིགས་ཞུ་ཐུབ་པ་བྱུང་ཡོད་པ་མ་ཟད༌། ཤེས་དཔར་དཔེ་དེབ་ཚོང་ཁང་ཞིག་ཀྱང་ཁང་གླའི་ཐོག་ཏུ་ཡོད། བོད་འགྲུལ་ཚོས་ཕྱག་དཔེ་བླུ་ཡོན་འདི་ནས་ཞུས་ཚེ་བལ་ཡུལ་བར་དོ་པོ་བསྔོགས་བཤེར་དང་འགྲུལ་བཞུད་དཀའ་རྙོག་ཆེ་བར་བརྟེན་བལ་ཡུལ་དུ་ཤེས་དཔར་ཡན་ལག་གསར་འཛུགས་ཐུབ་པར་ཕན་ཐོགས་ཆེན་པོ་བྱུང་ཡོད་སྙམ།
ཕྱི་ལོ་ ༡༩༨༦ ལོར་ལྡི་ལི་མ་ཇུ་ཀྲི་ལའི་ནང་བཞུགས་དམ་ཆོས་ལགས་ཀྱི་ཁྱིམ་ཚང་གཅིག་གི་ས་གཞི་ཨང་ ༢༢ ཅན་དང་གུར་རང་འགྲིགས་བོད་གཞུང་ཤེས་རིག་དཔར་ཁང་ནས་སྤུས་གཟིགས་གནང་འདུག
ཕྱི་ལོ་ ༡༩༨༧ ལོར་ཁང་པ་ཐོག་རྩེགས་གཉིས་ཅན་ལ། སྒོར་ཉིས་འབུམ་སུམ་ཁྲི་ཡིས་ཐོག་བརྩེགས་གསར་རྒྱག་ཞུས་འདུག་པ་དེ་དག་གིས་ལྡི་ལིའི་ཤེས་དཔར་ཡན་ལག་གི་ལས་ཁུངས་ལས་བྱེད་གཉིས་ཀྱི་ལས་ཤག་དང༌། བཀའ་འགྱུར་དཔར་བསྐྲུན་འཛིན་ཆས་རྣམས་ཉར་འཇོག་བྱེད་ཐུབ་པ་བྱུང་ཡོད།
ཕྱི་ལོ་ ༡༩༩༦།༡༡།༢༥ ཉིན་ཤེས་དཔར་འགན་ལྷན་ཐེངས་གཉིས་པའི་གྲོས་ཆོད་ནང་བཀའ་འཁྲོལ་ལྟར། ལྡི་ལི་ཤེས་དཔར་མ་ཇུ་ཀྲི་ལར་ཁང་པ་ཨང༌། ༢༢ ཐོག་རྩེགས་གཉིས་ཅན་དེའི་ཁྱིམ་མཚེས་ཁང་པ་གསར་དུ་རྒྱག་པར་ས་འོག་ཁང་པ་ Basement བྲུས་རྐྱེན། ཤེས་དཔར་ཁང་པ་བབས་སྐྱོན་བྱུང་སྟེ་གས་ཆག་ཆེན་པོ་བྱུང་སྟབས་ཐོག་རྩེགས་བཞི་དང་ཕྱེད་ཀ་ཅན་གསར་རྒྱག་ལེགས་བསྒྲུབས་ཞུས་པའི་ཁང་ཁུངས་སྟེང་ཐོག་ནང་ཁྱིམ་ཚང་ཆེ་བས་ལས་ཤག་གསུམ་དང༌། དེ་འོག་ཐོག་རྩེགས་གཉིས་ནང་ཁྱིམ་ཚང་ཆུང་བའི་ཁང་མིག་ཐབ་ཚང་རང་འགྲིག་ཁང་མིག་བརྒྱད་བཅས་ལས་ཤག་གི་དཀའ་ངལ་སེལ་ཡོད། དེའི་འོག་ལས་ཁུངས་དང་ཤེས་དཔར་དཔེ་དེབ་ཚོང་ཁང་གསར་འཛུགས་བཅས་གནང་ཡོད།
ཕྱི་ལོ་ ༡༩༩༩།༥།༡༥ ཤེས་དཔར་འགན་ལྷན་ཐེངས་བརྒྱད་པ་གྲོས་ཆོད་དང་པོའི་ནང་གསལ། ལྡི་ལིར་དཔར་ཁང་གསར་འཛུགས་ཆེད་ཁང་པ་དང་ས་ཆ་སྤུས་གཟིགས་གནང་རྒྱུར་སྤྱི་མོས་ཐག་གཅོད་བྱུང་བ་ལྟར། འགན་འཛིན་ནས་ལྡི་ལིར་ལས་དོན་རྒྱ་བསྐྱེད་ཆེད་ས་ཁང་ཇི་དགའ་ཚོལ་ཞིབ་གནང་རྒྱུ་དང་རིན་འབབ་དང་ཡིག་ཆ་བཟོ་ཕྱོགས་སོགས་ཀྱི་ཐད་ཤེས་རིག་དང་གོ་བསྡུར་གྱིས་ཐག་གཅོད་གནང་ན་འཐུས་རྒྱུའི་ཐག་གཅོད་བྱུང་བ་བཞིན།
ཕྱི་ལོ་ ༡༩༩༩།༧།༢༩ ཉིན་ལྡི་ལི་ R-28, Ramesh Park, Laxmi Nagar, Delhi-110092. Mr. Zahir Ahmed 160 sqyds. ཅན་ས་འོག་རྩིས་པའི་ཁང་པ་ཐོག་བརྩེགས་ལྔ་ཛ་ཧིར་ཨེ་མདའ་བརྒྱུད། ༧༧༥༠༠༠༠སྒོར་ས་ཡ་བདུན་དང་འབུམ་བདུན་ཁྲི་ལྔ་ཡིས་མིང་བསྒྱུར་ཡིག་ཆ་སོགས་ཁམས་གཙང་ཐོག་སྤུས་གཟིགས་ཞུ་བ་བྱུང་ཡོད།
ཕྱི་ལོ་ ༢༠༠༠།༤།༢༧ ཉིན་ལྡི་ལི་ R-27, Ramesh Park, Laxmi Nagar, Delhi- 110092. Mr. Zahir Ahmed 160 sqyds. ཅན་ས་འོག་རྩིས་པའི་ཁང་པ་ཐོག་བརྩེགས་ལྔ་ཛ་ཧིར་ཨེ་མདའ་བརྒྱུད་སྒོར། ༨༠༥༠༠༠༠ས་ཡ་བརྒྱད་དང་ཁྲི་ལྔ་ཡི་ཐོག་སླར་ཡང་སྤུས་གཟིགས་ཞུ་ཐུབ་པ་བྱུང་ཡོད།
ལྡི་ལི་མཱ་ཇུན་ཀ་ཊི་ལར་ཚོང་ཁང་གཅིག་དང་ལས་ཤག་གཅིག་བཅས་ཡོད། དེ་དག་ཚང་མ་བོད་གཞུང་ཤེས་དཔར་ཁང་རང་ཉིད་ཀྱི་ས་ཁང་ཡིན།


text:
2012-04-10
དུག་སློག དུགས་སློག
17 comments:
མིང་ཚིག་འདིའི་རིགས་ལ་འདི་ཡིན་གྱི་གསལ་ཁ་ཞིག་འདོན་ཁག་པོ་ཡིན་ན་ཡང་། གང་ལ་དོན་སྦྱར་བ་ཉེ་བར་བཟུང་ཡང་མི་ཆོག་པ་མེད་པར་བསམ། དེ་བས་དུགས་སློག་ཏུ་འགྲེལ་ཆགས་ཤིང་བློར་འཇུག་བདེ་བོ་ཞིག་འདུག དེ་མིན་སྟོད་སློག་ཅེས་འབྲི་མཁན་ཡང་འདུག རྒན་ལགས་ཀྱིས་བློ་སྒོ་གསར་བ་ཞིག་ཕྱེས་བྱུང་། ཐུགས་རྗེ་ཆེ།ReplyDelete
ཀླུ་ཚང་ཨ་འཕྲིན་ལགས་ཕེབས་ཏེ་དགོངས་འཆར་གནང་བར་དགའ་པོ་བྱུང་། སྟོད་སློག་དེ་ཕལ་ཆེར་ལུས་སྟོད་ལ་གྱོན་བྱེད་དེང་སྐབས་བཙན་བྱོལ་ནང་སྟོད་ཐུང་ཟེར་བ་དེ་ཡིན་ས་རེད། ང་ཚོའི་ཕ་ཡུལ་དུ་དེ་ལ་སྟོད་རྩག་ཟེར་ཡོང་། ཡིན་ནའང་སྟོད་རྩག་ཟེར་དུས་སྤྱིར་བཏང་པགས་རིགས་ཀྱིས་བཟོས་པ་ཞིག་ཡིན་དགོས་པ་འདྲ་ཡང་། ཕྱིས་སུ་པགས་རིགས་མིན་པར་ཡང་དེ་འདྲ་རྗོད་མཁན་འདུག ཐུགས་རྗེ་ཆེ།ReplyDelete
ཨ་མདོའི་སྐད་ནང་དུ་མིང་ཚིག་འདི་ཟུར་ཆགས་པ་ལོས་ཡིན་སྙམ་པ་གཅིག་འདུག་སྟེ། ཨ་མདོའི་ཡུལ་ལུང་མང་ཆེ་བར་གོན་པ་གྱོན་ཞེས་པར་གོས་ལྷམ་བྱོས་ཟེར་གྱིན་ཡོད་ལ། དུག་སློག་ཟེར་བ་འདི་ཡང་གོས་ལྷམ་ཟུར་ཆགས་པ་མིན་ནམ་སྙམ། འདི་ནི་ཚོད་དཔག་ཙམ་ལས་ཁུངས་ཅི་ཡང་མེད། སྐུ་ཉིད་ནས་འདི་ལྟ་བུའི་བགྲོ་གླེང་ལམ་བུ་ཞིག་སྒོ་ཕྱེས་པར་སྙིང་ནས་བཀའ་དྲིན་ཞུ།ReplyDelete
ངའི་མིང་ལ་3267ཟེར་ReplyDelete
གོས་ལྷམ་བྱེད་ཅེས་པ་ནས་དུག་སློག་ཟུར་ཆག་པ་མིན་ནམ་གསུངས་པ་དེའི་གོ་བ་ཡག་པོ་ལོན་མ་བྱུང་། སྤྱིར་བཏང་ཟུར་ཆག་གམ་ཟུར་ཆགས་ནི། ཐོག་མའི་སྒྲ་གདངས་ནས་ཅུང་ཟད་ཉམས་པའམ་འགྱུར་བར་གོ་དགོས། ཟུར་ཆག་མང་པོ་ཞིག་ལ་ཐོག་མའི་སྒྲ་གདངས་ཀྱི་ཆ་མུ་མཐུད་གནས་པ་ཤས་ཆེ།། དགོངས་འཆར་གནང་བར་ཐུགས་རྗེ་ཆེ།། །།ReplyDelete
རེད་ལགས་་རྣམ་པ་ལྷན་རྒྱས་ཀྱིགསུང་ལ་གནས་ལུགས་དང་བདེན་ཁ་ཡོད་མོད་ཀྱང་། ད་དུང་འདིར་ང་ཚོས་གསུང་འཕྲོར་ལུས་པ་ཞིག་ནི་་་གོས་སུ་ཤིང་ལོ་གྱོན་པའི་དུས་སྐབས་ཟེར་བ་དེ་དང་ཁ་སྐད་ངོ་མའི་ནང་དུ་་་དུག་ལོའི་་་སྒྲ་ཁོ་ན་་་་ལས་་་་དུག་སློག་གི་་་་སྒྲ་མ་ཡིན་པས་ན་་་་ཤིང་གི་ལོ་མ་དེ་རིམ་གྱིས་དུག་གི་ལོ་མར་གྱུར་བའང་མིན་གྲང་སྙམ་ནས་བསམ་གཞིག་གི་ཡུལ་ལ་བཞག་གོ།ReplyDelete
ཐོར་རྒོད་པ་སྤྱན་ཆབ་ཀྱིས།
ཐོར་རྒོད་པ་སྤྱན་ཆབ་ལགས་ཀྱིས་ལོ་མ་གོས་སུ་གྱོན་པ་ནས་རིམ་གྱིས་དུག་ལོ་བྱུང་བ་དང་། ཁ་སྐད་ནང་དུག་སློག་མི་ཟེར་བར་དུག་ལོ་ཟེར་ཚུལ་གསུངས་པ་འདི་དཔྱད་གཞི་ཞིག་རེད། ཐུགས་རྗེ་ཆེ།ReplyDelete
- AnonymousApril 11, 2012 at 3:10 PM
འདི་འདྲ་བ་ནི་གལ་ཆེན་ཡིན་པས་དུས་ཚོད་གཙོར་བཟུང་གིས་ཞིབ་འཇུག་རེ་བྱ་ཐུབ་ན་གྲུབ་འབྲས་རེ་རྙེད་སྲིད། དཔེར་ན། ༼དུགས་ལོག་དང་དུག་ལོག ༽ཟེར་བའི་ཐ་སྙད་འདི་གཉིས་བོད་ཡིག་ཐོག་ཏུ་དུས་ནམ་ཡོད་དམ། དཔེ་དེབ་གང་ཞིག་ཏུ་མི་སུས་བྲིས་འདུག་གམ། དེ་ནི་ཐ་སྙད་འདིའི་མ་ཁུངས་སམ་འབྱུང་འཚོལ་སྒྲུབ་ལ་དགོས་པའི་ཐོག་མའི་ཤེས་བྱ་དེ་རེད། དེ་མིན་མང་ཆེ་བ་བསམ་ཚུལ་ལམ་ཚོད་དཔག་ཁོ་ན་ལས་དུག་ལོག་དང་དུགས་ལོག་གི་ཐ་སྙད་དང་གོ་དོ་གསལ་སྟོན་འབྲེད་མི་ནུས་སྙམ།ReplyDelete
གོང་དུ་གཅིག་གིས་ཨམ་སྐད་དུ་"གོས་ལྷམ་བྱོས་"ཟེར་བ་ཞིག་བྲིས་འདུག་པར་གསལ་འགྲེལ་ཞིག་བྱེད། དེ་ཡང་ཨམ་མདོའི་ཡུལ་ཀུན་པོར་མི་ཟེར་ཟིག་ཕལ་ཆེར་མགོ་ལོག་སོགས་འབྲོག་ཡུལ་ཆེ་གེ་མོར་བཤད། དོན་ནི་གོས་དང་ལྷམ་སོགས་གྱོན་པ་ཚང་མ་གྱོན་ཅིག་ཅེས་སྐུལ་མ་བྱས་པ་རེད། གོས་ལྷམ་ཟེར་བས་གྱོན་པ་དང་། བྱོས་ཟེར་བ་སྐུལ་ཚིག་གོ
བཟོད་རྒྱམ་པས།
གཅན་བཟོད་རྒྱམ་ལགས་ཀྱི་དགོངས་འཆར་དེར་མོས་མཐུན་ཡོད། ངས་ཀྱང་རྩོམ་ཐུང་འདིའི་མཇུག་ཏུ། དུགས་སློག་གམ་དུག་སློག་ཅེས་པའི་མིང་ཚིག་འདི་ཡིག་ལམ་དུ་འཁོད་སྔ་ཤོས་ག་དུས་ཡིན་པ་དང་། དེའི་དག་ཆར་འགྱུར་བ་སོང་ཡོད་མེད། ཚིག་འདི་བོད་དབུས་གཙང་གཉིས་དང་། དེའི་ནང་ནས་ཀྱང་དབུས་ཁུལ་ལ་སྤྱོད་ཁྱབ་ཆེ་བ་ལས། མདོ་སྟོད་སྨད་ཀྱི་ས་ཁུལ་དུ་བེད་སྤྱོད་མེད་པ་དེ་སྟེས་དབང་ཙམ་ཡིན་དང་། དེ་ལ་རྒྱུ་མཚན་གཞན་ཡོད་མེད་སོགས་ལ་དོ་སྣང་དང་ཞིབ་འཇུག་བྱེད་དགོས་ཚུལ་བྲིས་ཡོད། ཡིན་ནའང་ང་ཚོས་འདིར་བཤད་ཟིན་པ་དེ་ཚོ་རིན་ཐང་མེད་པའི་ཚོད་དཔག་དེ་འདྲ་མ་རེད། ཚོད་དཔག་དེ་ཚོར་རྒྱུ་མཚན་ཡོད་ཅིང་། ཁ་ཤས་ཀྱི་རྒྱུ་མཚན་དེ་ཚོ་གནས་ལུགས་ཆེན་པོ་ཡོད་པ་དེ་འདྲ་རེད། མདོར་ན་འདི་ནི་ང་རང་ཚོའི་ཐ་སྙད་ཀྱི་མཆེད་ཁུངས་ཤིག་ང་རང་ཚོ་མཉམ་དུ་འཚོལ་གྱི་ཡོད་པ་རེད། རྩོམ་ཡིག་འདི་ཡང་ང་ཚོ་མཉམ་དུ་བྲིས་པ་འདྲ་བོ་རེད།ReplyDelete
- AnonymousApril 16, 2012 at 4:09 AM
མཁྱེན་ཡང་ཆུང་ཚེ་རིང་ལགས། ཐོག་མར་ཁྱེད་ལ་མཚམས་འདྲི་ཞུ་ཡིན། དེ་རིང་ངས་ཆོུད་ཅིག་ལྷག་དུག་སློག་སྐོར་ལ་བསམ་འཆར་ཞིག་བྲིས་པ་ཡིན་ཡང་། ད་ལྟ་རང་ངའི་མཇུབ་མོ་གནོན་ཕྱོགས་ཞིག་ལ་ཚང་མ་མེད་པར་སོང་བས་བློ་ཕམ་བྱུང་། རྗེས་སུ་བསམ་འཆར་ཞིག་ཕུལ་ཐུབ་པ་བྱེད་ཀྱི་ཡིན། བྱུང་ན་ཁྱེད་ཀྱི་ཞལ་པར་ཨང་གྲངས་ཞིག་གནང་རོག་གནང་རྗེས་སུ་ཞལ་པར་ཕུལ་གི་ཡིན།ReplyDelete
སྐབས་རེ་དེ་འདྲ་ཆགས་ཀྱི་འདུག བརྟན་ཤོས་ནི་དང་པོ་བསམ་འཆར་དེ་ཚོ་MS word ལྟ་བུ་ཞིག་གི་ནང་བྲིས་རྗེས། དེ་ནས་བཤུས་ཏེ་དྲྭ་རྒྱའི་ཐོག་བཏང་ན་བརྟན་ཆ་ཆེ་བའི་ཁྱད་པར་འདུག ཕྲན་ལ་ད་ལྟ་ཁ་པར་བརྟན་པོ་ཞིག་མེད། གློག་འཕྲིན་བརྒྱུད་དེ་འབྲེལ་བ་གནང་ནའང་འགྲིག ངའི་གློག་འཕྲིན་ཁ་བྱང་ནི། chungla2002@yahoo.com ཡིན།།ReplyDelete
- ཀུན་དགའ་རྒྱལ་མཚན།May 16, 2012 at 11:04 AM
༄༅། །ཆུང་ཚེ་རིང་ལགས།ReplyDelete
ཐོག་མར་འཚམས་འདྲིའི་བཀྲ་ཤིས་བདེ་ལེགས་ཞུ། དེ་རིང་ངས་“བོད་རྒྱ་དབྱིན་གསུམ་ཆ་འཕྲིན་ལག་རྩལ་གྱི་ཚིག་མཛོད།” ཅེས་པ་གུ་གཱལ་དྲྭ་རྒྱ་བརྒྱུད་བཙལ་བས། མདུན་ངོས་སུ་འབྲེལ་ཡོད་འགའ་ཤས་ཤར་བའི་ཁྲོད་དུ། ཆུང་ཚེ་རིང་གི་དྲྭ་དེབ་ཅེས་པ་མཐོང་འཕྲལ་ཕལ་ཆེར་ཁྱེད་ཉིད་ཡིན་པར་བསམས་ཏེ་དེར་མནན་པས། ཏག་ཏག་རེད་འདུག ཚིག་མཛོད་དེ་མཁས་དབང་བཀྲ་ཤིས་ཚེ་རིང་སོགས་ཀྱིས་རྩོམ་སྒྲིག་གནང་བ་ཞིག་རེད། དེ་དང་ཁྱེད་ཀྱིས་ཁོང་གི་ལོ་རྒྱུས་དེབ་བསྒྱུར་པ་དྲྭ་དེབ་ཏུ་བཞག་པའི་རྐྱེན་གྱིས་རྙེད་པ་ཡིན་སྲིད།
དུས་ཁོམ་དེ་ཙམ་མ་བྱུང་ཡང་། ནམ་མཁའི་མཐོངས་ནས་བྱའི་མཐོང་ཚུལ་དུ་དྲྭ་དེབ་དེར་མིག་བཤེར་ཞིག་བརྒྱབ་པ་ཡིན། དེར་དུག་སློག་དང་དུགས་སློག་ཅེས་པའི་རྩོམ་ཐུང་ཞིག་བཀོད་པ་མིག་ལ་ཐོགས་སོང་། ནམ་རྒྱུན་ཚིག་མཛོད་དུ་བལྟ་རྒྱུ་མ་བྱུང་ཡང་། དེབ་ཁག་ཏུ་དུག་ལོག་ཅེས་པའི་དག་ཆ་མང་ཙམ་མཐོང་བ་བཞིན། དེ་ཉིད་ཡིན་ཤས་ཀྱིས་དག་ཆ་དེ་རང་འབྲི་ཡི་ཡོད། འོན་ཀྱང་དེ་རིང་དུག་སློག་དང་། དུགས་སློག ཅེས་པའི་དག་ཆ་མིག་ལ་ཐོགས་པ་བཞིན། བོད་རྒྱ་ཚིག་མཛོད་ཆེན་མོ་ལའང་བལྟས་པས། དུག་སློག་ཅེས་པ་ལས་དུག་ལོག ཅེས་པ་མི་འདུག འོན་ཀྱང་དོན་ལ་ཁྱད་པར་མི་འདུག སྔ་མ་བྱེད་པ་པོ་གཞན་དང་དངོས་སུ་འབྲེལ་བ་དང་ཕྱི་མ་མི་འབྲེལ་བའི་བྱ་ཚིག་གི་ཁྱད་ཙམ་རེད།
གང་ལྟར་དགོངས་འཆར་མང་ཆེ་བ་ཡག་པོ་མཐོང་སོང་། འོན་ཀྱང་དུགས་སློག་ཅེས་བརྡ་རྙིང་དུ་སྦྱར་བ་དང་གཡོག་པ་ཞེས་དུག་ལོག་གཡོག་པའི་དོན་སླེབས་ཆེད་དུ་བཙན་གྱིས་སྦྱར་བ་ལྟ་བུ་མཐོང་སོང་། སྲོལ་རྒྱུན་སྨན་ལུགས་སུ། སྦྱར་བའི་དོན་དུ་བཀྲལ་ཅིང་། ཚ་དུགས་དང་། ཆུ་དུགས་ལྟ་བུའི་སྨན་བཅོས་གནང་ཐབས་ཡོད་པ་བདེན་ཡང་། དུག་ལོག་ལ་ཨུ་ཚུགས་ཀྱིས་དུགས་ཞེས་སྦྱར་བ་རྒྱ་གར་གྱི་ཧཇ་མོ་ལ་བཟས་ན་འཇུ་མིན་མི་ཤེས་ཏེ། དེ་མིན་འཇུ་དཀའ་ཙམ་མོ། ། ཧ་ཧ་ཧ། རྗེས་ལ་མཇལ་ཆོག་པ་ཞུ།
རྣམ་དཔྱོད་ཡངས་ཤིང་སྐད་རིགས་ཁ་ཤས་སྨྲ་བ་ལ་དབང་འབྱོར་བའི་ཀུན་དགའ་རྒྱལ་མཚན་ལགས་ཕེབས་ཏེ་དགོངས་འཆར་གནང་བར་ཐུགས་རྗེ་ཆེ། གནད་འགག་ནི། དུག་སློག་ཅེས་པའི་དག་ཆ་འདི་ཇི་ལྟར་བྱུང་མིན་ཞིབ་འཇུག་དགོས་པ་དེ་རེད། དུག་སློག་ཅེས་པ་དེ་ཁ་སྐད་ཀྱི་སྒྲ་གདངས་ཙམ་གཞི་ལ་བཞག་སྟེ་བཀོད་པ་ཡིན་ནམ་ཡང་ན་ཁུངས་གཞན་ཞིག་ཡོད། དག་ཆ་དེ་འབྲི་མཁན་ཐོག་མ་སུ་ཡིན་པ་དང་དཔེ་དེབ་གང་དུ་གསལ་བ་སོགས་ལ་ཞིབ་འཇུག་བྱས་ན། དུག་སློག་ཅེས་པ་དེ་དོན་དུ་དུགས་སློག་ཡིན་མིན་གསལ་པོ་ཤེས་ཐུབ་ཀྱི་རེད་སྙམ། ཡང་ཡང་ཕེབས་ནས་དགོངས་འཆར་གནང་རོགས།ReplyDelete
བཀུར་བར་འོས་པའི་སྐུ་ཞབས་ཆུང་ཚེ་རིང་ལགས། གུས་པས་སྐུ་ཉིད་ལ་བཀའ་འདྲི་མ་ཞུས་པར་ཐད་ཀར་རྩོམ་ཡིག་འདི་བོད་ནང་གི་སེང་རྡོར་དྲ་བར་འོས་སྦྱོར་བྱས་ཡོད་པས་དགོངས་འགལ་མེད་པ་ཞུ། ཞོར་དུ་བཀའ་འདྲི་ཞུ་རྒྱུ་ཞིག་ལ། དབུས་སྐད་དུ་ཟ་མ་ལ་ཁ་ལག་གམ་བཞེས་ལག་ཟེར་བའི་དོན་ཅི་ཞིག་ཡིན་པའི་སྐོར་ནས་བཀའ་ལན་ཞིག་གནང་བའི་རེ་བ་ཡོད། ཤིས་ཚང་ལྗང་མྱུག་ཏུ་འབོད་པས།ReplyDelete
ཤིས་ཚང་ལྗང་མྱུག་ལགས། མ་བསྐུལ་དང་བླངས་ཀྱིས་རྩོམ་ཉོག་འདི་འོས་སྦྱོར་གནང་བར་ཐུགས་རྗེ་ཆེ།ReplyDelete
དབུས་སྐད་ཀྱི་ཁ་ལག་དང་ཞེ་སར་ཞལ་ལག་ཅེས་པ་འདི་བོད་སྐད་རང་ཡིན་པར་འདོད་པ་དང་། རྒྱ་གར་སྐད་ནས་ཟུར་ཆག་པར་འདོད་པ་བཅས་རྩ་བའི་འདོད་ཚུལ་གཉིས་སུ་སྣང་།
བོད་སྐད་དུ་འདོད་པ་དག་གིས། ཟ་མ་ནི་གཙོ་བོ་ལག་གིས་བླངས་ཏེ་ཁ་ལ་བསྟབས་པའམ་གསོལ་བའི་བྱ་བ་ཡིན་པའི་ཆ་ནས་ཁ་ལག་ཅེས་ཐོགས་པ་རེད་ཟེར། དེ་འདྲའི་གྲུབ་ཚུལ་དང་ཅུང་ཟད་འདྲ་བ་ནི། ཁ་ངོ་དང་། ཁ་ཁོག ཁ་གཏིང་ལྟ་བུ་རེ་ཟུང་ཡོད་པ་འདྲ། ཞལ་ལག་ནི་ཁ་ཡི་ཞེ་ས་ཞལ་དང་ཕལ་ཚིག་ལག་གཉིས་ལས་གྲུབ་པར་སྣང་། དེ་ནི་དབུ་སྐྲ་ཞེས་པའི་ཞེ་ས་གྲུབ་ཚུལ་དང་མཚུངས།
རྒྱ་གར་སྐད་ནས་ཟུར་ཆག་པར་འདོད་པ་ནི། རྒྱ་གར་བས་ཟས་ལ། ཁ་ཎ་ཟེར་བས། དེ་ཟུར་ཆག་སྟེ་ཁ་ལག་ཏུ་གྱུར་པའང་སྲིད་ཟེར་བ་དེ་རེད། འདི་ཚོ་ཞིབ་འཇུག་ཞིབ་ནན་བྱས་པའི་སྐད་ཆ་མིན། དུ་ཀུ་ལའི་གོས་བཟང་སོགས་གནའ་དཔེ་མང་པོར་ཁ་ལག་ཅེས་བྲིས་པ་མང་དུ་སྣང་ཡང་། དེ་ནི་ཁ་དང་ལག་པའི་བསྡུས་ཚིག་ལས། ཟ་མའི་ཁ་ལག་ཏུ་འཇུག་པར་མི་སྣང་།Replies
བཀུར་འོས་སྐུ་ཞབས་ཆུང་ཚེ་རིང་ལགས། ལྗགས་ལན་གནང་བར་བཀའ་དྲིན་ཆེ་ཞུ། གུས་པར་ད་དུང་འདྲི་རྒྱུ་མང་དག་ཅིག་ཡོད་ངེས་པས་བཀའ་ལན་གནང་སྐྱོང་ཡོང་བའི་རེ་བ་ཡོད།Delete
གུས་པས་ཤེས་ཕྱིན་གང་ཐུབ་ཞུས་ཆོགReplyDelete


text:
—— ཁྲི་འདུ་རྫོང་མི་རིགས་སློབ་འབྲིང་དང་པོའི་སློབ་གསོའི་འཕེལ་རྒྱས་ཀྱི་ལམ་བུ།
ལྷ་མོ་ཚེ་རིང་།
སྟོན་དུས་འབྲས་བཟང་སྨིན་པའི་རྫོགས་ལྡན་གྱི་དུས་སྐབས་ཏེ་ཟླ་བརྒྱད་པའི་ཟླ་སྨད་ནི། སློབ་གྲྭ་ཆེ་འབྲིང་ཆུང་གསུམ་གང་མང་ཞིག་ལ་མཚོན་ན། ཏག་ཏག་དབྱར་གནང་མཇུག་སྒྲིལ་ལ་ཉེ་བའི་དུས་ཤིག་ཏུ་ཁེལ་ཡོད། འོན་ཏེ། ཡུས་ཧྲུའུ་བོད་རིགས་རང་སྐྱོང་ཁུལ་གྱི་སློབ་གྲྭ་ཁག་གིས་སློབ་མགོ་བརྩམས་ཏེ་ཕལ་ཆེར་ཟླ་གཉིས་ལྷག་འགོར་ཡོད། རྒྱུས་ལོན་པ་ལྟར་ན། ཡུས་ཧྲུའུ་ཁུལ་གྱི་ས་ཆ་མང་ཆེ་བ་ནི་འབྲོག་ཁུལ་ཡིན་ཞིང་། ལོ་རེའི་ཟླ་ལྔ་པ་དང་ཟླ་དྲུག་པ་ནི་དབྱར་རྩྭ་དགུན་འབུ་རྐོ་བའི་དུས་ཡིན་པས། སློབ་གསོ་སྡེ་ཁག་གིས་ཁྱིམ་ཚང་གི་དཔལ་འབྱོར་ཡོང་སྒོ་སོགས་ལ་དམིགས་ཏེ་ཡུས་ཧྲུའུ་ཁུལ་ལ་ཆེད་དུ“དབྱར་རྩྭ་རྐོ་དུས་ཀྱི་གུང་གསེང”སྟེ་ཟླ་གཅིག་རིང་གི་དམིགས་བསལ་ཅན་གྱི་གུང་གསེང་ཞིག་ཁ་སྣོན་བྱས་ཡོད། གུང་གསེང་འདི་ཡོད་པའི་དབང་གིས་ཡུས་ཧྲུའུ་ས་ཆའི་སློབ་གྲྭ་ཁག་ལ་དབྱར་གནང་མེད་པར་བཤད། གོ་ཐོས་ལྟར་ན་ཡུས་ཧྲུའུ་ཁུལ་གྱི་རྫོང་དག་ལས་སློབ་གསོ་བཟུང་བ་ཆེས་ལེགས་ཤོས་ནི་ཁྲི་འདུ་རྫོང་ཡིན། དེའི་ཕྱིར་ང་ཚོའི་གསར་འགོད་པ་སྟོན་དུས་ཀྱི་བསིལ་རླུང་དང་འགྲོགས་ཏེ་ཡུས་ཧྲུའུ་ཁུལ་ཐོག་ནས་ཧ་ལམ་དུས་ཚོད་གཉིས་རིང་གི་ལམ་ཐག་བརྒྱུད་དེ་ཁྲི་འདུ་རྫོང་དུ་སླེབས་པ་ན། རྫོང་འདིའི་སློབ་གསོའི་འགྱུར་ལྡོག་དང་གནས་བབ་ལ་རྒྱུས་ལོན་བྱེད་འདོད་ཀྱི་འདུན་པ་དྲག་ཏུ་སྐྱེས།
ཁྲི་འདུ་རྫོང་མི་རིགས་སློབ་འབྲིང་དང་པོའི་སློབ་གྲྭའི་སྒོ་ར་རུ་འཛུལ་མ་ཐག སློབ་རའི་རྒྱང་སྒྲོག་ཏུ་གཏོང་བཞིན་པའི་སློབ་མའི་གྱེར་འདོན་གྱི་གདངས་དབྱངས་སྙན་མོ་དེ་སྒྲ་འཛིན་གྱི་རྣ་ལམ་དུ་གྲགས་ཤིང་། སློབ་མ་རྣམས་ཀྱིས་སློབ་གྲྭའི་ལུས་རྩལ་ར་བར་དགའ་དགའ་སྤྲོ་སྤྲོའི་ངང་རྐང་རྩེད་སྤོ་ལོ་རྩེ་བཞིན་ཡོད་པ་དང་རྩེད་འཇོ་སྣ་ཚོགས་ལ་རོལ་བཞིན་པའི་དགའ་ཉམས་དེ་མཐོང་འཕྲལ། སེམས་སུ་དབང་མེད་དུ་དགའ་སྣང་གིས་ཕྱུག་ཅིང་སློབ་མའི་དུས་སྐབས་ཀྱི་འཚོ་བའི་རི་མོ་ཞིག་ཀྱང་ངང་གིས་དྲན་པར་བྱེད།
རྒྱུས་ལོན་པ་ལྟར་ན། ཁྲི་འདུ་རྫོང་མི་རིགས་སློབ་འབྲིང་དང་པོ་ནི་བཅོས་བསྒྱུར་སྒོ་འབྱེད་མ་བྱས་པའི1971ལོར་བཙུགས་ཤིང་། ད་ལྟའི་བར་ལོ་ངོ47འགོར་སོང་། མིག་སྔར་སློབ་གྲྭའི་སྤྱིའི་རྒྱ་ཁྱོན་ལ་སྨི་གྲུ་བཞི་མ་ཁྲི10ལྷག་དང་། འཛུགས་སྐྲུན་རྒྱ་ཁྱོན་ལ་སྨི་གྲུ་བཞི་མ་ཁྲི4ལྷག་ཡོད་ལ། སློབ་གྲྭ་འདི་ནི་དམའ་འབྲིང་རིམ་པའི་སློབ་གྲྭ་ཞིག་ཡིན་ཞིང་། བསྡོམས་་པས་སློབ་མ1800ལྷག་དང་དགེ་བཟོ་པ200ལྷག་ཡོད། དམའ་འབྲིང་སློབ་རིམ་གསུམ་ལ་བསྡོམས་པས་འཛིན་གྲྭ37ཡོད། ཉེ་བའི་ལོ་འགའི་རིང་ལ་རྒྱལ་ཁབ་ཀྱིས་འོས་འགན་སློབ་གསོ་དོ་མཉམ་འཕེལ་རྒྱས་སུ་ཡོང་བར་སྐུལ་འདེད་བྱས་པ་དང་བསྟུན་ནས། སློབ་གྲྭ་འདིའི་སློབ་གསོའི་སྒྲིག་ཆས་སོགས་ཀྱི་ཐད་གནམ་ས་བླ་འོག་བསྒྱུར་པ་ལྟ་བུའི་འགྱུར་ལྡོག་ཆེན་པོ་བྱུང་སྟེ། ད་ལྟ། སློབ་གྲྭར་སློབ་ཁྲིད་ཐོག་ཁང་དང་སློབ་མའི་ཟ་ཁང་ཐོག་ཁང་། སློབ་མའི་མལ་གསོ་ཐོག་ཁང་། དགེ་རྒན་གྱི་མལ་གསོ་ཐོག་ཁང་སོགས་རེ་རེ་བཞིན་ཡོད་པར་མ་ཟད། ཚད་ལྡན་ཅན་གྱི་རྫས་འགྱུར་ཚོད་ལྟ་ཁང་དང་། དཔེ་མཛོད་ཁང་། དཔེ་གཟིགས་ཁང་། རོལ་དབྱངས་ཁང་། གློག་ཀླད་ཁང་། ལུས་རྩལ་ཁང་། མཆོང་རྒྱུག་འཕེན་གསུམ་འགྲན་ར་སོགས་སློབ་གྲྭ་ཞིག་ལ་འཛོམས་དགོས་པའི་ཆ་རྐྱེན་ཚང་མ་འཛོམས་ཡོད་པས། སློབ་གྲྭའི་སློབ་སྒྲུབ་ཆ་རྐྱེན་ཤིན་ཏུ་ལེགས་ཤིང་སློབ་ཁྲིད་སྒྲིག་ཆས་སྔོན་ཐོན་ཅན་དུ་སླེབས་ཡོད་པ་ཚོར་ཐུབ་ལ། སློབ་གྲྭའི་སློབ་སྒྲུབ་ཆ་རྐྱེན་ནི་སྤྱིར་བཏང་གི་རྫོང་ཞིག་གི་སློབ་གསོའི་ཆ་རྐྱེན་ལས་ཡོངས་སུ་བརྒལ་ཏེ་ཞིང་ཆེན་རིམ་པའི་སློབ་གྲྭ་ཚད་ལྡན་ཅན་དང་མཉམ་པའི་སྣང་བ་ཞིག་ཀྱང་ངང་གིས་སྟེར། གཞན་སློབ་གྲྭ་འདིས་སློབ་སྒྲུབ་ཀྱི་ཕྱིའི་ཆ་རྐྱེན་ཁོ་ནར་དམིགས་ཏེ་སློབ་གསོའི་སྤུས་ཚད་ལ་མཐོང་ཆེན་ཅི་ཡང་མི་བྱེད་པ་ཞིག་གཏན་ནས་མིན་ཏེ། དགེ་རྒན་གྱི་སློབ་ཁྲིད་བྱང་ཚད་མཐོར་འདེགས་སུ་གཏོང་ཆེད། ཁྲི་འདུ་རྫོང་མི་རིགས་སློབ་འབྲིང་དང་པོས་ཞིང་ཆེན་ཕྱི་ནང་དུ་ལོ་རེར་དགེ་རྒན་གསར་རྙིང་དུ་མ་འདེམ་མངག་བྱས་ཏེ། ཆ་འཕྲིན་ལག་རྩལ་དང་དེང་རབས་སློབ་གསོ། སློབ་ཁྲིད་བྱེད་ཐབས། འཛིན་བདག་དོ་དམ་སོགས་ཀྱི་ཕྱོགས་ནས་གསོ་སྦྱོང་བྱས་པས། སློབ་གྲྭར་རིམ་གྱིས་ཆེད་ལས་ཀྱི་ཆུ་ཚད་མཐོ་ཞིང་སློབ་ཁྲིད་ཀྱི་ཉམས་མྱོང་ལྡན་པའི་དགེ་རྒན་གྱི་དཔུང་སྡེ་བརྟན་པོ་ཞིག་གྲུབ་ཡོད་པར་མ་ཟད། ད་དུང་སློབ་གྲྭས་སློབ་ཁྲིད་ཀྱི་ཞོར་དུ་ལུས་རྩལ་འགྲན་སྡུར་དང་སྙན་ངག་གྱེར་འདོན་འགྲན་སྡུར། གཏམ་བཤད་འགྲན་སྡུར་སོགས་དུས་ངེས་མེད་དུ་སྤེལ་ཏེ་སློབ་མའི་སློབ་སྦྱོང་འཚོ་བ་ཕུན་སུམ་ཇེ་ཚོགས་སུ་གཏོང་བཞིན་ཡོད། སློབ་གྲྭ་འདིས་གང་ལ་དེ་འཚམ་གྱིས་རྨད་བྱུང་གི་གྲུབ་འབྲས་ཀྱང་བླངས་ཡོད་དེ། ད་ལྟའི་བར་དམའ་འབྲིང་མཐར་ཕྱིན་སློབ་མ10000ལྷག་གསོ་སྐྱོང་བྱས་ཤིང་། 2013ལོའི་འབྲིང་རྒྱུགས་ཁྲོད་ཁུལ་ཡོངས་ནས་རྒྱུགས་འབྲས་ཨང་དང་པོ་བླངས།
བྱ་དངོས་གང་ཞིག་འཕེལ་རྒྱས་སུ་འགྲོ་བའི་གོ་རིམ་ཁྲོད་ཀྱག་ཀྱོག་གི་ལམ་བུ་གང་མང་ཞིག་བརྒྱུད་དགོས་པ་ནི་འཇིག་རྟེན་གྱི་ཆོས་ཉིད་ཡིན་པ་ལྟར། ཁྲི་འདུ་རྫོང་མི་རིགས་སློབ་འབྲིང་དང་པོ་ལ་ད་ལྟའི་འཕེལ་རྒྱས་ཆེན་པོ་འདི་འདྲ་ཞིག་བྱུང་བའང་རྒྱུ་མེད་རྐྱེན་མེད་ཅིག་མིན་པར། དེ་ནི་སློབ་གྲྭ་རང་གི་དུས་ཡུན་རིང་མོར་འབད་བརྩོན་བྱས་པའི་དཀའ་སྡུག་གི་རྔུལ་ཆུ་ལ་རག་ལས་པར་མ་ཟད། འབྲེལ་རྒྱས་ཀྱི་སློབ་གསོའི་སྲིད་ཇུས་དང་རྒྱལ་ཁབ་ཀྱི་རོགས་སྐྱོར་སོགས་ལའང་ཁ་འབྲལ་ཐབས་མེད། སློབ་གྲྭ་འདིའི་སྐད་ཡིག་དགེ་རྒན་ཚེ་དབང་རྒྱལ་མཚན་ལགས་ཀྱིས་བཤད་པ་ལྟར་ན། སྔོན་ཆད་ཁྲི་འདུ་རྫོང་མི་རིགས་སློབ་འབྲིང་དང་པོ་ད་ལྟའི་གནས་འདི་རུ་ཆགས་མེད་ལ། 2010ལོའི་ཟླ4པའི་ཚེས14ཉིན་ཡུས་ཧྲུའུ་རུ་ས་འགུལ་བྱུང་སྐབས། ཁྲི་འདུ་རྫོང་མི་རིགས་སློབ་འབྲིང་དང་པོར་ཡང་གནོད་སྐྱོན་ཚབས་ཆེན་ཐེབས་པས། སྐབས་དེའི་རྒྱལ་ཁབ་ཀྱི་ཀྲུའུ་ཞི་ཧུའུ་ཅིན་ཐའོ་ཡི“ཁྱིམ་གཞིས་གསར་པ་ཡོད་ངེས་ལ་སློབ་གྲྭ་གསར་པའང་ཡོད་ངེས”ཞེས་པའི་དགོངས་དོན་ལྟར། རྒྱལ་ཁབ་ཀྱིས་མ་དངུལ་སྒོར་དུང་ཕྱུར4.1བཏང་སྟེ་གནས་སྤོ་བསྐྱར་སྐྲུན་བྱས་པས། སློབ་སྒྲུབ་ཆུ་ཚད་སྔོན་ཐོན་ཅན་དུ་སླེབས་ཤིང་སློབ་ཁྲིད་ཀྱི་སྒྲིག་ཆས་འཐུས་ཚང་ཡིན་པའི་ད་ལྟའི་སློབ་གྲྭ་འདི་འཛུགས་ཐུབ་པ་བྱུང་།
དགེ་རྒན་ཚེ་དབང་རྒྱལ་མཚན་ནི་ཆུང་དུས་ནས་རང་ས་རང་ཡུལ་འདི་ནས་སློབ་གསོ་མྱངས་ཤིང་། ད་ལྟ་སློབ་གྲྭ་འདིར་སྐད་ཡིག་སློབ་ཁྲིད་བྱེད་བཞིན་པའི་དགེ་རྒན་ཞིག་ཡིན་ལ། ཁོས་མཚམས་སྦྱོར་བྱས་པ་ལྟར་ན། ཁོ་རང1997ལོར་ཁྲི་འདུ་རྫོང་མི་རིགས་སློབ་འབྲིང་ལ་ཞུགས། སྐབས་དེར་སློབ་གྲྭ་ཡོངས་སུ་བསྡོམས་པས་སློབ་མ200ཡས་མས་དང་དགེ་རྒན20ལྷག་ལས་མེད་ལ། དགེ་རྒན་ཡོད་ཚད་འབྲིང་རིམ་ཆེད་གཉེར་ལས་སློབ་མཐར་ཕྱིན་པའི་དགེ་རྒན་རྐྱང་རྐྱང་ཡིན། སྦྱང་བྱ་གཙོ་བོ་བོད་རྒྱ་ཡིག་རིགས་གཉིས་དང་རྩིས་དངོས་རྫས་གསུམ་སོགས་ཡིན་ཞིང་། དབྱིན་ཡིག་སྦྱང་བའི་གོ་སྐབས་མེད་ཟེར། སློབ་མའི་འཚོ་བའི་ཕྱོགས་ནས་སྐབས་དེར་འཚོ་བའི་གྲོན་དངུལ་སློབ་མ་རང་གིས་འཁྱེར་དགོས་ཏེ། དབྱར་དུས་བརྐོས་པའི་དབྱར་རྩྭ་དགུན་འབུ་སློབ་གྲྭར་ཡར་སྤྲོད་པའམ་ཡང་ན་རང་ཁྱིམ་ནས་བཟའ་འབྲུ་སོགས་སློབ་གྲྭར་འཁྱེར་དགོས་ལ། སློབ་གྲྭས་དེ་དག་སྒོར་མོར་བཙོངས་རྗེས་ཕྱིར་སྔོ་ཚོད་སོགས་ཉོ་དགོས། སྐབས་དེར་སློབ་མས་ཟ་མ་གང་འདོད་དུ་ཅི་ཙམ་དགོས་ན་དེ་ཙམ་ཟོས་ཆོག་པ་ཞིག་མིན་པར་ཚད་གཞི་གཏན་འཁེལ་བྱས་ཡོད་པས་ཕོ་བ་འགྲང་ཙམ་ཡིན། ཐ་ན་རྡོ་སོལ་ཡང་མེད་པས། དགུན་ཁར་སློབ་མའི་སློབ་ཁང་དང་དགེ་རྒན་ཚོའི་གཞུང་ལས་ཁང་དུ་ནོར་གྱི་ལྕི་བ་འབུད་དགོས་ལ། དགུན་དུས་ཀྱི་གྲང་ངར་མ་བཟོད་པར་སློབ་མ་ཚོའི་ལག་པ་དང་རྐང་པ་ཕྱིད་ཡོད་པའང་གང་མང་མང་ཡིན། ཟས་གོས་ངན་ངོན་གྱི་སྐབས་དེའི་སློབ་གྲྭའི་ཆ་རྐྱེན་ལས་སློབ་གསོའི་ཆུ་ཚད་དང་སློབ་སྒྲུབ་ཆ་རྐྱེན་སོགས་ནི་དེ་ལས་ཀྱང་བཤད་མི་དགོས་པར་ཅི་འདྲའི་སྡུག་པོ་ཡིན་པ་ང་ཚོས་ཚོད་དཔག་བྱེད་ཐུབ། ཡིན་ཡང་། ད་ལྟ་འདས་ཟིན་པའི་དཀའ་སྡུག་གི་ལོ་ཟླ་དེ་དག་ནི་ཕྱིར་དྲན་ཙམ་དུ་གྱུར་ཡོད་དེ། མཐོ་རྒྱུགས་སླར་གསོ་བྱས་པའི་རྗེས་དང་སྒོས་སུ་ཏང་གི་ཚོགས་ཆེན་ཐེངས་བཅོ་བརྒྱད་པའི་ཚུན་དུ། རྒྱལ་ཁབ་ཀྱིས་སློབ་གསོའི་བཅོས་བསྒྱུར་ཅི་རིགས་བྱས་ཤིང་། “མི་བསྡུ་བ་གཉིས་དང་ཁ་གསབ་གཅིག”དང་སློབ་མའི་འཚོ་བཅུད་ཇེ་ལེགས་སུ་གཏོང་བ་སོགས་ཀྱི་སློབ་གསོའི་སྲིད་ཇུས་གང་མང་ཞིག་གཅིག་རྗེས་གཉིས་མཐུད་དུ་ལག་བསྟར་བྱས་པས། རང་རྒྱལ་གྱི་སློབ་གསོ་ཐད་མཆོང་བརྒལ་རང་བཞིན་གྱི་འཕེལ་རྒྱས་ཆེན་པོ་བྱུང་། སློབ་མའི་འཚོ་བའི་ཆ་རྐྱེན་ཕྱོགས་ནས་དགེ་རྒན་ཚེ་དབང་རྒྱལ་མཚན་གྱིས“ད་ལྟ་ང་ཚོ་སློབ་གྲྭའི་སློབ་མ་རེར་ཟླ་རེར་འཚོ་བའི་རོགས་སྐྱོར་མ་དངུལ་སྒོར180རེ་ཡོད་པས། འཚོ་བའི་ཆ་རྐྱེན་ཤིན་ཏུ་ལེགས”ཞེས་བཤད།
སྐབས་དེར། སློབ་གྲྭའི་ར་སྐོར་དུ་སློབ་མ་འགའ་ཡར་རྒྱུག་མར་རྒྱུག་བྱེད་བཞིན་འདུག་ལ། གསར་འགོད་པས་དེའི་ཁྲོད་ཀྱི་སློབ་མ་དཀོན་མཆོག་ཡེ་ཤེས་ལ་རང་དགར་ཁ་བརྡ་ཅུང་ཙམ་བྱས་པ་ཡིན། ཁོར་ཉིན་གུང་གི་གུང་ཟས་སུ་ཅི་ཞིག་ཟོས་པ་ཡིན་ཞེས་དྲིས་པ་ན། ཁོས“འབྲས་དང་བྱ་ཤ གཞན་ཚོད་མ་བཅས་ཟོས་པ་ཡིན། སྔོན་ཆད་སློབ་ཆུང་འགྲིམ་དུས་ད་ལྟའི་ཆ་རྐྱེན་འདི་འདྲ་ལེགས་པོ་ཞིག་མཐོང་ཡང་མ་མྱོང”ཞེས་ཟེར། ཞོར་དུ་སློབ་མ་ཁོའི་རྗེས་ཕྱོགས་ཀྱི་ཕུགས་འདུན་གླེང་སྐབས། ཁོས་ཅུང་གཟབ་ནན་གྱི་ཚུལ་གྱིས“རྗེས་ཕྱོགས་ང་རང་སྐད་ཡིག་དགེ་རྒན་ཞིག་བྱས་ཏེ། རང་ས་གནས་ཀྱི་སློབ་གསོ་འཕེལ་རྒྱས་ཀྱི་ཕྱོགས་ལ་སྲི་ཞུ་ཅུང་ཙམ་བསྒྲུབ་འདོད”ཅེས་བཤད། དུས་རྒྱུན་རང་ཅག་གིས་བྱིས་པའི་ཕུགས་བསམ་ནི་སྟོང་བསམ་འབའ་ཞིག་ཏུ་རློམ་ཡང་། སློབ་མ་དཀོན་མཆོག་ཡེ་ཤེས་ཀྱི་ཕུགས་འདུན་ལས་ང་ཚོས་ཁོས་རང་མི་རིགས་ཀྱི་སྐད་ཡིག་ལ་དུངས་ཞེན་ཟབ་མོ་བཅངས་ཡོད་པ་ཤེས་ཐུབ་པར་མ་ཟད། ཕ་ཡུལ་ལ་དྲིན་ལན་འཇལ་བའི་དྲིན་དྲན་དྲིན་གཟོའི་འདུ་ཤེས་གཙང་མ་ཞིག་ཀྱང་མངའ་བ་ཚོར་ཐུབ།
ཁྲི་འདུ་རྫོང་མི་རིགས་སློབ་འབྲིང་དང་པོ་དང་ཁ་འབྲལ་སྐབས། ཁོ་ཚོའི་སློབ་ཁྲིད་ཐོག་ཁང་གི་སྒོའི་ཀླད་དུ་སྦྱར་ཡོད་པའི“སློབ་མ་ཡི་ཚེ་གཅིག་དོན་དུ་རྨང་གཞི་ལེགས་པོ་འདིང་ཞིང་། མི་རིགས་ཀྱི་ཕུགས་འདུན་ཆེད་དུ་འགན་ཁག་ངེས་ཅན་འཁུར་དགོས”ཞེས་པའི་ཡིག་འབྲུ་དེ་དག་མིག་ལམ་དུ་གསལ་ལེར་མངོན། སྐད་ཆ་འདིས་ཁྲི་འདུ་རྫོང་མི་རིགས་སློབ་འབྲིང་དང་པོའི་ཕྲག་ཏུ་བབས་པའི་འོས་འགན་དང་སློབ་གསོའི་ཁ་ཕྱོགས། མ་འོངས་པའི་དམིགས་བྱ་སོགས་གསལ་པོར་མཚོན་འདུག རླངས་འཁོར་དུ་འདུག་སྐབས་སློབ་གྲྭའི་ར་སྐོར་ལ་ཕྱིར་མིག་ཅིག་འཕངས་པ་ན། སློབ་རའི་མཁའ་དབྱིངས་སུ་ལང་ཚོའི་ངར་ཤུགས་དང་སྐྱེ་སྟོབས་ཀྱི་དཔལ་འབར་ཞིང་། བྲག་རྩིག་རྩིག་གི་ཐོག་ཁང་དང་ཁོད་ཡངས་ཤིང་རྒྱ་ཆེ་བའི་ལུས་རྩལ་ར་བ། གཞན་དེང་རབས་འཛུགས་སྐྲུན་གྱི་ཁྱད་ཆོས་ཀུན་ནས་ལྡན་པའི་སློབ་ར་སོགས་ལས་སློབ་གྲྭའི་མཆོང་བརྒལ་རང་བཞིན་གྱི་འཕེལ་རྒྱས་མངོན་ཡོང་ལ། ད་ལྟའི་ཁྲི་འདུ་རྫོང་མི་རིགས་སློབ་འབྲིང་དང་པོ་ནི་ཤེས་རིག་གི་མེ་ཏོག་འཐུ་སའི་སློབ་རའི་དགའ་ཚལ་ཉམས་དགའ་བ་ཞིག་ཏུ་སྣང་ངོ་། །


text:
ཧྲན་ཞི་ཞིང་ཆེན་སྲིད་གཞུང་ལས་ཁུངས་ཀྱི་བུ་བཅོལ་ཁང་གིས་ཁྱིམ་བདག་བསུ་བའི་ཉིན་མོ་ཞེས་པའི་བྱེད་སྒོ་སྤེལ།
ཉེ་སྔོན་སློབ་གསོ་པུའུ་གཞུང་སྒྲུབ་ཐིང་གིས《བུ་བཅོལ་ཁང་“སློབ་ཆུང་ཅན་དུ་འགྱུར་བ”ལ་ཆེད་དོན་དག་ཐེར་བྱ་བའི་སྐོར་གྱི་བརྡ་ཁྱབ》སྤེལ་ཏེ། བུ་བཅོལ་ཁང“སློབ་ཆུང་ཅན་དུ་འགྱུར”བའི་ནོར་འཁྲུལ་གྱི་ལམ་ཕྱོགས་དེ་ལེགས་བཅོས་ཡག་པོ་དང་། ཚན་རིག་དང་མཐུན་པའི་སློབ་གསོའི་ཆུ་ཚད་ཇེ་ལེགས། བྱིས་པའི་ལུས་སེམས་གཉིས་ཀ་འཚར་ལོངས་ཡག་པོ་འབྱུང་བར་སྐུལ་སྤེལ་བཅས་དགོས་པའི་བླང་བྱ་བཏོན་པ་རེད།
བརྡ་ཁྱབ་དེ་བཏང་མ་ཐག དྲ་སྒང་ནས་མི་མང་པོས་གླེང་བརྗོད་གཅིག་རྗེས་གཉིས་མཐུད་དུ་སྤེལ་ཞིང་། ལ་ལས་བུ་བཅོལ་ཁང་ནས་ཤེས་བྱའི་རྨང་གཞི་མ་བཞག་ན། ལོ་རིམ་དང་པོར་དགེ་རྒན་གྱི་འཁྲིད་མྱུར་བས་རྗེས་མ་ཆོད་ཚེ་ཅི་བྱ། ཞེས་དང་། ཡང་ལ་ལས་དེ་ནི་བུ་བཅོལ་ཁང་གིས་བསླབ་གཞི་དེ་དག་སྔ་མོ་ནས་འཁྲིད་འདོད་པ་མ་ཡིན་ཏེ། སློབ་ཆུང་ལ་ལས་སློབ་འཁྲིད་མ་འདོད་པའི་རྒྱུ་མཚན་དབང་གིས་བུ་བཅོལ་ཁང‘སློབ་ཆུང་ཅན་དུ་མི་འགྱུར་རང་འགྱུར་དུ’གྱུར་སོང་བ་རེད་ཟེར།
ཉེ་བའི་ལོ་ཚུན་ལ། བུ་བཅོལ་ཁང“སློབ་ཆུང་ཅན་དུ་འགྱུར”བ་དང་། སྔོན་འགྲོའི་སློབ་གསོ་སྔ་དྲགས་པའི་སྐོར་ལ་ད་བར་དུ་གླེང་ཕྱོགས་འདྲ་མིན་སྣ་ཚོགས་ཤིག་ཡོད་པ་རེད། དེས་ན་བུ་བཅོལ་ཁང་གིས་ཡང་སྙིང་ཅི་ཞིག་འཁྲིད་དགོས་པ་དང་། “སློབ་ཆུང་ཅན་འགྱུར”གྱི་བསླབ་གཞི་བཀོད་སྒྲིག་བྱེད་རུང་ངམ་མི་རུང་། བུ་བཅོལ་ཁང“སློབ་ཆུང་ཅན་དུ་འགྱུར”བའི་རྒྱུ་རྐྱེན་གཙོ་བོ་གང་ཡིན་པ་ལ་སོགས་ཀྱི་ཕྱོགས་ནས་གསར་འགོད་པས་རྟོག་ཞིབ་བྱས་འདུག
1. མི་ག་ཚད“རྔམ་རྒྱུག་བྱེད་པ”།
སྔོན་ཆད་དང་འདྲ་བར། དབྱར་གནང་བཏང་མ་ཐག སློབ་གྲྭ་ཕྱིའི་ཟུར་ཁྲིད་ལས་ཁུངས་དག་སྔར་བས་འཁྲུག་ཆ་དོད་པོར་གྱུར།
དབྱར་གནང་སྐབས། གསར་འགོད་པས་ནན་ཉིང་གྲོང་ཁྱེར་ཅིན་ཕུ་ལམ་གྱི་སྔོན་འགྲོའི་སློབ་གསོ་ལྟེ་གནས་སུ་མཐོང་བ་ནི། ཉིན་རྒྱུན་བྱིས་པ་སྐྱེལ་ལེན་གྱི་ཁྱིམ་བདག་རྒྱུན་མི་ཆད། ལྟེ་གནས་དེར་དགའ་ཕྱོགས་འཛིན་གྲྭ་སྣ་མ་སྣ་ཚོགས་ཤིག་ཡོད་པར་མ་ཟད། ཟླ9 པར་སློབ་ཆུང་དུ་ཞུགས་མཁན“རྨང་གཞི་བཞག་མེད་པའི་སློབ་མ་ལ”དམིགས་བཙུགས་ནས་སྐད་ཡིག་དང་། གྲངས་རིག དབྱིན་ཡིག་གསུམ་གྱི་ཟུར་ཁྲིད་འཛིན་གྲྭ་བཀོད་སྒྲིག་བརྒྱབ་ཡོད་པ་རེད། སྔ་མོ་ནས་སློབ་ཆུང་གི་རིག་གནས་ཤེས་བྱ་སྐོར་སློབ་དུ་འཇུག་པ་ནི་བྱིས་པས་སློབ་ཆུང་གི་བསླབ་གཞི་བར་འབྲེལ་ཡག་པོ་འཇོག་ཐུབ་པའི་ཕྱིར་རེད། ཟུར་འཁྲིད་འཛིན་གྲྭའི་དགེ་རྒན་ཀྲང་ལི་ཡིས་གསར་འགོད་པར། འཛིན་གྲྭ་རེར་སློབ་མ20ལྷག་ཡོད་ཅིང་། ཉིན་ཧྲིལ་པོར་སློབ་ཁྲིད་ཡོད་ལ། སློབ་མ་ཡང་འཛིན་གྲྭ་གང་ཚད་ཡོད་ཟེར།
དབྱར་གནང་གི་འཛིན་གྲྭར་ཐོ་འགོད་བྱེད་པ་ནི་དགོས་མཁོའི་དབང་དུ་སོང་བས། ཁྱིམ་བདག་མང་པོས་བུ་བཅོལ་ཁང་གི་འཛིན་གྲྭ་ཆེ་བ་དང་། འབྲིང་བ། ཐ་ན་ཆུང་བའི་སྐབས་ནས་བཟུང་རིག་གནས་ཤེས་བྱའི་སློབ་གསོ་གཏོང་བའི་འགོ་བཙུགས་ཡོད་པ་རེད། ཞུའུ་ལི་ཡི་བྱིས་པ་ད་ཆ་འཛིན་གྲྭ་འབྲིང་བར་ཞུགས་ཡོད་ལ། གམ་གྱི་ལོ་མཉམ་བྱིས་པ་རྣམས་ཀྱིས་དབྱིན་ཡིག་འཛིན་གྲྭ་དང་། ཨོ་གྲངས་འཛིན་གྲྭ། ཡིག་གཟུགས་འཛིན་གྲྭ། ཞབས་བྲོ་འཛིན་གྲྭ། རྣོ་སྦྲེང་འཛིན་གྲྭ་སོགས་སུ་ཉུང་མཐའ་ཡང་འཛིན་གྲྭ་གཉིས་དང་། དེ་ལས་མང་པ་འཛིན་གྲྭ་བདུན་ནས་བརྒྱད་ལ་མིང་ཐོ་བཀོད་འདུག ཞུའུ་ལི་ཡིས་གསར་འགོད་པར། དང་ཐོག་གི་བསམ་འདུན་ཡིན་ན་བྱིས་པས་བུ་བཅོལ་ཁང་དུ་རྩེད་མོ་ཙམ་ལ་འཇུག་རྒྱུ་ལས་རེ་བ་ཆེན་པོ་གཞན་ཅང་མེད་མོད། ཕྱིས་བྱིས་པ་གཞན་གྱི་རྗེས་ལུས་འགྲོ་བསམ་ནས་དགའ་ཕྱོགས་འཛིན་གྲྭ་ཁ་ཤས་ལ་མིང་ཐོ་མི་འགོད་རང་འགོད་བྱས་སོང་། ཉིན་རྒྱུན་བུ་བཅོལ་ཁང་གྲོལ་མ་ཐག་ཁྱིམ་དུ་ལོག་ནས་དགོང་ཟས་རོལ་རྗེས་ཐད་ཀར་དགའ་ཕྱོགས་འཛིན་གྲྭར་བསྐྱལ་བ་དང་། དེ་གར་དགོང་མོའི་ཆུ་ཚོད་བརྒྱད་ནས་དགུ་བར་ལ་སློབ་ཁྲིད་ཉན་དུ་བཅུག་པ་ཡིན་ཟེར།
མ་གཞི་ནས་ནན་ཉིང་གྲོང་ཁྱེར་གྱི་སློབ་ཆུང་ག་གེ་མོའི་དགེ་རྒན་ཡིན་པའི་ཝེ་ཡི་ཡིས་དབྱར་གནང་འདིར་བུ་བཅོལ་ཁང་གི་འཛིན་གྲྭ་ཆེ་བར་ཞུགས་གྲབས་ཡོད་པའི་བུ་ཕྲུག་ལ་དམིགས་བསལ་གྱི་ལེགས་སྐྱེས་ཤིག་གྲ་སྒྲིག་བྱས་ཡོད་ལ། དེ་ནི་སློབ་ཆུང་གི་ལོ་རིམ་དང་པོའི་སྐད་ཡིག་དང་། གྲངས་རིག་གི་བསླབ་གཞི་སྟེ། འཆར་གཞི་ལྟར་ཁྱིམ་ནས་འཁྲིད་རྒྱུ་བྱས་ཡོད། སྔོན་འགྲོའི་སློབ་གསོ་སྔ་དྲགས་པའི་གླེང་ཕྱོགས་སྐོར་ནས་ཝེ་ཡི་ཡིས“ཧ་གོ་བའི”ཚུལ་བསྟན་བྱུང་ན་ཡང་། ལོ་རིམ་དང་པོར་སླེབས་རྗེས་སྔ་མོ་ནས་སློབ་ཆུང་གི་རྨང་གཞི་མེད་པའི་བྱིས་པར་མཚོན་ན་བྱིས་པ་གཞན་དང་བར་ཁྱད་ཤོར་འགྲོ་བ་རེད། རང་གི་བུ་ཕྲུག་སློབ་གྲོགས་དང་དགེ་རྒན་གྱིས་དགའ་བོ་མེད་པའི་རིགས་སུ་འགྱུར་འདོད་མཁན་ཁྱིམ་བདག་སུ་ཡང་ཡོད་མི་སྲིད་ལ། ཐ་ན་རིག་སྟོབས་དང་ནུས་པའི་ཐད་ལ་དོགས་པ་ཆེན་པོ་སྐྱེས་པའི་སྣང་ཚུལ་དེ་ལྟ་བུ་མཐོང་འདོད་མཁན་ཡང་ཡོད་མི་སྲིད་ཅེས་འགལ་ཟླ་དང་ཐབས་ཟད་ཀྱི་ངང་དེ་ལྟར་ལབ་བྱུང་།
གསར་འགོད་པས་བཅར་འདྲི་ཁྲོད་ནས། ནན་ཉིང་གྲོང་ཁྱེར་གཞུང་གཉེར་བུ་བཅོལ་ཁང་ལ“སློབ་ཆུང་ཅན་འགྱུར”གྱི་སྣང་ཚུལ་དེ་འདྲའི་མང་པོ་མེད་ན་ཡང་། སྒེར་གཉེར་བུ་བཅོལ་ཁང་གི་འཛིན་གྲྭ་ཆེ་བར་སློབ་ཆུང་གི་སྔོན་འགྲོའི་འཁྲིད་བྱའི་ཤེས་བྱ་མང་པོ་ཡོད་པ་རེད། ད་ཆ་སློབ་ཆུང་གིས་སྔོན་འགྲོའི་འཛིན་གྲྭ་མེད་པར་བཏང་ཡོད་སྟབས། སློབ་ཆུང་གི་ལོ་རིམ་དང་པོར་འཕར་རྗེས་སུ་བྱིས་པ་མང་ཤོས་ཀྱིས་དེ་འབྲེལ་གྱི་ཤེས་བྱ་མི་ཉུང་བ་ཞིག་སྔ་མོ་ནས་བསླབས་ཟིན་ཡོད་པ་རེད། གལ་ཏེ་དགེ་རྒན་ནན་མོ་ཞིག་ལ་འཕྲད་མིན་ཚེ། བུ་བཅོལ་དང་སློབ་ཆུང་བར་གྱི་འབྲེལ་མཚམས་མངོན་གསལ་ཡིན་པས། ཁྱིམ་བདག་མི་ཉུང་བ་ཞིག་ལ་མཚོན་ན་རང་རྟོགས་ཀྱིས་འཛིན་གྲྭ་ཆེ་བའི་ནང་ནས་སློབ་ཆུང་གི་ཤེས་བྱ་སྐོར་བུ་ཕྲུག་ལ་མི་འཁྲིད་རང་ཁྲིད་དུ་གྱུར་ཡོད།ཅེས་ནན་ཉིང་གྲོང་ཁྱེར་གྱི་སྒེར་གཉེར་རྒྱལ་སྤྱིའི་བུ་བཅོལ་ཁང་གི་འགན་འཁུར་བ་ཝན་ཧོང་ཧྥང་གིས་བུ་བཅོལ་ཁང་“སློབ་ཆུང་ཅན་དུ་འགྱུར”བ་ནི་ཐབས་ཟད་འུ་ཐུག་གི་བྱེད་ཐབས་ཤིག་རེད་ཟེར།
2.བུ་བཅོལ་ཁང་ནས་ཡང་སྙིང་ཅི་ཞིག་བསླབ་དགོས།
བུ་བཅོལ་ཁང་ཞེས་པ་ནི“བྱིས་པའི་དགའ་ཚལ”གྱི་དོན་ཡིན། དེའི་དམིགས་གཞི་ནི་ཁྱིམ་ཚང་གིས་བྱིས་པ་གཉོར་སྐྱོང་བྱེད་དུས་ཀྱི་དུས་ཚོད་དང་། བར་སྟོང་། ཁོར་ཡུག་གི་ཚད་བཀག་སེལ་ཆེད་དང་། བྱིས་པའི་ལུས་ཕུང་དང་། རིག་སྟོབས། སེམས་ཁམས་ལ་འཚེ་བར་མེད་པར་མཚར་བསྐྱེད་ཡོང་བ། དགའ་དགའ་སྤྲོ་སྤྲོའི་ངང་ནས་བྱིས་པའི་དུས་ཚོད་བསྐྱལ་བ། གོམས་གཤིས་ཡག་པོ་ཆགས་སུ་འཇུག་པ་བཅས་སྔོན་དུ་བཏང་ནས་བསླབ་པར་བྱ་བའི་ཤེས་བྱ་སྦྱོང་བ་ལ་རྨང་གཞི་འདིང་རྒྱུ་དེ་རེད། གནའ་མིའི་ངག་རྒྱུན་ལ། ལམ་བཟང་པོ་ཆུང་དུས་བཅོས་ན། གཤིས་བཟང་བོ་ཆེ་ཡང་གོམས་ཡོང་ཞེས་པའི་དཔེ་ལྟར། བྱིས་པར་ཆུང་དུས་ནས་གོམས་གཤིས་བཟང་བོ་རྒྱུད་ལ་ཆགས་སུ་འཇུག་རྒྱུ་དེ་གལ་ཆེ་བོའི་སྐོར་ལབ་ཡོད་པ་རང་རེད།
འོ་ན་ཡང་སྙིང་བུ་བཅོལ་ཁང་དུ་ཅི་ཞིག་བསླབ་དགོས་ཐད་ལ། ཀོང་ཞི་མི་རིགས་དགེ་འོས་སློབ་གླིང་གི་ཟུར་གཏོགས་བུ་བཅོལ་ཁང་གི་འགོ་གཙོ་ཝེ་ཡན་གྱིས་འདི་སྐད། བུ་བཅོལ་ཁང་གི་སློབ་གསོའི་ནང་དོན་ལ་སྣ་འཛོམས་ཤིང་། བློ་སྒོ་འབྱེད་པའི་ངོ་བོ་ལྡན། དེར་བདེ་ཐང་དང་། སྐད་ཡིག སྤྱི་ཚོགས། ཚན་རིག སྒྱུ་རྩལ་བཅས་ཁྱབ་ཁོངས་ལྔ་བགོས་ཆོག་ཟེར། བུ་བཅོལ་སློབ་གསོའི་དུས་རིམ་དུ་གཙོ་བོ་བྱིས་པས་དྲང་ཐད་ཀྱི་ཚོར་མྱོང་དང་། ལག་ལེན། རོལ་མྱོང་བཅས་སྒོ་ནས་ཉམས་སུ་མྱོང་འདོད་ཀྱི་དགོས་མཁོ་བྱེད་ཐབས་སྣ་མང་བཀོལ་ནས་བསྐང་ཅི་ཐུབ་ལ་རྒྱབ་སྐྱོར་བྱས་ཏེ། བྱིས་པས་རང་རྟོགས་དང་བློ་རིག་གཅིག་སྒྲིམ། དཀའ་ངལ་ལ་མི་སྐྲག་པ། འཚོལ་ཞིབ་དང་ཚོད་ལྟ་ཡི་སེམས་ཤུགས་བསྐྱེད་པ། རྟོག་འཆར་དང་གསར་གཏོད་ལ་མོས་པ་བསྐྱེད་པ་བཅས་ཀྱི་མོས་པ་དང་དགའ་ཞེན་བསམ་སྦྱོར་ཐོག་གོམས་ལོབས་སུ་འཇུག་པར་རོགས་བྱ་རྒྱུ་དེ་རེད། སྔ་མོ་ཞིག་ནས་རིག་གནས་ཤེས་བྱ་འཁྲིད་པ་དེ་བྱིས་པའི་ལོ་ཚད་དང་། བློ་དང་རིག་པ་སོགས་གང་ཅིའི་ཐད་ནས་བལྟས་ཀྱང་བྱིས་པའི་འཚར་ལོངས་ལ་ཕན་ཐོགས་པའི་སློབ་གསོ་གཏོང་སྟངས་ཡག་པོ་ཞིག་ཡེ་ནས་མ་རེད་ཅེས་ལབ་བྱུང་།
ཀོང་ཞིའི་ཅུས་ག་གེ་མོའི་ཐད་གཏོགས་ལས་ཁུངས་ཀྱི་བུ་བཅོལ་ཁང་གི་དགེ་རྒན་ལི་ཝན་ཧྥེང་གིས་ཀྱང་འདི་སྐད། སློབ་ཁྲིད་ཀྱི་རྣམ་པའི་ཐད། བུ་བཅོལ་ཁང་གི་སློབ་གསོ་དེ་གཙོ་བོ་རོལ་རྩེད་ཤས་ཆེ། རོལ་རྩེད་ཀྱི་ཁྲོད་ནས་བྱིས་པས་བསླབ་བྱ་མང་པོ་ཞིག་རང་བཞིན་གྱིས་རྟོགས་ཐུབ་ཀྱི་ཡོད། བསམ་བློ་ཅན་གྱི་བུ་བཅོལ་དགེ་རྒན་ཞིག་ཚེ། ཉིན་གཅིག་གི་དུས་ཚོད་བེད་སྤྱོད་ལེགས་པོ་བྱེད་ཤེས་ལ། བྱིས་པས་དགའ་སྤྲོའི་རྩེད་མོའི་ཁྲོད་ནས་ཤེས་བྱ་བསླབ་ཐུབ་ཀྱི་ཡོད་ཟེར།
3.སྔ་མོ་ནས་ཤེས་བྱ་སྦྱངས་སུ་བཅུག་ན“ཀུན་ལས་ལྷག་པ་ཞིག”ཡོང་ཐུབ་བམ།
ཀུང་ཞི་ཆིན་ཀྲོའུ་གྲོང་ཁྱེར་གྱི་བུ་བཅོལ་ཁང་གི་བྱིས་པའི་ཁྱིམ་བདག་ཧུང་ཁེ་ཡིས་འདི་སྐད། ལོ་རིམ་དང་པོ་ནས་ཤེས་བྱ་སྦྱོང་འགོ་རྩོམ་ན་འགྲིག་ཅེས་བཤད་ཀྱིན་ཡོད་ཀྱང་། གལ་ཏེ་དེ་ཁ་ཐོག་ཏུ་བཞག་ནས‘ཁ་ཡ་མ་བྱས’ཚེ། ལོ་རིམ་དང་པོའི་ནང་གློ་བུར་དུ་སློབ་སྦྱོང་གི་ཁུར་བོ་ལྕི་མོ་རེར་འཕྲད་པ་ཡིན་ན། བྱིས་པའི་སེམས་གདོས་ཧ་ཅང་ལྕི་སྲིད་པ་མ་ཟད། ལོ་རིམ་དང་པོའི་དགེ་རྒན་གྱི་འགན་འཁུར་ཡང་ཤིན་ཏུ་ལྕི་ངེས་པས། ལོ་རིམ་དང་པོ་དེ་བྱིས་པར་མཚོན་ན་རྨི་ལམ་ངན་པ་ཞིག་མ་ཡིན་ནམ། ད་ནི་ཆ་འཕྲིན་ཅན་འགྱུར་གྱི་དུས་ལ་བབས་ཡོད་པས། བྱིས་པས་བྱ་དངོས་དང་། འཇིག་རྟེན། ཤེས་བྱ་ལ་སོགས་ཀྱི་ངོས་འཛིན་སྟངས་སྔོན་ཆད་དང་མི་འདྲ་བ་རེད། དེ་བས་སྔ་མོ་ནས་འོས་འཚམ་གྱི་ཤེས་བྱ་རེ་བསླབ་ཀྱང་སློབ་ཆོག་ཆོག་ཡིན་པ་བཞིན་བར་མཚམས་དེ་འདི་དང་འདི་ཞེས་གསལ་པོ་ཞིག་འབྱེད་དགོས་དོན་མི་འདུག་ཅེས་བརྗོད་བྱུང་།
སློབ་མའི་ཁྱིམ་བདག་ཀྲང་ཝེ་མེན་གྱིས་བསམ་ན། བུ་བཅོལ་ཁང་དུ་བྱིས་པས་གཙོ་བོ་བློ་རིག་སྦྱོང་བརྡར་དང་། སློབ་སྦྱོང་གི་གོམས་གཤིས་ཡག་པོ་ཞིག་རྒྱུ་ལ་ཆགས་རྒྱུ་ནི་ཧ་ཅང་གལ་ཆེན་པོ་རེད། སློབ་སྦྱོང་ནི་གོ་རིམ་ཞིག་རེད། བྱིས་པ་རྩེད་དགོས་དུས་རྩེ་རུ་མི་འཇུག་པར་ཤེས་བྱ་མང་པོའི་སློབ་ཏུ་འཇུག་པ་དེས་ལམ་སེང་བྱིས་པའི་རིག་ལམ་དེ་འཛེར་བ་བརྡིབས་བརྡིབས་བྱས་ནས་བློ་མིག་འཁོར་ཕྱོགས་ལ་བཀག་རྒྱ་མང་པོ་བཟོ་གི་ཡོད་པ་རེད་ཟེར།
དོན་ངོ་མར། བུ་བཅོལ་སློབ་གསོའི་དགེ་སྐྱོན་དེ་སྔ་མོ་ཞིག་ནས་ཆེད་མཁས་པས་རྟོག་ཞིབ་མང་པོ་བྱས་འདུག མཇུག་འབྲས་ནི། སློབ་སྔ་བའི་བྱིས་པས་ལོ་རིམ་དང་པོ་དང་གཉིས་པའི་ནང་སློབ་འཕྱི་བའི་བྱིས་པ་ལས་ལྡབ་འགྱུར་གྱིས་ལེགས་ན་ཡང་། ལོ་རིམ་གསུམ་པའི་ཡན་ཆོད་ནས་བཟུང་རིམ་བཞིན་ཇེ་ཞན་དུ་སོང་ནས་ཚང་མ་འདྲ་མཉམ་དུ་གྱུར་འགྲོ་བ་དང་། གཞན་སློབ་སྔ་བའི་སློབ་མ་དེ་དག་ལོ་རིམ་དང་པོར་ཞུགས་མ་ཐག སྔོན་ལ་སློབ་མྱོང་བས་རང་ལ་སྣང་ཆེན་དང་། གཞན་ལ་སྣང་ཆུང་གི་བློ་སྐྱེས་ཏེ། ཤེས་བྱ་སྦྱངས་འདོད་དང་སེམས་ཤུགས་ཆེར་བསྐྱེད་ཀྱི་བརྩོན་སེམས་དེ་ཉམས་འགྲོ་བ་བཅས་སློབ་ཁྲིད་སྐབས་སུ་བློ་རིག་མི་སྒྲིམ་པ་དང་། སློབ་སྦྱོང་ལ་ནན་ཏན་མི་བྱེད་པའི་གོམས་གཤིས་ངན་པ་བྱུང་ནས། ལོ་རིམ་འཕུར་བའི་གོ་རིམ་ནང་སློབ་སྦྱོང་གི་འདུན་པ་ཇེ་ཞན་ནས་ཇེ་ཞན་དུ་གྱུར་འགྲོ་བ་རེད་ཅེས་བསྟན་ཡོད་པ་རེད།
4.བུ་བཅོལ་ཁང་གི་སྤྲོ་སྐྱིད་ལྡན་པའི་བྱིས་དུས་སླར་གསོ་བྱེད་དགོས།
ཁྱིམ་བདག་སོ་སོའི་སེམས་ན‘རྨང་གཞི་ལ་བཟུང་བའི་ཚད་ཐིག’ཅིག་ཡོད་པ་རེད། ནན་ཉིང་གྲོང་ཁྱེར་གྱི་སློབ་ཆུང་དང་པོའི་དགེ་རྒན་གྱིས་གྲོགས་ཚོམས་སུ་སློབ་གསོ་པུའུ་ཡི་བརྡ་སྦྱོར་བཀྲམས་རྗེས། མྱོང་ཚོར་འདི་འདྲ་ཞིག་བརྗོད་འདུག ཁོས་བསམ་ན། བུ་བཅོལ་ཁང་སློབ་ཆུང་ཅན་དུ་འགྱུར་བའི་གནད་དོན་གྱི་རྩ་བ་དེ་གཙོ་བོ་ཁྱིམ་བདག་གི་ཁེ་ཕན་ཤས་ཆེ་བའི་སློབ་གསོ་ལྟ་སྟངས་ལ་རག་ལས་ཡོད་ཅེས་འདོད།
རྨང་གཞིའི་ཚད་ཐིག་སྐོར་ཀྱི་གླེང་ཕྱོགས་དེ་སློབ་གསོ་ལས་རིགས་ཁྲོད་སྔ་མོ་ནས་བྱུང་མྱོང་བ་ཞིག་རེད། མི་ཚེ་ནི་གོ་རིམ་རེ་རེ་བརྒྱུད་ནས་ཡོང་དགོས་པ་ཞིག་ལས། ཁྱོད་ཕམ་ང་རྒྱལ་གྱི་འགྲན་རྩོད་ཁོ་ན་སྙེག་དགོས་པ་ཞིག་མ་ཡིན་པས། གཅིག་གྱུར་གྱི“རྨང་གཞིའི་ཚད་ཐིག”ཅིག་རྩ་བ་ནས་ཡོད་པ་མ་རེད། སློབ་གསོའི་ངོ་བོ་ནི་བྱིས་པའི་ལྷན་སྐྱེས་རིག་སྟོབས་ལ་བརྩི་འཇོག་དང་། དེ་ལ་དེ་བསྟུན་གྱིས་སློབ་གསོ་གཏང་དགོས་པ་ཞིག་ཡིན་པས། སོ་སོའི་དགའ་ཕྱོགས་ལ་བལྟས་ཏེ་བྱིས་བློ་སྐྱེད་སྲིང་དང་། བྱིས་པའི་སེམས་སུ་རང་ཉིད་གཞན་དང་བསྡུར་བ་མེད་པའི་མི་ཡ་རབས་ཤིག་ཞིག་བྱེད་དུ་འཇུག་རྒྱུ་དེ་རེད།
ནན་ཉིང་གྲོང་ཁྱེར་གྱི་ཝུའུ་ཞང་ཆུས་གསར་པའི་ཚོད་ལྟའི་སློབ་ཆུང་དང་པོའི་སློབ་གཙོ་ཧུང་ཧྲི་ཀྲུང་གིས་འདི་སྐད། སློབ་མའི་ཁྱིམ་བདག་དང་། བུ་བཅོལ་ཁང་། བུ་བཅོལ་ཟབ་སྦྱོང་ལས་ཁུངས་ཀྱིས་བསམ་བློའི་ཐོག་ནས་བྱིས་དུས་ཀྱི་འཚར་ལོངས་ལ་མཐོང་ཆེན་པོ་བྱེད་དགོས། བྱ་སྤྱོད་ཐོག་ནས་བྱིས་དུས་ལ་སྲུང་སྐྱོང་གང་ལེགས་བྱས་ནས་བྱིས་པའི་འཚར་ལོངས་ཁྲོད་འཇའ་ཚོན་བཀྲ་བའི་བྱིས་དུས་ཀྱི་འཇིག་རྟེན་དེ་ཡོད་དུ་འཇུག་དགོས། གཅིག་ནི་བུ་བཅོལ་ཁང་གིས་ངེས་པར་དུ་རོལ་རྩེད་སྣ་ཚོགས་ཀྱི་ཁོར་ཡུག་བསྐྲུན་དགོས། གཉིས་ནས་བྱིས་པའི་བར་བརྩེ་རེས་བྱེད་དུ་བཅུག་ཏེ། རྩེད་གྲོགས་ཕན་ཚུན་བར་རོགས་རེས་ཀྱི་སྤྲོ་བའི་ཁྲོད་ནས་འཚར་ལོངས་བྱུང་དུ་འཇུག་དགོས། གསུམ་ནི་བྱིས་པ་རྩེད་ཞོར་དུ་སློབ་སྦྱོང་བྱེད་པ་མཐའ་གཅིག་ཏུ་གློད་དགོས། བཞི་ནི་བུ་བཅོལ་ཁང་དང་བུ་བཅོལ་ཟབ་སྦྱོང་ལས་ཁུངས་ཀྱི“སློབ་ཆུང་ཅན་འགྱུར”གྱི་བྱ་སྤྱོད་དེ་གཏན་འགོག་བྱ་དགོས་ཞེས་རེ་བ་བཞི་བཏོན་འདུག
ཀོང་ཞི་བུ་བཅོལ་སློབ་གསོའི་ཆེད་མཁས་པ། ཀོང་ཞི་བུ་བཅོལ་དགེ་འོས་མཐོ་རིམ་ཆེད་ཚན་སློབ་གྲྭའི་དགེ་རྒན་ཆེན་མོ་ལི་ཡན་གྱིས། སློབ་གསོ་པུའུ་ཡིས་བུ་བཅོལ་ཁང“སློབ་ཆུང་ཅན་འགྱུར”ལ་ཆེད་དོན་དག་ཐེར་བྱེད་པ་དེས། བུ་བཅོལ་ཁང་དང་། སྤྱི་ཚོགས་ཀྱི་ཟབ་སྦྱོང་ལས་ཁུངས་ལ་རེ་བ་ནན་མོ་བཏོན་ཡོད་པས་མི་ཚད། སློབ་ཆུང་གི“རྨང་གཞི་མེད་པའི”སློབ་བསྡུ་དང་། “རྨང་གཞི་ཐོག་མ་འཇོག་པའི”སློབ་འཁྲིད་སོགས་ལ་བླང་བྱ་གསལ་བོ་བཏོན་ཡོད་པས། གནད་དོན་འདི་ཁ་ཚ་དགོས་གཏུག་ཏུ་གྱུར་ནས་འདི་ལྟར་ཐག་གཅོད་མི་བྱེད་རང་བྱེད་དུ་སོང་ཡོད་ཟེར།
ལོ་ཙཱ་བ། ཁོན་ཐར་འཚོ།


text:
2018 ལོའི་རྫོང་སར་སྨོན་ལམ་གསལ་བསྒྲགས།
༄༅། །མཁྱེན་ཡངས་ལྷག་བསམ་གྱིས་ཕྱུག་པའི་རྒྱལ་ཕྱི་ནང་ཀུན་ལ་བཞུགས་པའི་འཕགས་ཡུལ་དཔལ་རྫོང་སར་བཤད་གྲྭ་ཆོས་ཀྱི་བློ་གྲོས་ཀྱི་མཁན་སློབ་རྣམ་པས་དབུས་པའི་དད་ལྡན་ཡོངས་ཀྱི་སྙན་དབང་ཟབ་མོར།
ཞུ་གསོལ།
སྤྱི་ལོ་ ༢༠༠༦ ནས་བཟུང་སྟོན་མཆོག་ཐུབ་པའི་དབང་པོ་མངོན་པར་རྫོགས་པར་སངས་རྒྱས་པའི་གནས་མཆོག་རྡོ་རྗེ་གདན་བྱང་ཆུབ་ཤིང་དྲུང་དུ་དབུ་བཙུགས་ཤིང། དེང་སང་ལོ་གཉིས་རེའི་མཚམས་སུ་རྫོང་སར་བཤད་གྲྭ་ཆོས་ཀྱི་བློ་གྲོས་ཀྱི་སྨོན་ལམ་འཚོགས་བཞིན་པ་ལས། འདི་ལོ་ཡང་༸སྐྱབས་མཆོག་གདུང་སྲས་ཨ་བི་ཀྲྀ་ཏ་བཛྲ་རིན་པོ་ཆེ་མཆོག་དང། ༸སྐྱབས་མཆོག་གདུང་སྲས་ཨ་བྷཱ་ཡ་བཛྲ་རིན་པོ་ཆེ་མཆོག། ༸སྐྱབས་རྗེ་མཁྱེན་བརྩེ་རིན་པོ་ཆེ་རྣམ་པས་དབུས་པའི་བཤད་གྲྭའི་མཁན་སློབ་འདུས་མང་ཡོངས་ཀྱིས་སྤྱི་ལོ་ ༢༠༡༨ ཟླ་ ༡༡ ཚེས་ ༦ ནས་ ༡༥ བར་འཕགས་པ་བཟང་པོ་སྤྱོད་པའི་སྨོན་ལམ་འབུམ་ཐེར་གསུང་རྒྱུ་དང། ཇི་ལྟར་གསོལ་བ་བཏབ་པ་བཞིན་སྨོན་ལམ་སྐབས་སུ་ཉིན་གསུམ་རིང་༸སྐྱབས་རྗེ་འཇམ་དབྱངས་མཁྱེན་བརྩེ་རིན་པོ་ཆེས་གསུང་ཆོས་ཀྱང་གནང་གཏན་འཁེལ་བས། ལྷན་རྒྱས་དུས་ཐོག་ཏུ་ཕེབས་གནང་ཡོང་བ་དང། བཞུགས་གནས། ཞལ་ལག ལམ་གྲོན་སོགས་གོ་སྒྲིག་ཞུ་བདེའི་ཆེད་ཕེབས་འཆར་ཡོད་པའི་མཁན་སློབ་རྣམས་ཀྱིས་སྤྱི་ཟླ་ ༡༠ ཚེས་ ༡༥ ལས་མ་འགྱངས་པར་གཤམ་འཁོད་ཁ་བྱང་ཐོག་འབྲེལ་བ་གནང་སྐྱོང་ཡོང་བར་ཞུ།
འཕགས་ཡུལ་རྫོང་སར་བཤད་གྲྭའི་ལས་ཁུངས་ནས་ ༢༠༡༨།༥།༡ཉིན།
འབྲེལ་གཏུག
ལག་ཐོགས་ཁ་པར། :+91 9857799888/7018095827/7018134792
ལས་ཁུངས། : +91-1908 251665
གློག་འཕྲིན། : dzongsarinstitute@yahoo.co.in
You must be logged in to post a comment.


text:
༄༅། །འཕགས་ཡུལ་རྫོང་སར་བཤད་གྲྭ་ནས་འཛམ་གླིང་ཁོར་ཡུག་ཉིན་མོ་སྲུང་བརྩི་ཞུས་པ།
དེ་རིང་སྟེ་སྤྱི་ལོ་ ༢༠༡༨ ཟླ་བ་ ༠༦ ཚེས་ ༠༥ འཛམ་གླིང་ཁོར་ཡུག་ཉིན་མོར། འཕགས་ཡུལ་རྫོང་སར་བཤད་གྲྭ་ཆོས་ཀྱི་བློ་གྲོས་ཀྱིས་ “ཁོར་ཡུག་གཙང་མ་བཟོ། ཧི་མ་ཅལ་གཙང་མ་བཟོ།” ཞེས་པའི་འབོད་ཚིག་གི་འོག་ཏུ་བཤད་གྲྭ་ཆགས་ཡུལ་ས་གནས་ཅཱོན་ཏ་རའི་ཁོར་ཡུག་ཡོངས་ལ་གཙང་བཟོའི་ལས་འགུལ་སྤེལ་ཏེ་འཛམ་གླིང་ཁོར་ཡུག་ཉིན་མོ་སྲུང་བརྩི་ཞུས་ཡོད་པ་རེད།
ཞོགས་པའི་ཆུ་ཚོད་བདུན་དང་ཕྱེད་ཐོག་༸སྐྱབས་རྗེ་གདུང་སྲས་ཨ་བི་ཀྲྀ་ཏ་བཛྲ་རིན་པོ་ཆེ་མཆོག་དང། ༸སྐྱབས་རྗེ་གདུང་སྲས་ཨ་བྷཱ་ཡ་རིན་པོ་ཆེ་མཆོག བཤད་གྲྭའི་ལས་ཐོག་མཁན་རིན་པོ་ཆེ་བསམ་འགྲུབ་མཆོག་གིས་དབུས་པའི་བཤད་གྲྭའི་མཁན་པོ་དགེ་རྒན་སློབ་གཉེར་བ་ཡོངས་རྫོགས་དང། རྫོང་སར་བཤད་གྲྭའི་སློབ་གྲྭ་ཀནིཥྐའི་དགེ་སློབ་ཚང་མ།དེ་བཞིན་རྫོང་སར་བཤད་གྲྭའི་མཐོ་རིམ་རིག་གནས་འཛིན་གྲྭའི་དགེ་སློབ་ཡོངས་རྫོགས་བཅས་མཉམ་ཞུགས་ཀྱིས་བཤད་གྲྭའི་སྒོ་ཆེན་ནས་འགོ་བཙུགས་ཏེ། ཅཱོན་ཏ་ར་སྡེ་དགེ་བོད་མིའི་གཞིས་ཆགས་དང་ནང་ཆེན་གཞིས་ཆགས་ཀྱི་གཡས་གཡོན་ཉེ་འཁོར་ཐམས་ཅད་དང། ཅཱོན་ཏ་ར་བོད་ཁྱིམ་སློབ་གྲྭའི་གཡས་གཡོན། ས་གནས་ཀྱི་དབྱར་དུས་ཁྲོམ་ར་འཚུགས་ས། ཅཱོན་ཏ་ར་རྒྱ་གར་ཡུལ་མིའི་ཁྲོམ་གཞུང་གཡས་གཡོན་བཅས་ནས་གད་སྙིགས་བསྒྲུགས་ཏེ་ཁོར་ཡུག་གཙང་བཟོ་བྱས།
དེ་རིང་གི་ཁོར་ཡུག་གཙང་བཟོའི་ལས་ཀར་ས་གནས་ཅཱོན་ཏ་རའི་གྲོང་སྡེའི་དཔོན་པོ་པིའར་ཅན་དྷི་ཀཱོ་ལི་(Piarchand Kohli)གཙོས་པའི་ས་གནས་ཡུལ་མི་ཁག་ཅིག་དང། ས་གནས་བོད་མིའི་གཞིས་ཆགས་ཀྱི་གཞིས་མི་ཁག་ཅིག་ཀྱང་མཉམ་ཞུགས་བྱས་འདུག
འཕགས་ཡུལ་རྫོང་སར་བཤད་གྲྭ་ནས་འཛམ་གླིང་ཁོར་ཡུག་ཉིན་མོར་ཆོས་མཚམས་བཞག་སྟེ་ཁོར་ཡུག་གཙང་བཟོའི་ལས་འགུལ་འདི་སྤྱི་ལོ་ ༢༠༡༦ ལོར་འགོ་བཙུགས་ཏེ་ད་བར་ལོ་ལྟར་སྲུང་བརྩི་བྱེད་བཞིན་པ་དང། འཁོར་ཡུག་གཙང་བཟོའི་ལས་འགུལ་འདི་བཞིན་༸སྐྱབས་རྗེ་མཁྱེན་བརྩེ་རིན་པོ་ཆེས་ཁོར་ཡུག་ལ་སྲུང་སྐྱོབ་དང་གཅེས་སྤྲད། རང་བྱུང་ཐོན་ཁུངས་ལ་བག་མེད་ལོངས་སྤྱོད་བྱ་མི་རུང་བའི་བཀའ་སློབ་སྔ་ཕྱི་དང། ཁྱད་པར་ “ཆུད་ཟོས་ཀླད་ཀོར་དང། བསྐྱར་གསུམ་ལས་འགུལ་(Zero Waste and 3R Project)” གྱི་ཆ་ཤས་སུ་རྒྱུན་དུ་བཤད་གྲྭའི་ཁོར་ཡུག་ཚོགས་ཆུང་གི་སྣེ་ཁྲིད་དེ་བཤད་གྲྭའི་ཕྱི་ནང་ཁོར་ཡུག་ལ་གཙང་སྦྲ་དང། མི་རེ་ངོ་རེ་ནས་ཁོར་ཡུག་ལ་གནོད་པའི་ཅ་དངོས་བེད་སྤྱོད་གང་ཉུང་བྱེད་པ་སོགས་ཀྱི་ལས་འགུལ་སྤེལ་དང་སྤེལ་མུས་དང། ལོ་རེ་བཞིན་འཛམ་གླིང་ཁོར་ཡུག་ཉིན་མོར་བཤད་གྲྭའི་འདུས་མང་ཡོངས་རྫོགས་གིས་ཁོར་ཡུག་གཙང་མ་བཟོས་ཏེ་ཁོར་ཡུག་ལ་གཅེས་པའི་སེམས་པ་མཚོན་པ་དང། ས་གནས་ཡུལ་མི་དང་བོད་པ་རྣམས་ལ་ཡང་ཁོར་ཡུག་ལ་གཅེས་སྤྲད་དང་བག་གཙོག་མི་བཟོ་བའི་གོ་རྟོགས་འཕེལ་ཐབས་བྱེད་བཞིན་ཡོད་པ་རེད།
འཛམ་གླིང་ཁོར་ཡུག་ཉིན་མོ་སྲུང་བརྩི་ཞུས་པ་འདིའི་སྐོར་ས་གནས་མངའ་སྡེའི་གསར་ཁང་ནས་ཐོན་པ།
འཛམ་གླིང་ཁོར་ཡུག་ཉིན་མོ་སྲུང་བརྩི་ཞུས་པའི་པར་རིས་ཁག་ཅིག
You must be logged in to post a comment.


text:
Description
ཕྱི་ལོ་༢༠༠༨ ལོའི་བོད་མིའི་སྒེར་ལངས་ཀྱི་སྐབས་སུ། བོད་མིའི་འཐབ་རྩོད་དེ་དྲག་ཕྱོགས་སུ་སྐྱོད་ཀྱི་ཡོད་ཚུལ་རྒྱ་ནག་དྲིལ་བསྒྲགས་ཀྱིས་བསྐུལ་བའི་འདུ་ཤེས་དེ་ལས་ལྡོག་སྟེ། དཔྱད་བརྗོད་འདིས་ཕྱི་ལོ་༡༩༥༠ ནས་བཟུང་། བོད་མིའི་ལས་འགུལ་དེ་འཚེ་མེད་ཞི་བའི་འགོག་རྒོལ་གྱི་ཕྱོགས་སུ་ཤུགས་ཆེར་ཕྱིན་ཡོད་པ་སྟོན་གྱི་ཡོད། ཆེད་རྩོམ་འདིས་གྲགས་ཆེ་བའི་བོད་མིའི་སྒེར་ལངསཀྱི་དུས་ཡུན་གསུམ་ལ་དཔྱད་ཞིབ་ཀྱིས་དེ་དག་གི་བརྗོད་གཞི་དང་། དགོས་དོན། ཀླན་ཀ། ཐབས་བྱུས། འཐབ་རྩལ། ཤུགས་རྐྱེན་བཅས་གཙོ་བོ་ཁག་ལ་དཔྱད་པ་བྱེད་ཀྱི་ཡོད།
Purchase a hardcopy ($6.75 USD)
རྩོམ་པ་པྩོའི་ལྩོ་རྒྱུས།
བསྟན་ འཛིན་རྩོ་རྗེ་༼བསྟན་རྩོར་༽ ནི་ལས་འགུལ་བ་དང་རྩོམ་པ་པྩོ་ཞིག་ཡིན་པ་དང་། གྩོ་ལའི་ཁྩོན་དུ་བྩོད་རང་དབང་དང་འགྩོ་བ་མིའི་ཐྩོབ་ཐང་མདུན་སྐྩོད་བྗེད་པར་ བརྩོན་པའི་ལས་འགུལ་བ་ལས་གྲུབ་པའི་བྩོད་རང་བཙན་སྩོབ་ཕྲུག་ཚོགས་པའི་ངྗེས་ སྟྩོན་པ་ཟུར་པ་ཞིག་རྗེད། ཁྩོང་གི་དཔྱད་རྩོམ་རྣམས་ཧཕ་ཕིང་ཊན་ པྩོསཊ་དང་། གྩོལྩོ་བྷལ་ པྩོསཊ། ཁྩོརི་ཡར་ ཨིན་ཊར་ནྗེ་ཤྗེ་ནཱལ། བྩོད་དྩོན་སྐར་ཞིབ། བྩོད་ཀི་དུས་བབ། སི་ཨྗེན་ཨྗེན་ ཟིན་བིས་བཅས་ཐྗེ་བའི་བརྒྱུད་ལམ་སྣ་ཚོགས་ཀི་ནང་དུ་དཔར་སྐྲུན་བས་ཡྩོད། ཁྩོང་ནི་ཨ་རིའི་བྩོད་སྐད་རླུང་འཕིན་དང་། ཨྗེ་ཤྗེ་ཡ་རང་དབང་རླུང་འཕན། ནྩོར་ཝྗེ་བྩོད་ཀི་རླུང་འཕིན་བཅས་ཀི་ནང་དུ་བྩོད་དང་འབྗེལ་བའི་གནད་དྩོན་གི་ སྐྩོར་ལ་བཀའ་མྩོལ་ཡང་ཡང་གནང་མཁན་ཞིག་ཀང་རྗེད། ཁྩོང་རྒྱ་གར་ནང་སྐྗེས་པ་དང་འཚར་ལྩོངས་བྱུང་རྗེསཨ་རིའི་བཨྩོན་གཙུག་ལག་མཐྩོ་ སྩོབ་ནས་ཉྗེ་བའི་གཙུག་ལག་རབ་འབམས་པ་དང་། ཁྩོ་ལྩོམ་བྷི་ཡ་གཙུག་ལག་མཐྩོ་སྩོབ་ནས་སྩོབ་དཔྩོན་འཛིན་གྲྭ་ཐྩོན་པ་རྗེད། ཕི་ལྩོ་༢༠༠༩ ནས་༢༠༡༣ བར་དུ་བྩོད་རང་བཙན་སྩོབ་ཕྲུག་ཚོགས་པའི་ལག་བསྟར་འགན་འཛིན་མ་གནང་སྩོན་ལ། ཝ་ཤིང་ཊྩོན་ ཌི་སི་རུ་རྗེན་གཞི་བས་པའི་ཨ་རིའི་རྒྱལ་ཡྩོངས་མང་གཙོ་འཕྗེལ་རྒྱས་ཐྗེབས་རའི་ ནང་དུ་ཕག་ལས་གནང་པ་རྗེད། ཁྩོང་ད་ལྟ་བྩོད་དྩོན་ལས་འགུལ་བསྟི་གནས་ཁང་གི་ལས་རིམ་འགན་འཛིན་གནང་བཞིན་ ཡྩོད། བསྟན་འཛིན་རྩོ་རྗེ་ནི་༢༠༡༤ ལྩོའི་ཨཡི་སི་ཨྗེན་སིའི་ཆྗེད་རྩོམ་ཉམས་ཞིབ་ཀི་གཟྗེངས་རགས་ཐྩོབ་མཁན་ཞིག་ རྗེད།།